Texts/Ratnagotravibhāga Mahāyānottaratantraśāstra/Sanskrit Romanized
* Version: Devanāgarī * Input Personnel: DSBC Staff * Input Date: 2007 * Proof Reader: Miroj Shakya * Supplier: Nagarjuna Institute of Exact Methods * Sponsor: University of the West
Texts/Ratnagotravibhāga Mahāyānottaratantraśāstra
Texts/Ratnagotravibhāga Mahāyānottaratantraśāstra/Sanskrit Romanized# QUERYe8dc756212819814f72fd9da16b5a66a
buddhaśca dharmaśca gaṇaśca dhātu- rbodhirguṇāḥ karma ca bauddhamantyam/ kṛtsnasya śāstrasya śarīrametat samāsato vajrapadāni sapta//1// vajropamasyādhigamārthasya padaṃ sthānamiti vajrapadam/ tatra śruticintāmayajñānaduṣprativedhādanabhilāpyasvabhāvaḥ pratyātmavedanīyo'rtho vajravadveditavyaḥ/ yānyakṣarāṇi tamarthamabhivadanti tatprāptyanukūlamārgābhidyotanatastāni tatpratiṣṭhābhūtatvāt padamityucyante/ iti duṣprativedhārthena pratiṣṭhārthena ca vajrapadatvamarthavyañjanayoranugantavyam/ tatra katamo'rthaḥ katamadvyañjanam/ artha ucyate saptaprakāro'dhigamārtho yaduta buddhārtho dharmārthaḥ saṃghārtho dhātvartho bodhyartho guṇārthaḥ karmārthaśca/ ayamucyate'rthaḥ/ yairakṣaraireṣa saptaprakāro'dhigamārthaḥ sūcyate prakāśyata idamucyate vyañjanam/ sa caiṣa vajrapadanirdeśo vistareṇa yathāsūtramanugantavyaḥ/ anidarśano hyānanda tathāgataḥ/ sa na śakyaścakṣuṣā draṣṭum/ anabhilāpyo hyānanda dharmaḥ/ sa na śakyaḥ karṇena śrotum/ asaṃskṛto hyānanda saṃghaḥ/ sa na śakyaḥ kāyena vā cittena vā paryupā situm/ itīmāni trīṇi vajrapadāni dṛḍhādhyāśayaparivartānusāreṇānugantavyāni/ tathāgataviṣayo hi śāriputrāyamarthastathāgatagocaraḥ/ sarvaśrāvakapratyekabuddhairapi tāvacchāriputrāyamartho na śakyaḥ samyak svaprajñayā xxx draṣṭuṃ vā pratyavekṣituṃ vā/ prāgeva bālapṛthagjanairanyatra tathāgataśraddhāgamanataḥ/ śraddhāgamanīyo hi śāriputra paramārthaḥ/ paramārtha iti śāriputra sattvadhātoretadadhivacanam/ sattvadhāturiti śāriputra tathāgatagarbhasyaitadadhivacanam/ tathāgatagarbha iti śāriputra dharmakāyasyaitadadhivacanam/ itīdaṃ caturthaṃ vajrapadamanūnatvāpūrṇatvanirdeśaparivartānusāreṇānugatavyam/ anuttarā samyaksaṃbodhiriti bhagavan nirvāṇadhātoretadadhivacanam/ nirvāṇadhāturiti bhagavan tathāgatadharmakāyasyaitadadhivacanam/ itīdaṃ pañcamaṃ vajrapadamāryaśrīmālāsūtrānusāreṇānugantavyam/ yo'yaṃ śāriputra tathāgatanirdiṣṭo dharmakāyaḥ so'yamavinirbhāgadharmā/ avinirmuktajñānaguṇo yaduta gaṅgānadīvālikāvyatikrāntaistathāgatadharmaiḥ/ itīdaṃ ṣaṣṭhaṃ vajrapadmanūnatvāpūrṇatvanirdeśānusāreṇānugantavyam/ na mañjuśrīstathāgataḥ kalpayati na vikalpayati/ athavāsyānābhogenākalpayato'vikalpayata iyamevaṃrūpā kriyā pravartate/ itīdaṃ saptamaṃ vajrapada tathāgataguṇajñānācintyaviṣayāvatāranirdeśānusāreṇānugantavyam/ itīmāni samāsataḥ sapta vajrapadāni sakalasyāsya śāstrasyoddeśamukhasaṃgrāhārthena śarīramiti veditavyam/
Texts/Ratnagotravibhāga Mahāyānottaratantraśāstra/Sanskrit Romanized#RGV I.1
svalakṣaṇenānugatāni caiṣāṃ yathākramaṃ dhāraṇirājasūtre/ nidānatastrīṇi padāni vidyā- ccatvāri dhīmajjinadharmabhedāt//2// eṣāṃ ca saptānāṃ vajrapadānāṃ svalakṣaṇanirdeśena yathākramamāryadhāraṇīśvararājasūtranidānaparivartānugatāni trīṇi padāni veditavyāni/ tata ūrdhvamavaśiṣṭāni catvāri bodhisattvatathāgatadharmanirdeśabhedāditi/ tasmādyaduktam/ bhagavān sarvadharmasamatābhisaṃbuddhaḥ supravartitadharmacakro'nantaśiṣyagaṇasuvinīta iti/ ebhistribhirmūlapadairyathākramaṃ trayāṇāṃ ratnānāmanupūrvasamutpādasamudāgamavyavasthānaṃ veditavyam/ avaśiṣṭāni catvāri padāni triratnotpattyanurūpahetusamudāgamanirdeśo veditavyaḥ/ tatra yato'ṣṭamyāṃ bodhisattvabhūmau vartamānaḥ sarvadharmavaśitāprāpto bhavati tasmāt sa bodhimaṇḍavaragataḥ sarvadharmasamatābhisaṃbuddha ityucyate/ yato navamyāṃ bodhisattvabhūmau vartamāno'nuttaradharmabhāṇakatvasaṃpannaḥ sarvasattvāśayasuvidhijña indriyaparamapāramitāprāptaḥ sarvasattvakleśavāsanānusaṃdhisamudghātanakuśalo bhavati tasmāt so'bhisaṃbuddhabodhiḥ supravartitadharmacakra ityucyate/ yato daśamyāṃ bhūmāvanuttaratathāgatadharmayauvarājyābhiṣekaprāptyanantaramanābhogabuddhakāryāpratipraśrabdho bhavati tasmāt sa supravartitadharmacakro'nantaśiṣyagaṇasuvinīta ityucyate/ tāṃ punaranantaśiṣyagaṇasuvinītatāṃ tadanantaramanena granthena darśayati/ mahatā bhikṣusaṃghena sārdha yāvadaprameyeṇa ca bodhisattvagaṇena sārdhamiti/ yathākramaṃ śrāvakabodhau buddhabodhau ca suvinītatvādevaṃguṇa samanvāgatairiti/ tataḥ śrāvakabodhisattvaguṇavarṇanirdeśānantaramacintyabuddhasamādhivṛṣabhitāṃ pratītya vipularatnavyūhamaṇḍalavyūha nirvṛttitathāgatapariṣatsamāvartanavividhadivyadravyapūjāvidhānastutimeghābhisaṃpravarṣaṇato buddharatnaguṇavibhāgavyavasthānaṃ veditavyam/ tadanantaramudāradharmāsanavyūhaprabhādharmaparyāyanāmaguṇaparikīrtanato dharmaratnaguṇavibhāgavyavasthānaṃ veditavyam/ tadanantaramanyonyaṃ bodhisattvasamādhigocaraviṣayaprabhāva saṃdarśanatadvicitraguṇavarṇanirdeśataḥ saṃgharatnaguṇavibhāgavyavasthānaṃ veditavyam/ tadanantaraṃ punarapi buddharaśmyabhiṣekairanuttaradharmarājajyeṣṭhaputraparamavaiśāradyapratibhānopakaraṇatāṃ pratītya tathāgatabhūtaguṇaparamārthastutinirdeśataśca mahāyānaparamadharmakathāvastūpanyasanataśca tatpratipatteḥ paramadharmaiśvaryaphalaprāptisaṃdarśanataśca yathāsaṃkhyameṣāmeva trayāṇāṃ ratnānāmanuttaraguṇavibhāgavyavasthānaṃ nidānaparivartāvasānagatameva draṣṭavyam/ tataḥ sūtranidānaparivartānantaraṃ buddhadhātuḥ ṣaṣṭyākāratadviśuddhiguṇaparikarmanirdeśena paridīpitaḥ/ viśodhye'rthe guṇavati tadviśuddhiparikarmayogāt/ imaṃ cārthavaśamupādāya daśasu bodhisattvabhūmiṣu punarjātarūpaparikarmaviśeṣodāharaṇamudāhṛtam/ asminneva ca sūtre tathāgatakarmanirdeśānantaramaviṃśuddhavaiḍūryamaṇidṛṣṭāntaḥ kṛtaḥ/ tadyathā kulaputra kuśalo maṇikāro maṇiśuddhisuvidhijñaḥ/ sa maṇigotrādaparyavadāpitāni maṇiratnāni gṛhītvā tīkṣṇena khārodakenotkṣālya kṛṣṇena keśakambalaparyavadāpanena paryavadāpayati/ na ca tāvanmātreṇa vīrya praśrambhayati/ tataḥ paścāt tīkṣṇenāmiṣarasenotkṣālya khaṇḍikāparyavadāpanena paryavadāpayati/ na ca tāvanmātreṇa vīrya praśrambhayati/ tataḥ sa paścānmahābhaiṣajyarasenotkṣālya sūkṣmavastraparyavadāpanena paryavadāpayati/ paryavadāpitaṃ cāpagatakācama bhijātavaiḍūryamityucyate/ evameva kulaputra tathāgato'pyapariśuddhaṃ sattvadhātuṃ viditvānityaduḥkhānātmāśubhodvegakathayā saṃsārābhiratān sattvānudvejayati/ ārye ca dharmavinaye'vatārayati/ na ca tāvanmātreṇa vīrya praśrambhayati/ tataḥ paścācchūnyānimittapraṇihitakathayā tathāgatanetrīmavabodhayati/ na ca tāvanmātreṇa tathāgato vīryaṃ praśrambhayati/ tataḥ paścādavivartyadharmacakrakathayā trimaṇḍalapariśuddhikathayā ca tathāgataviṣaye tān sattvānavatārayati nānāprakṛtihetukān/ avatīrṇāśca samānāstathāgatadharmatāmadhigamyānuttarā dakṣiṇīyā ityucyanta iti/ etadeva viśuddhagotraṃ tathāgatadhātumabhisaṃdhāyoktam/ yathā pattharacuṇṇamhi jātarūpaṃ na dissati/ parikammena tad diṭṭhaṃ evaṃ loke tathāgatā iti// tatra katame te buddhadhātoḥ ṣaṣṭyākāraviśuddhiparikarmaguṇāḥ/ tadyathā caturākāro bodhisattvālaṃkāraḥ/ aṣṭākāro bodhisattvāvabhāsaḥ/ ṣoḍaśākārī bodhisattvamahākaruṇā/ dvātriṃśadākāraṃ bodhisattvakarma/ tannirdeśānantaraṃ buddhabodhiḥ ṣoḍaśākāramahābodhikaruṇānirdeśena paridīpitā/ tannirdeśānantaraṃ buddhaguṇā daśabalacaturvaiśāradyaṣṭādaśāveṇikabuddhadharmanirdeśena paridīpitāḥ/ tannirdeśānantaraṃ buddhakarma dvātriṃśadākāra niruttaratathāgatakarmanirdeśena paridīpitam/ evamimāni sapta vajrapadāni svalakṣaṇanirdeśato vistareṇa yathāsūtramanugantavyāni/
Texts/Ratnagotravibhāga Mahāyānottaratantraśāstra/Sanskrit Romanized#RGV I.2
kaḥ punareṣāmanuśleṣaḥ/ buddhāddharmo dharmataścāryasaṃghaḥ saṃghe garbho jñānadhātvāptiniṣṭhaḥ/ tajjñānāptiścāgrabodhirbalādyai- rdhamairyuktā sarvasattvārthakṛdbhiḥ//3// uktaḥ śāstrasaṃbandhaḥ/
Texts/Ratnagotravibhāga Mahāyānottaratantraśāstra/Sanskrit Romanized#RGV I.3
idānīṃ ślokānāmartho vaktavyaḥ/ ye sattvāstathāgatena vinītāste tathāgataṃ śaraṇaṃ gacchanto dharmatāniṣyandābhiprasādena dharma ca saṃghaṃ ca śaraṇaṃ gacchanti/ atastatprathamato buddharatnamadhikṛtya ślokaḥ/ yo buddhatvamanādimadhyanidhanaṃ śāntaṃ vibuddhaḥ svayaṃ buddhvā cābudhabodhanārthamabhayaṃ mārgaṃ dideśa dhruvam/ tasmai jñānakṛpāsivajravaradhṛgduḥkhaṅkuraikacchide nānādṛggahanopagūḍhavimatiprākārabhettre namaḥ//4//
Texts/Ratnagotravibhāga Mahāyānottaratantraśāstra/Sanskrit Romanized#RGV I.4
anena kiṃ darśayati/ asaṃskṛtamanābhogamaparapratyayoditam/ buddhatvaṃ jñānakāruṇyaśaktyupetaṃ dvayārthavat//5// anena samāsato'ṣṭābhirguṇaiḥ saṃgṛhītaṃ buddhatvamudbhāvitam/ aṣṭau guṇāḥ katame/ asaṃskṛtatvamanābhogatāparapratyayābhisaṃbodhirjñānaṃ karuṇā śaktiḥ svārthasaṃpat parārthasaṃpaditi/
Texts/Ratnagotravibhāga Mahāyānottaratantraśāstra/Sanskrit Romanized#RGV I.5
anādimadhyanidhanaprakṛtatvādasaṃskṛtam/ śāntadharmaśarīratvādanābhogamiti smṛtam//6// pratyātmamadhigamyatvādaparapratyayodayam/ jñānamevaṃ tridhā bodhāt karuṇā mārgadeśanāt//7// śaktirjñānakṛpābhyāṃ tu duḥkhakleśanibarhaṇāt/ tribhirādyairguṇaiḥ svārthaḥ parārthaḥ paścimaistribhiḥ//8// saṃskṛtaviparyayeṇāsaṃskṛtaṃ veditayvam/ tatra saṃskṛtamucyate yasyotpādo'pi prajñāyatesthitirapi bhaṅgo'pi prajñāyate/ tadabhāvādbuddhatvamanādimadhyanidhanamasaṃskṛtadharmakāya prabhāvitaṃ draṣṭavyam/ sarvaprapañcavikalpopaśāntatvādanābhogam/ svayaṃbhūjñānādhigamyatvādaparapratyayodayam/ udayo'trābhisaṃbodho'bhipretotpādaḥ/ ityasaṃskṛtādapravṛttilakṣaṇādapi tathāgatatvādanābhogataḥ sarvasaṃbuddhakṛtyamā saṃsārakoṭeranuparatamanupacchinnaṃ pravartate/ ityevamatyadbhutācintyaviṣayaṃ buddhatvamaśrutvā parataḥ svayamanācāryakeṇa svayaṃbhūjñānena nirabhilāpyasvabhāvatāmabhisaṃbudhya tadanubodhaṃ pratyabudhānāmapi jātyandhānāṃ pareṣāmanubodhāya tadanugāmimārgavyupadeśakaraṇādanuttarajñānakaruṇānvitatvaṃ veditavyam/ mārgasyābhayatvaṃ lokottaratvāt/ lokottaratvamapunarāvṛttitaśca/ yathākramaṃ paraduḥkhakleśamūlasamudghātaṃ pratyanayoreva tathāgatajñānakaruṇayoḥ śaktirasivajradṛṣṭāntena paridīpitā/ tatra duḥkhamūlaṃ samāsato yā kacidbhaveṣu nāmarūpābhinirvṛttiḥ/ kleśamūlaṃ ya kācitsatkāyābhiniveśapūrvikā dṛṣṭirvicikitsā ca/ tatra nāmarūpasaṃgṛhītaṃ duḥkhamabhinirvṛttilakṣaṇatvādaṅkurasthānīyaṃ veditavyam/ tacchettṛtve tathāgatajñānakaruṇāyoḥ śaktirasidṛṣṭantenopamitā veditavyā/ dṛṣṭivicikitsāsamgṛhīto darśanamārgapraheyaḥ/ kleśo laukikajñānaduravagāho durbhedaṃtvādvanagahanopagūḍhaprākārasadṛśaḥ/ tadbhettṛtvāt tathāgatajñānakaruṇayoḥ śaktirvajradṛṣṭāntenopamitā veditavyā/ ityete yathāddiṣṭāḥ ṣaṭ tathāgataguṇā vistaravibhāganirdeśato'nayaivānupūrvyā sarvabuddhaviṣayāvatārajñānālokālaṃkārasūtrānusāreṇānugantavyāḥ/ tatra yaduktamanutpādo'nirodha iti mañjuśrīstathāgato'rhan samyaksaṃbuddha eṣa ityanena tāvadasaṃskṛtalakṣaṇastathāgata iti paridīpitam/ yatpunaranantaraṃ vimalavaiḍūryapṛthivīśakrapratibimbodāharaṇamādiṃ kṛtvā yāvannavabhirudāharaṇairetamevānutpādānirodhatathāgatārthamadhikṛtyāha/ evameva mañjuśrīstathāgato'rhan samyaksaṃbuddho neñjate na viṭhapati na prapañcayati na kalpayati na vikalpayati/ akalpo'vikalpo'citto'manasikāraḥ śītibhūto'nutpādo'nirodho'dṛṣṭo'śruto'nāghrāto'nāsvādito'spṛṣṭo'nimitto'vijñaptiko'vijñapanīya ityevamādirupaśamaprabhedapradeśanirdeśaḥ/ anena svakriyāsu sarvaprapañcavikalpopaśāntatvādanābhogastathāgata iti paridīpitam/ tata ūrdhvamudāharaṇanirdeśādavaśiṣṭena granthena sarvadharmadharmatathatābhisaṃbodhamukheṣvaparapratyayābhisaṃbodhastathāgatasya paridīpitaḥ/ yatpunarante ṣoḍaśākārāṃ tathāgatabodhiṃ nirdiśyaivamāha/ tatra mañjuśrīstathāgatasyaivaṃrūpān sarvadharmānabhisaṃbudhya sattvānāṃ ca dharmadhātuṃ vyavalokyāśuddhamavimalaṃ sāṅganaṃ vikrīḍitā nāma sattveṣu mahākaruṇā pravartata iti/ anena tathāgatasyānuttarajñānakaruṇānvitatvamudbhāvitam/ tatraivaṃrūpān sarvadharmāniti yathāpūrva nirdiṣṭānabhāvasvabhāvāt/ abhisaṃbudhyeti yathābhūtamavikalpabuddhajñānena jñātvā/ sattvānāmiti niyatāniyatamithyāniyatarāśivyavaśitānām/ dharmadhātumiti svadharmatāprakṛtinirviśiṣṭattathāgatagarbham/ vyavalokyeti sarvākāramanāvaraṇena buddhacakṣuṣā dṛṣṭvā/ aśuddhaṃ kleśāvaraṇena bālapṛthagjanānām/ avimalaṃ jñeyāvaraṇena śrāvakapratyekabuddhānām/ sāṅganaṃ tadubhayānyatamaviśiṣṭatayā bodhisattvānām/ vikrīḍitā vividhā saṃpannavinayopāyamukheṣu supraviṣṭatvāt/ sattveṣu mahākaruṇā pravartata iti samatayā sarvasattvanimittamabhisaṃbuddhabodheḥ svadharmatādhigamasaṃprāpaṇāśayatvāt/ yadita ūrdhvamanuttarajñānakaruṇāpravṛtterasamadharmacakrapravartanābhinirhāraprayogāśraṃsanamiyamanayoḥ parārthakaraṇe śaktirveditavyā/ tatraiṣāmeva yathākramaṃ ṣaṇṇāṃ tathāgataguṇānāmādyaistribhirasaṃskṛtādibhiryogaḥ svārthasaṃpat/ tribhiravaśiṣṭairjñānādibhiḥ parārthasaṃpat/ api khalu jñānena paramanityopaśāntipadasvābhisaṃbodhisthānaguṇāt svārthasaṃpat paridīpitā/ karuṇāśaktibhyāmanuttaramahādharmacakrapravṛttisthānaguṇāt parārthasaṃpaditi/
Texts/Ratnagotravibhāga Mahāyānottaratantraśāstra/Sanskrit Romanized#RGV I.6 I.7 I.8
ato buddharatnāddharmaratnaprabhāvaneti tadanantaraṃ tadadhikṛtya ślokaḥ/ yo nāsanna ca sanna cāpi sadasannānyaḥ sato nāsato 'sakyastarkayituṃ niruktyapagataḥ pratyātmavedyaḥ śivaḥ/ tasmai dharmadivākarāya vimalajñānāvabhāsatviṣe sarvāramvaṇa rāgadoṣatimiravyāghātakartre namaḥ//9//
Texts/Ratnagotravibhāga Mahāyānottaratantraśāstra/Sanskrit Romanized#RGV I.9
anena kiṃ darśitam/ acintyādvayaniṣkalpaśuddhivyaktivipakṣataḥ/ yo yena ca virāgo'sau dharmaḥ satyadvilakṣaṇaḥ//10// anena samāsato'ṣṭābhirguṇaiḥ saṃgṛhītaṃ dharmaratnamudbhāvitam/ aṣṭau guṇāḥ katame/ acintyatvamadvayatā nirvikalpatā śuddhirabhivyaktikaraṇaṃ pratiparkṣatā virāgo virāgaheturiti/
Texts/Ratnagotravibhāga Mahāyānottaratantraśāstra/Sanskrit Romanized#RGV I.10
nirodhamārgasatyābhyāṃ saṃgṛhītā virāgitā/ guṇaistribhistribhiścaite veditavye yathākramam//11// eṣāmeva yathākramaṃ ṣaṇṇāṃ guṇānāṃ tribhirādyairacintyādvayanirvikalpatāguṇairnirodhasatyaparidīpanādvirāgasaṃgraho veditavyaḥ/ tribhiravaśiṣṭaiḥ śuddhyabhivyaktipratipakṣatāguṇairmārgasatyaparidīpanādvirāgahetusaṃgraha iti/ yaśca virāgo nirodhasatyaṃ yena ca virāgo mārgasatyena tadubhayamabhisamasya vyavadānasatya dvayalakṣaṇo virāgadharma iti paridīpitam/
Texts/Ratnagotravibhāga Mahāyānottaratantraśāstra/Sanskrit Romanized#RGV I.11
atarkyatvādalāpyatvādāryajñānādacinyatā/ śivatvādadvayākalpau śuddhyādi trayanarkavat//12// samāsato nirodhasatyasya tribhiḥ kāraṇairacintyatvaṃ veditavyam/ katamaistribhiḥ/ asatsatsadasannobhayaprakāraiścaturbhirapi tarkāgocaratvāt/ sarvarutaravitaghoṣavākpathaniruktisaṃketavyavahārābhilāpairanabhilāpyatvāt/ āryāṇāṃ ca pratyātmavedanīyatvāt/ tatra nirodhasatyasya kathamadvayatā nirvikalpatā ca veditavyā/ yathoktaṃ bhagavatā/ śivo'yaṃ śāriputra dharmakāyo'dvayadharmāvikalpadharmā/ tatra dvayamucyate karma kleśāṃśca/ vikalpa ucyate karmakleśasamudayaheturayoniśomanasikāraḥ/ tatprakṛtinirodhaprativedhād dvayavikalpāsamudācārayogena yo duḥkhasyātyantamanutpāda idamucyate duḥkhanirodhasatyam/ na khalu kasyaciddharmasya vināśādduḥkhanirodhasatyaṃ paridīpitam/ yathoktam/ anutpādānirodhe mañjuśrīścittamanovijñānāni na pravartante/ yatra cittamanovijñānāni na pravartante tatra na kaścitparikalpo yena parikalpenāyoniśomanasikuryāt/ sa yoniśomanasikārapra yukto'vidyāṃ na samutvāpayati/ yaccāvidyāsamutthānaṃ tad dvādaśānāṃ bhavāṅgānāmasamutthānam/ sājātiriti vistaraḥ/ yathoktam/ na khalu bhagavan dharmavināśo duḥkhanirodhaḥ/ duḥkhanirodhanāmnā bhagavannanādikāliko'kṛto'jāto'nutpanno'kṣayaḥ kṣayāpagataḥ nityo dhruvaḥ śivaḥ śāśvataḥ prakṛtipariśuddhaḥ sarvakleśakośavinirmukto gaṅgāvālikāvyativṛttairavinirbhāgairacintyairbuddhadharmaiḥ samanvāgatastathāgatadharmakāyo deśitaḥ/ ayameva ca bhagavaṃstathāgatadharmakāyo'vinirmuktakleśakośastathāgatagarbhaḥ sūcyate/ iti sarvavistareṇa yathāsūtrameva duḥkhanirodhasatyavyavasthānamanugantavyam/ asya khalu duḥkhanirodhasaṃjñitasya tathāgatadharmakāyasya prāptiheturavikalpajñānadarśanabhāvanāmārgastrividhena sādharmyeṇa dinakarasadṛśaḥ veditavyaḥ/ maṇḍalaviśuddhisādharmyeṇa sarvopakleśamalavigatatvāt/ rūpābhidhyaktikaraṇasādharmyeṇa sarvākārajñeyāvabhāsakatvāt/ tamaḥpratipakṣasādharmyeṇa ca sarvākārasatyadarśanavibandhapratipakṣabhūtatvāt/ vibandha punarabhutavastunimittārambaṇamanasikārapūrvikā rāgadveṣamohotpattiranuśayaparyutthānayogāt/ anuśayato hi bālānāma bhūtamatatsvabhāvaṃ vastu śubhākāreṇa vā nimittaṃ bhavati rāgotpattitaḥ/ pratighākāreṇa vā dveṣotpattitaḥ/ avidyākāreṇa vā mohotpattitaḥ/ tacca rāgadveṣamohanimittamayathābhutamārambaṇaṃ kurvatāmayoniśomanasikāraścittaṃ paryādadāti/ teṣāmayoniśomanasikāraparyavasthitacetasāṃ rāgadveṣamohānāmanyatakleśasamudācāro bhavati/ te tatonidānaṃ kāyena vācā manasā rāgajamapi karmābhisaṃskurvanti/ dveṣajamapi mohajamapi karmābhisaṃskurvanti/ karmataśca punarjanmānubandha eva bhavati/ evameṣāṃ bālānāmanuśayavatāṃ/ nimittagrāhiṇāmārambaṇacaritānāmayoniśomanasikārasamudācārāt kleśasamudayaḥ/ kleśamudāyāt karmasamudayaḥ/ karmasamudayājjanmasamudayo bhavati/ sa punareṣa sarvākārakleśakarmajanmasaṃkleśo bālānāmekasya dhātoryathābhūtamajñānādadarśanācca pravartate/ sa ca tathā draṣṭavyo yathā parigaveṣayanna tasya kiṃcinnimittamārambaṇaṃ vā paśyati/ sa yadā na nimittaṃ nārambaṇaṃ vā paśyati tadā bhūtaṃ paśyati/ evamete dharmāstathāgatenābhisaṃbuddhāḥ samatayā samā iti/ ya evamasataśca nimittārambaṇasyādarśanāt sataśca yathābhūtasya paramārthasatyasya darśanāt tadubhayoranutkṣepāprakṣepasamatājñānena sarvadharmasamatābhisaṃbodhaḥ so'sya sarvākārasya tattvadarśanavibandhasya pratipakṣo veditavyo yasyodayāditarasyātyantamasaṃgatirasamavadhānaṃ pravartate/ sa khalveṣa dharmakāyaprāptiheturavikalpajñānadarśanabhāvanāmārgo vistareṇa yathāsūtraṃ prajñāpāramitānusāreṇānugantavyaḥ/
Texts/Ratnagotravibhāga Mahāyānottaratantraśāstra/Sanskrit Romanized#RGV I.12
ato mahāyānadharmaratnādavaivartikabodhisattvagaṇaratnaprabhāvaneti tadanantaraṃ tadadhikṛtya ślokaḥ/ ye samyak pratividhya sarvajagato nairātmyakoṭiṃ śivāṃ taccittaprakṛtiprabhāsvaratayā kleśāsvabhāvekṣaṇāt/ sarvatrānugatāmanāvṛtadhiyaḥ paśyanti saṃbuddhatāṃ tebhyaḥ sattvaviśuddhyanantaviṣayajñānekṣaṇebhyo namaḥ//13//
Texts/Ratnagotravibhāga Mahāyānottaratantraśāstra/Sanskrit Romanized#RGV I.13
anena kiṃ darśitam/ yathāvadyāvadadhyātmajñānadarśanaśuddhitaḥ/ dhīmatāmavivartyānāmanuttaraguṇairgaṇaḥ//14// anena samāsato'vaivartikabodhisattvagaṇaratnasya dvābhyāmākārābhyāṃ yathāvadbhāvikatayā yāvadbhāvikatayā ca lokottarajñānadarśanaviśuddhito'nuttaraguṇānvitatvamudbhāvitam/
Texts/Ratnagotravibhāga Mahāyānottaratantraśāstra/Sanskrit Romanized#RGV I.14
yathāvattajjagacchantadharmatāvagamāt sa ca/ prakṛteḥ pariśuddhatvāt kleśasyādikṣayekṣaṇāt//15// tatra yathāvadbhāvikatā kṛtsnasya pudgaladharmākhyasya jagato yathāvannairātmyakoṭerava gamādveditavyā/ sa cāyamavagamo'tyantādiśāntasvabhāvatayā pudgaladharmāvināśayogena samāsato dvābhyāṃ kāraṇābhyāmutpadyate/ prakṛtiprabhāsvaratādarśanācca cittasyādikṣayanirodhadarśanācca tadupakleśasya/ tatra yā cittasya prakṛtiprabhāsvaratā yaśca tadupakleśa ityetad dvayamanāsravai dhātau kuśalākuśalayościttayorekecaratvād dvitīyacittānabhisaṃdhānayogena paramaduṣprativedhyam/ ata āha/ kṣaṇikuṃ bhagavan kuśalaṃ cittam/ na kleśaiḥ saṃkliśyate/ kṣaṇikamakuśalaṃ cittam/ na saṃkliṣṭameva taccittaṃ kleśaiḥ/ na bhagavan kleśāstaccittaṃ spṛśanti/ kathamatra bhagavannasparśanadharmi cittaṃ tamaḥkliṣṭaṃ bhavati/ asti ca bhagavannupakleśaḥ/ astyupakliṣṭaṃ cittam/ atha ca punarbhagavan prakṛtipariśuddhasya cittasyopakleśārtho duṣprativedhyaḥ/ iti vistareṇa yathāvadbhāvikatāmārabhya duṣpratividhārthanirdeśo yathāsūtramanugantavyaḥ/
Texts/Ratnagotravibhāga Mahāyānottaratantraśāstra/Sanskrit Romanized#RGV I.15
yāvadbhāvikatā jñeyaparyantagatayā dhiyā/ sarvasattveṣu sarvajñadharmatāstitvadarśanāt//16// tatra yāvadbhāvikatā sarvajñeyavastuparyantagatayā lokottarayā prajñayā sarvasattveṣvantaśastiryagyonigateṣvapi tathāgatagarbhāstitvadarśanādveditavyā/ tacca darśanaṃ bodhisattvasya prathamāyāmeva bodhisattvabhūmāvutpadyate sarvatragāthane dharmadhātuprativedhāt/
Texts/Ratnagotravibhāga Mahāyānottaratantraśāstra/Sanskrit Romanized#RGV I.16
ityevaṃ yo'vabodhastatpratyātmajñānadarśanam/ tacchuddhiramale dhātāvasaṅgāpratighā tataḥ//17// ityevamanena prakāreṇa yathāvadbhāvikatayā ca yāvadbhāvikatayā ca yo lokottaramārgāvabodhastadāryāṇāṃ pratyātmamananyasādhāraṇaṃ lokottarajñānadarśanamabhipretam/ tacca samāsato dvābhyāṃ kāraṇābhyāmitaprādeśikajñānadarśanamupanidhāya suviśuddhirityucyate/ katamābhyāṃ dvābhyām/ asaṅgatvādapratihatatvācca/ tatra yathāvadbhāvikatayā sattvadhātuprakṛtiviśuddhaviṣayatvādasaṅgam yāvadbhāvikatayānantejñeyavastuviṣayatvādapratihatam/
Texts/Ratnagotravibhāga Mahāyānottaratantraśāstra/Sanskrit Romanized#RGV I.17
jñānadarśanaśuddhyā buddhajñānādanuttarāt/ avaivartyādbhavantyāryāḥ śaraṇaṃ sarvadehinām//18// itīyaṃ jñānadarśanaśuddhiravinivartanīyabhūmisamārūḍhānāṃ bodhisattvānāmanuttarāyāstathāgatajñānadarśanaviśuddherupaniṣadgatatvādanuttarā veditavyā tadanyebhyo vā dāna śīlādibhyo bodhisattvaguṇebhyo madyogādavinivartanīyā bodhisattvāḥ śaraṇa bhūtā bhavanti sarvasattvānāmiti/ śrāvakasaṃgharatnāgrahaṇaṃ bodhisattvagaṇaratnānantaraṃ tatpūjānarhatvāt/ na hi jātu paṇḍitā bodhisattvaśrāvakaguṇāntarajñā mahābodhivipulapuṇyajñānasaṃbhārāpūryamāṇajñānakaruṇāmaṇḍalamaprameyasattvadhātugaṇa-saṃtānāvabhāsapratyupasthitamanuttaratathāgatapūrṇacandra gamanānukūlamārgapratipannaṃ bodhisattvanavacandramutsṛjya prādeśikajñānaniṣṭhāgatamapi tārārūpavat svasaṃtānāvabhāsapratyupasthitaṃ śrāvakaṃ namasyanti/ parahitakriyāśayaviśuddheḥ saṃniśrayaguṇenaiva hi prathamacittotpādiko'pi bodhisattvo niranukrośamananyapoṣigaṇyamanāsravaśīlasaṃvaraviśuddhiniṣṭhāgatamāryaśrāvakamabhibhavati/ prāgeva tadanyairdaśavaśitādibhirbodhisattvaguṇaiḥ/ vakṣyati hi/ yaḥ śīlamātmārthakaraṃ vibharti duḥśīlasattveṣu dayāviyukteḥ/ ātmaṃbhariḥ śīladhanapraśuddho viśuddhaśīlaṃ na tamāhurāryam// yaḥ śīlamādāya paropajīvyaṃ karoti tejo'nilavāribhūvat/ kāruṇyamutpādya paraṃ pareṣu sa śīlavāṃstatpratirūpako'nya iti//
Texts/Ratnagotravibhāga Mahāyānottaratantraśāstra/Sanskrit Romanized#RGV I.18
tatra kenārthena kimadhikṛtya bhagavatā śaraṇatrayaṃ prajñaptam// śāstṛśāsanaśiṣyārthairadhikṛtya triyānikān/ kāratrayādhimuktāṃśca prajñaptaṃ śaraṇatrayam//19// buddhaḥ śaraṇamagryatvād dvipadānāmiti śāstṛguṇodbhāvanārthena buddhabhāvāyopagatān bodhisattvān pudgalān buddhe ca paramakārakriyādhimuktānadhikṛtya deśitaṃ prajñaptam/ dharmaḥ śaraṇamagryatvādvirāgāṇāmiti śāstṛḥ śāsana guṇodbhāvanārthena svayaṃ pratītya gambhīradharmānubodhāyopagatān pratyekabuddhayānikān pudgalān dharme ca paramakārakriyādhimuktānadhikṛtya deśitaṃ prajñaptam/ saṃghaḥ śaraṇamagryatvādgaṇānāmiti śāstuḥ śāsane supratipannaśiṣyaguṇodbhāvanārthena parataḥ śravaghoṣasyānugamāyopagatān śrāvakayānikān pudgalān saṃghe ca paramakārākriyādhimuktānadhikṛtya deśitaṃ prajñaptam/ ityanena samāsatastrividhenārthena ṣaṭ pudgalānadhikṛtya prabhedayo bhagavatā saṃvṛtipadasthānena sattvānāmanupūrvanayāvatārārthamimāni trīṇi śaraṇāni deśitāni prajñaptāni/
Texts/Ratnagotravibhāga Mahāyānottaratantraśāstra/Sanskrit Romanized#RGV I.19
tyājyatvān moṣadharmatvādabhāvāt sabhayatvataḥ/ dharmo dvidhāryasaṃghaśca nātyantaṃ śaraṇaṃ param//20// dvividho dharmaḥ/ deśanādharmo'dhigamadharmaśca/ tatra deśanādharmaḥ sūtrādideśanāyā nāmapadavyañjanakāyasaṃgṛhītaḥ/ sa ca mārgābhisamayaparyavasānatvāt kolopama ityuktaḥ/ adhigamadharmo hetuphalabhedena dvividhaḥ/ yaduta mārgasatyaṃ nirodhasatyaṃ ca/ yena yadadhigamyata iti kṛtvā/ tatra mārgaḥ saṃskṛtalakṣaṇaparyāpannaḥ/ yat saṃskṛtalakṣaṇaparyāpannaṃ tan mṛṣāmoṣadharmi/ yan mṛṣāmoṣadharmi tadasatyam/ yadasatyaṃ tadanityam/ yadanityaṃ tadśaraṇam/ yaśca tena mārgeṇa nirodho'dhigataḥ so'pi śrāvakanayena pradīpocchedavat kleśaduḥkhābhāvamātraprabhāvitaḥ/ na cābhāvaḥ śaraṇamaśaraṇaṃ vā bhavitumarhati/ saṃgha iti traiyānikasya gaṇasyaitadadhivacanam/ sa ca nityaṃ sabhayastathāgataśaraṇagato niḥsaraṇaparyeṣī śaikṣaḥ sakaraṇīyaḥ pratipannakaścānuttarāyāṃ samyaksaṃbodhāviti/ kathaṃ samayaḥ/ yasmādarhatāmapi kṣīṇapunarbhavānāmaprahīṇatvādvāsaṃnāyāḥ satatasamitaṃ sarvāsaṃskāreṣu tīvrā bhayasaṃjñā pratyupasthitā bhavati syādyathāpi nāmotkṣiptāsike vadhakapuruṣe tasmātte'pi nātyantasukhaniḥsaraṇamadhigatāḥ/ na hi śaraṇaṃ śaraṇaṃ paryeṣate/ yathaivā śaraṇāḥ sattvā yena tena bhayena bhītāstatastato niḥsaraṇaṃ paryeṣante tadvadarhatāmapyasti tadbhayaṃ yataste bhayādbhītāstathāgatameva śaraṇamupagacchanti/ yaścaivaṃ sabhayatvāccharaṇamupagacchatyavaśyaṃ bhayānniḥsaraṇaṃ sa paryeṣyate/ niḥsaraṇaparyeṣitvācca bhayanidānaprahāṇamadhikṛtya śaikṣo bhavati sakaraṇīyaḥ/ śaikṣatvāt pratipannako bhavatyabhayamāryabhasthānamanuprāptuṃ yadutānuttarāṃ samyaksaṃbodhim/ tasmātso'pi tadaṅgaśaraṇatvānnātyantaṃ śaraṇam/ evamime dve śaraṇe paryantakāle śaraṇe ityucyete/
Texts/Ratnagotravibhāga Mahāyānottaratantraśāstra/Sanskrit Romanized#RGV I.20
jagaccharaṇamekatra buddhatvaṃ pāramārthikam/ munerdharmaśarīratvāt tanniṣṭhatvādgaṇasya ca//21// anena tu pūrvoktena vidhinānutpādānirodhaprabhāvitasya munervyavadānasatyadvayavirāgadharmakāyatvād dharmakāyaviśuddhiniṣṭhādhigamaparyavasānatvācca traiyānikasya gaṇasya pāramārthikamevātrāṇe'śaraṇe loke'parāntakoṭisamamakṣayaśaraṇaṃ nityaśaraṇaṃ dhruvaśaraṇaṃ yaduta tathāgatā arhantaḥ samyaksaṃbuddhāḥ/ eva ca nityadhruvaśivaśāśvataikaśaraṇanirdeśo vistareṇāryaśrīmālāsūtrānusāreṇānugantavyaḥ/
Texts/Ratnagotravibhāga Mahāyānottaratantraśāstra/Sanskrit Romanized#RGV I.21
ratnāni durlabhotpādāna nirmalatvāt prabhāvataḥ/ lokālaṃkārabhūtatvādagratvān nirvikārataḥ//22// samāsataḥ ṣaḍvidhena ratnasādharmyeṇaitāni buddhadharmasaṃghākhyāni trīṇi ratnānyucyante/ yaduta durlabhotpādabhāvasādharmyeṇa bahubhirapi kalpaparivarteranavāptakuśalamūlānāṃ tatsamavadhānāpratilambhāt/ vaimalyasādharmyeṇa sarvācāramalavigatatvāt/ prabhāvasādharmyeṇa ṣaḍabhijñādyacintyaprabhāvaguṇayogāt/ lokālaṃkārasādharmyeṇa sarvajagadāśayaśobhānimittatvāt/ ratnaprativarṇikāgryasādharmyeṇa lokottaratvāt/ stutinindādyavikārasādharmyeṇāsaṃskṛtasvabhāvatvāditi/
Texts/Ratnagotravibhāga Mahāyānottaratantraśāstra/Sanskrit Romanized#RGV I.22
ratnatrayanirdeśānantaraṃ yasmin satyeva laukikalokottaraviṃśuddhiyoniratnatrayamutpadyate tadadhikṛtya ślokaḥ/ samalā tathatātha nirmalā vimalāḥ buddhaguṇā jinakriyā/ viṣayaḥ paramārthadarśināṃ śubharatnatrayasargako yataḥ//23//
Texts/Ratnagotravibhāga Mahāyānottaratantraśāstra/Sanskrit Romanized#RGV I.23
anena kiṃ paridīpitam/ gotraṃ ratnatrayasyāsya viṣayaḥ sarvadarśinām/ caturvidhaḥ sa cācintyaścaturbhiḥ kāraṇaiḥ kramāt//24// tatra samalā tathatā yo dhāturavinirmuktakleśakośastathāgatagarbha ityucyate/ nirmalā tathatā sa eva buddhabhūmāvāśrayaparivṛttilakṣaṇo yastathāgatadharmakāye ityucyate/ vimalabuddhaguṇā ye tasminnevāśrayaparivṛttilakṣaṇe tathāgatadharmakāye lokottarā daśabalādayo buddhadharmāḥ/ jinakriyā teṣāmeva daśabalādīnāṃ buddhadharmāṇāṃ pratisvamanuttaraṃ karma yadaniṣṭhitamaviratamapratipraśrabdhaṃ bodhisattvavyākaraṇakathāṃ nopacchinatti/ tāni punarimāni catvāri sthānāni yathāsaṃkhyameva caturbhiḥ kāraṇairacintyatvāt sarvajñaviṣayā ityucyante/
Texts/Ratnagotravibhāga Mahāyānottaratantraśāstra/Sanskrit Romanized#RGV I.24
katamaiścaturbhiḥ/ śuddhyupakliṣṭatāyogāt niḥsaṃkleśaviśuddhitaḥ/ avinirbhāgadharmatvādanābhogāvikalpataḥ//25// tatra samalā tathatā yugapadekakālaṃ viśuddhā ca saṃkliṣṭā cetyacintyametat sthānaṃ gambhīradharmanayādhimuktānāmapi pratyekabuddhānāmagocaraviṣatvāt/ yata āha/ dvāvimau devi dharmau duṣprativedhyau/ prakṛtipariśuddhicittaṃ duṣprativedhyam/ tasyaiva cittasyopakliṣṭatā duṣprativedhyā/ anayordevi dharmayoḥ śrotā tvaṃ vā bhaverathavā mahādharmasamanvāgatā bodhisattvāḥ/ śeṣāṇāṃ devi sarvaśrāvakapratyekabuddhānāṃ tathāgataśraddhāgamanīyā vevaito dharmāviti/ tatra nirmalā tathatā pūrvamalāsaṃkliṣṭā paścādviśuddhetyacintyametat sthānam/ yat āha/ prakṛtiprabhāsvaraṃ cittam/ tattathaiva jñānam/ tata ucyate/ ekakṣaṇalakṣaṇasamāyuktayā prajñayā samyaksaṃbodhirabhisaṃbuddheti/ tatra vimalā buddhaguṇāḥ paurvāparyeṇaikāntasaṃkliṣṭāyāmapi pṛthagjanabhūmāvavinirbhāgadharmatayā nirviśiṣṭā vidyanta ityacintyametat sthānam/ yat āha/ na sa kaścitsattvaḥ sattvanikāye saṃvidyate yatra tathāgatajñānaṃ na sakalamanupraviṣṭam/ api tu saṃjñāgrāhatastathāgatajñānaṃ na prajñāyate/ saṃjñāgrāhavigamāt punaḥ sarvajñajñānaṃ svayaṃbhūjñānamasaṅgataḥ prabhavati/ tadyathāpi nāma bho jinaputra trisāhasramahāsahasralokadhātupramāṇaṃ mahāpustaṃ bhavet/ tasmin khalu punarmahāpuste trisāhasramahāsāhasralokadhātuḥ sakalasamāpta ālikhito bhavet/ mahāpṛthivīpramāṇena mahāpṛthivī/ dvisāhasralokadhātupramāṇena dvisāhasralokadhātuḥ/ sāhasralokadhātupramāṇena sāhasralokadhātuḥ/ cāturdvīpikapramāṇena cāturdvīpikāḥ/ mahāsamudrapramāṇena mahāsamudrāḥ/ jambūdvīpapramāṇena jambūdvīpāḥ/ pūrvavidehadvīpapramāṇena pūrvavidehadvīpāḥ/ godāvarīdvīpapramāṇena godāvarīdvīpāḥ/ uttarakurudvīpapramāṇenottarakurudvīpāḥ/ sūmerupramāṇena sumarevaḥ/ bhūmyavacaradevavimānapramāṇena bhūmyavacaradevavimānāni/ kāmāvacaradevavimānapramāṇena kāmāvacaradevavimānāni/ rūpāvacaradevavimānapramāṇena rūpāvacaradevavimānāni/ tacca mahāpustaṃ trisāhasramahāsāhasralokadhātvāyāmavistarapramāṇaṃ bhavet/ tatkhālu punarmahāpustamekasmin paramāṇurajasi prakṣiptaṃ bhavet/ yathā caikaparamāṇurajasi tanmahāpustaṃ prakṣiptaṃ bhavet tathānyeṣu sarvaparamāṇurajaḥsu tatpramāṇānyeva mahāpustānyabhyantarapraviṣṭāni bhaveyuḥ/ atha kaścideva puruṣa utpadyate paṇḍito nipuṇo vyakto medhāvī tatropagamikayā mīmāṃsayā samanvāgataḥ divyaṃ cāsya cakṣuḥ samantapariśuddhaṃ prabhāsvaraṃ bhavet/ sa divyena cakṣuṣā vyavalokayati/ idaṃ mahāpustamevaṃbhūtamihaiva parītte paramāṇurajasyanitiṣṭhataṃ/ na kasyacidapi sattvasyopakāritbhūtaṃ bhavati/ tasyaivaṃ syāt/ yannvahaṃ mahāvīryabalasthāmnā etatparamāṇurajo bhittvā etanmahāpustaṃ sarvajagadupajīvyaṃ kuryām/ sa mahāvīryabalasthāma saṃjanayitvā sūkṣmeṇa vajreṇa tatparamāṇurajo bhittvā yathābhiprāyaṃ tanmahāpustaṃ sarvajagadupajīvyaṃ kuryāt/ yathā caikasmāt tathāśeṣebhyaḥ paramāṇubhyastathaiva kuryāt/ evameva bho jinaputra tathāgatajñānamapramāṇajñānaṃ sarvasattvopajīvyajñānaṃ sarvasattvacittasaṃtāneṣu sakalamanupraviṣṭam/ sarvāṇi ca tāni sattvacittasaṃtānānyapi tathāgatajñānapramāṇāni/ atha ca punaḥ saṃjñāgrāhavinivaddhā bālā na jānanti na prajānanti nānubhavanti na sākṣātkurvanti tathāgatajñānam/ tatastathāgato'saṅgeṇa tathāgatajñānena sarvadharmadhātusattvabhavanāni vyavalokyācāryasaṃjñī bhavati/ aho bata ime sattvā yathāvat tathāgatajñānaṃ na prajānanti/ tathāgatajñānānupraviṣṭāśca/ yannvahameṣā sattvānāmāryeṇa mārgopadeśena sarvasaṃjñākṛtabandhanāpanayanaṃ kuryā yathā svayamevāryamārgabalādhānena mahatīṃ saṃjñāgranthiṃ vinivartya tathāgatajñānaṃ pratyabhijānīran/ tathāgatasamatāṃ cānuprāpnuyaḥ/ te tathāgatamārgopadeśena sarvasaṃjñākṛtabandhanāni vyapanayanti/ apanīteṣu ca sarvasaṃjñākṛtabandhaneṣu tat tathāgatajñānama pramāṇaṃ bhavati sarvajagadupajīvyamiti/ tatra jinakriyā yugapatsarvatra sarvakālamanābhogenāvikalpato yathāśayeṣu yathāvainayikeṣu sattveṣvakṣūṇamanuguṇaṃ pravartata ityacintyametat sthānam/ yata āha/ saṃkṣepamātrakeṇāvatāraṇārthaṃ sattvānāmapramāṇamapi tathāgatakarma pramāṇato nirdiṣṭam/ api tu kulaputra yattathāgatasya bhūtaṃ tathāgatakarma tadapramāṇamacintyamavijñeyaṃ sarvalokena/ anudāharaṇamakṣaraiḥ/ duḥsaṃpādaṃ parebhyaḥ/ adhiṣṭhitaṃ sarvabuddhakṣetreṣu/ samatānugataṃ sarvabuddhaiḥ/ samatikrāntaṃ sarvābhogakriyābhyaḥ/ nirvikalpamākāśasamatayā/ nirnītākāraṇaṃ dharmadhātukriyayā/ iti vistareṇa yāvadviśuddhavaiḍūryamaṇiduṣṭāntaṃ kṛtvā nirdiśati/ tadanena kulaputra paryāyeṇaivaṃ veditavyamacintyaṃ tathāgatakarma samatānugataṃ ca sarvato'navadyaṃ ca triratnavaṃśanupacchettṛ ca/ yatrācintye tathāgatakarmaṇi pratiṣṭhitastathāgata ākāśasvabhāvatāṃ ca kāyasya na vijahāti sarvabuddhakṣetreṣu ca darśanaṃ dadāti/ anabhilāpyadharmatāṃ ca vāco na vijahāti yathārutavijñaptyā ca sattvebhyo dharmaṃ deśayati/ sarvacittārambaṇavigataśca sarvasattvacittacaritāśayāṃśca prajānātiti/
Texts/Ratnagotravibhāga Mahāyānottaratantraśāstra/Sanskrit Romanized#RGV I.25
bodhyaṃ bodhistadaṅgāni bodhaneti yathākramam/ heturekaṃ padaṃ trīṇi pratyayastadviśuddhaye//26// eṣāṃ khalvapi caturṇāmarthapadānāṃ sarvajñeyasaṃgrahamupādāya prathamaṃ boddhavyapadaṃ draṣṭavyam/ tadanubodho bodhiriti dvitīyaṃ bodhipadam/ bodheraṅgabhūtā buddhaguṇā iti tritīyaṃ bodhyaṅgapadam/ bodhyaṅgaireva bodhanaṃ pareṣāmiti caturtha bodhanāpadam/ itīmāni catvāri padānyadhikṛtya hetupratyayabhāvena ratnatrayagotravyavasthānaṃ veditavyam/ tatraiṣāṃ caturṇāṃ padānāṃ prathamaṃ lokottaradharmavijatvāt pratyātmayoniśomanasikārasaṃniśrayeṇa tadviśuddhimupādāya triratnotpattiheturanugantavyaḥ/ ityevamekaṃ padaṃ hetuḥ/ kathaṃ trīṇi pratyayaḥ/ tathāgato'nuttarāṃ samyaksaṃbodhimabhisaṃbudhya daśabalādibhirbuddhadharmerdvātriśadākāraṃ tathāgatakarma kurvan parato ghoṣasaṃniśrayeṇa tadviśuddhimupādāya triratnotpattipratyayo'nugantavyaḥ/ ityevaṃ trīṇi pratyayaḥ/ ataḥ parameṣāmeva caturṇā padānāmanupūrvamavaśiṣṭena granthena vistaravibhāganirdeśo veditavyaḥ/
Texts/Ratnagotravibhāga Mahāyānottaratantraśāstra/Sanskrit Romanized#RGV I.26
tatra samalāṃ tathatāmadhikṛtya yaduktaṃ sarvasattvāstathāgatagarbhā iti tat kenārthena/ buddhajñānāntargamāt sattvarāśe- stannairmalyasyādvayatvāt prakṛtyā/ bauddhe gotre tatphalasyopacārā- duktāḥ sarve dehino buddhagarbhāḥ//27// saṃbuddhakāyaspharaṇāt tathatāvyatibhedataḥ/ gotrataśca sadā sarve buddhagarbhāḥ śarīriṇaḥ//28// samāsatastrividhenārthena sadā sarvasattvāstathāgatagarbhā ityuktaṃ bhagavatā/ yaduta sarvasattveṣu tathāgatadharmakāyaparispharaṇārthena tathāgatatathatāvyatibhedārthena tathāgatagotrasaṃbhavārthena ca/ eṣāṃ punastrayāṇāmarthapadānāmutaratra tathāgatagarbhasūtrānusāreṇa nirdeśo bhaviṣyati/ pūrvataraṃ tu yenārthena sarvatrāviśeṣeṇa pravacane sarvākāraṃ tadarthasūcanaṃ bhavati tadapyādhikṛtya nirdekṣyāmi/
Texts/Ratnagotravibhāga Mahāyānottaratantraśāstra/Sanskrit Romanized#RGV I.27 I.28
uddānam/ svabhāvahetvo phalakarmayoga- vṛttiṣvavasthāsvatha sarvagatve/ sadāvikāritvaguṇeṣvabhede jñeyo'rthasaṃdhiḥ paramārthadhāto//29// samāsato daśavidhamarthamabhisaṃdhāya paramatattvajñānāviṣayasya tathāgatadhātorvyavasthānamanugantavyam/ daśavidho'rthaḥ katamaḥ/ tadyathā svabhāvārtho hetvarthaḥ phalārthaḥ karmārtho yogārtho vṛtyartho'vasthāprabhedārthaḥ sarvatragārtho'vikārārtho'bhedārthaśca/
Texts/Ratnagotravibhāga Mahāyānottaratantraśāstra/Sanskrit Romanized#RGV I.29
tatra svabhāvarthaṃ hetvartha cārabhya ślokaḥ/ sadā prakṛtyasaṃkliṣṭaḥ śuddharatnāmvarāmbuvat/ dharmādhimuktyadhiprajñāsamādhikaruṇānvayaḥ//30//
Texts/Ratnagotravibhāga Mahāyānottaratantraśāstra/Sanskrit Romanized#RGV I.30
tatra pūrveṇaṃ ślokārthena kiṃ darśayati/ prabhāvānanyathābhāvasnigdhabhāvasvabhāvataḥ/ cintāmaṇinabhovāriguṇasādharmyameṣu hi//31// ya ete trayo'tra pūrvamuddiṣṭā eṣu triṣu yathāsaṃkhyameva svalakṣaṇaṃ sāmānyalakṣaṇaṃ cārabhya tathāgatadhātościntāmaṇinabhovāriviśuddhiguṇasādharmyaṃ veditavyam/ tatra tathāgatadharmakāye tāvaccintitārthasamuddhayādi prabhāvasvabhāvatāṃ svalakṣaṇamārabhya cintāmaṇiratnasādharmyaṃ veditavyam/ tathatāyāmananyathābhāvasvabhāvatāṃ svalakṣaṇamārabhyākāśasādharmyaṃ veditavyam/ tathāgatagotre sattvakaruṇāsnigdhasvabhāvatāṃ svalakṣaṇamārabhya vārisādharmya veditavyam/ sarveṣāṃ cātra sadātyantaprakṛtyanupakliṣṭatāṃ prakṛtipariśuddhiṃ sāmānyalakṣaṇāmārabhya tadeva cintāmaṇinabhovāriviśuddhiguṇasādharmyaṃ veditavyam/
Texts/Ratnagotravibhāga Mahāyānottaratantraśāstra/Sanskrit Romanized#RGV I.31
tatra pareṇa ślokārdhena kiṃ darśitam/ caturdhāvaraṇaṃ dharmapratibho'pyātmadarśanam/ saṃsāraduḥkhabhīrūtvaṃ sattvārthaṃ nirapekṣatā//32// icchantikānāṃ tīrthyānāṃ śrāvakāṇāṃ svayaṃbhuvām/ adhimuktyātayo dharmāścatvāraḥ śuddhihetavaḥ//33// samāsata ime trividhāḥ sattvāḥ sattvarāśau saṃvidyante/ bhavābhilāṣiṇo vibhavābhilāṣiṇastadubhayānabhilāṣiṇaśca/ tatra bhavābhilāṣiṇo dvividhā veditavyāḥ/ mokṣamārgapratihatāśa aparinirvāṇagotrakāḥ sattvā ye saṃsāramevecchanti na nirvāṇaṃ tanniyatipatitāścehadhārmikā eva/ tadekatyā mahāyānadharmavidviṣo yānadhikṛtyataduktaṃ bhagavatā/ nāhaṃ teṣāṃ śāstā na te mama śrāvakāḥ / tānahaṃ śāriputra tamasastamo'ntaramandhakārān mahāndhakāragāminastamobhūyiṣṭhā iti vadāmi/ tatra vibhavābhilāṣiṇo dvividhāḥ/ anupāyapatitā upāyapatitāśca/ tatrānupāyapatitāḥ api trividhāḥ/ itobāhyā bahunānāprakārāścakaparibrājakanigranthiputraprabhṛtayo'nyatīrthyāḥ/ ihadhārmikāśca tatsabhāgacaritā eva śrāddhā api durgṛhītagrāhiṇaḥ/ te ca punaḥ katame/ yaduta pudgaladṛṣṭayaśca paramārthānadhimuktā yān prati bhagavatā śūnyatānadhimukto nirviśiṣṭo bhavati tīrthikairityuktam/ śūnyatādṛṣṭayaścābhimānikā yeṣāmiha tadvimokṣamukhe'pi śūnyatāyāṃ mādyamānānāṃ śūnyataiva dṛṣṭirbhavati yānadhikṛtyāha/ varaṃ khalu kāśyapa sumerumātrā pudgaladṛṣṭirna tvevābhimānikasya śūnyatādṛṣṭiriti/ tatropāyapatitā api dvividhāḥ/ śrāvakayānīyāśca samyaktvaniyāmamavakrāntāḥ pratyekabuddhayānīyāśca/ tadubhayānābhilāṣiṇaḥ punarmahāyānasaṃprasthitāḥ paramatīkṣṇendriyāḥ sattvā ye nāpi saṃsāramicchanti yathecchantikā nānupāyapatitāstīrthikādivan nāpyupāyapatitāḥ śrāvakapratyekabuddhavat/ api tu saṃsāranirvāṇasamatāpatti mārgapratipannāste bhavantyapratiṣṭhitanirvāṇāśayā nirupakliṣṭasaṃsāragataprayogā dṛḍhakaruṇādhyāśayapratiṣṭhitamūlapariśuddhā iti/ tatra ye sattvā bhavābhilāṣiṇa icchantikāstanniyatipatitā ihadhārmikā evocyante mithyātvaniyataḥ sattvarāśiriti/ ye vibhavābhilāṣiṇo'pyanupāyapatitā ucyante'niyataḥ sattvarāśiriti/ ye vibhavābhilāṣiṇa upāyapatitāstadubhayānabhilāṣiṇaśca samatāptimārgapratipannāsta ucyatte samyaktvaniyataḥ sattvarāśiriti/ tatra mahāyānasaṃprasthitān sattvānanāvaraṇagāminaḥ sthāpayitvā ya ito'nye sattvāstadyathā/ icchantikāstīrthyāḥ śrāvakāḥ pratyekabuddhāśca/ teṣāmimāni catvāryāvaraṇāni tathāgatadhātoranadhigamāyāsākṣātkriyāyaisaṃvartante/ katamāni ca catvāri/ tadyathā mahāyānadharmapratigha icchantikānāmāvaraṇa yasya pratipakṣo mahāyānadharmādhimuktibhāvanā bodhisattvānām/ dharmeṣvātmadarśanamanyatīrthānāmāvaraṇaṃ yasya pratipakṣaḥ prajñāpāramitābhāvanā bodhisattvānām/ saṃsāre duḥkhasaṃjñā duḥkhabhīrutva śrāvakayānikānāmavaraṇaṃ yasya pratipakṣo gaganagañjādisamādhibhāvanā bodhisattvānām/ sattvārthavimukhatā sattvārthanirapekṣatā pratyekabuddhayānikānāmāvaraṇaṃ yasya pratipakṣo mahākaruṇābhāvanā bodhisattvānāmiti/ etaccaturvidhamāvaraṇameṣāṃ caturvidhānāṃ sattvānāṃ yasya pratipakṣānimāṃścaturo'dhimuktyādīn bhāvayitvā bodhisattvā niruttarārthadharmakāyaviśuddhiparamatāmadhigacchantyebhiśca viśuddhisamudāgamakāraṇaiścaturbhiranugatā dharmarājaputrā bhavanti tathāgatakule/
Texts/Ratnagotravibhāga Mahāyānottaratantraśāstra/Sanskrit Romanized#RGV I.32 I.33
kathamiti/ bījaṃ yeṣāmagrayānādhimukti- rmātā prajñā buddhadharmaprasūtyai/ garbhasthānaṃ dhyānasaukhyaṃ kṛpoktā dhātrī putrāste'nujātā munīnām//34//
Texts/Ratnagotravibhāga Mahāyānottaratantraśāstra/Sanskrit Romanized#RGV I.34
tatra phalārtha karmārtha cārabhya ślokaḥ/ śubhātmasukhanityatvaguṇapāramitā phalam/ duḥkhanirvicchamaprāpticchandapranidhikarmakaḥ//35// tatra pūrveṇa ślokārdhena kiṃ darśitam/ phalameṣāṃ samāsena dharmakāye viparyayāt/ caturvidhaviparyāsapratipakṣaprabhāvitam//36// ya ete'dhimuktyādayaścatvāro dharmāstathāgatadhātorviśuddhihetava eṣāṃ yathāsaṃkhyameva samāsataścaturvidhaviparyāsaviparyayapratipakṣeṇa caturākārā tathāgatadharmakāyaguṇapāramitā phalaṃ draṣṭavyam/ tatra yā rūpādike vastunyanitye nityamiti saṃjñā/ duḥkhe sukhamiti/ anātmanyātmeti/ aśubhe śubhamiti saṃjñā/ ayamucyate caturvidho viparyāsaḥ/ etadviparyayeṇa caturvidha evāviparyāso veditavyaḥ/ katamaścaturvidhaḥ/ yā tasminneva rūpādike vastunyanityasaṃjñā/ duḥkhasaṃjñā/ anātmasaṃjñā/ aśubhasaṃjñā/ ayamucyate caturvidhaviparyāsaviparyayaḥ/ sa khalveṣa nityādilakṣaṇaṃ tathāgatadharmakāyamadhikṛtyeha viparyāso'bhipreto yasya pratipakṣeṇa caturākārā tathāgatadharmakāyaguṇapāramitā vyavasthāpitā/ tadyathā nityapāramitā sukhapāramitātmapāramitā subhapāramiteti/ eṣa ca grantho vistareṇa yathāsūtramanugantavyaḥ/ viparyastā bhagavan sattvā upātteṣu pañcasūpādānaskandheṣu/ te bhavantyanitye nityasaṃjñinaḥ/ duḥkhe sukhasaṃjñinaḥ/ anātmanyātmasaṃjñinaḥ/ aśubhe subhasaṃjñinaḥ/ sarvaśrāvakapratyekabuddhā api bhagavan śūnyatājñānenādṛṣṭapūrve sarvajñajñānaviṣaye tathāgatadharmakāye viparyastāḥ/ ye bhagavan sattvāḥ syurbhagavataḥ putrā aurasā nityasaṃjñina ātmasaṃjñinaḥ sukhasaṃjñinaḥ śubhasaṃjñinaste bhagavan sattvāḥ syuraviparyastāḥ/ syuste bhagavan samyagdarśinaḥ/ tat kasmāddhetoḥ/ tathāgatadharmakāya eva bhagavan nityapāramitā sukhapāramitā ātmapāramitā śubhapāramitā/ ye bhagavan sattvāstathāgatadharmakāyamevaṃ paśyanti te samyak paśyanti/ ye samyaka paśyanti te bhagavataḥ putrā aurasā iti vistaraḥ/ āsāṃ punaścatasṛṇāṃ tathāgatadharmakāyaguṇapāramitāyāṃ hetvānupūrvyā pratilomakramo veditavyaḥ/ tatra mahāyānadharmapratihatānāmicchantikānāmaśucisaṃsārābhirativiparyayeṇa bodhisattvānāṃ mahāyānadharmādhimuktibhāvanāyāḥ śubhapāramitādhigamaḥ phalaṃ draṣṭavyam/ pañcasūpādānaskandheṣvātmadarśināmanyatīrthyānāmasadātmagrahābhirativiparyayeṇa prajñāpāramitābhāvanāyāḥ paramātmapāramitādhigamaḥ phalaṃ draṣṭavyam/ sarve hyanyatīrthyā rūpādikamatatsvabhāvaṃ vastvātmetyupagatāḥ/ taccaiṣāṃ vastu yathāgrahamātmalakṣaṇena visaṃvāditvāt sarvakālamanātmā/ tathāgataḥ punaryathābhūtajñānena sarvadharmanairātmyaparapā ramabhiprāptaḥ/ taccāsya nairātmyamanātmalakṣaṇena yathādarśanamavisaṃvāditvāt sarvakālamātmābhipreto nairātmyaṃmevātmani kṛtvā/ yathoktaṃ sthito'sthānayogeneti/ saṃsāraduḥkhabhīrūṇāṃ śrāvakayānikānāṃ saṃsāraduḥkhopaśamamātrābhirativiparyayeṇa gaganagañjādisamādhibhavanāyāḥ sarvalaukikalokottarasukhapāramitādhigamaḥ phalaṃ draṣṭavyam/ sattvārthanirapekṣāṇāṃ pratyekabuddhayānīyānāyamasaṃsargavihārābhirativiṣaparyayeṇa mahākaruṇābhāvanāyāḥ satatasamitamā saṃsārāt sattvārthaphaligodhapariśuddhatvān nityapāramitādhigamaḥ phalaṃ draṣṭavyam/ ityetāsāṃ catasṛṇāmadhimuktiprajñāsamādhikaruṇābhāvanānāṃ yathāsaṃkhyameva caturākāraṃ tathāgatadharmakāye śubhātmasukhanityatvaguṇāpāramitākhyaṃ phalaṃ nirvartyate bodhisattvānām/ ābhiśca tathāgato dharmadhātuparama ākāśadhātuparyavasāno'parāntakoṭīniṣṭha ityucyate/ mahāyānaparamadharmādhimuktibhāvanāyā hi tathāgato'tyantaśubhadharmadhātuparamatādhigamāddharmadhātuparamaḥ saṃvṛttaḥ/ prajñāpāramitābhāvanayākāśopamasattvabhājanalokanairātmyaniṣṭhāgamanād gaganagañjādisamādhibhāvanayā ca sarvatra paramadharmeśvaryavibhutvasaṃdarśanādākāśadhātuparyavasānaḥ/ mahākaruṇābhāvanayā sarvasattveṣvaparyantakālakāruṇikatāmupādāyāparāntakoṭiniṣṭha iti/ āsāṃ punaścatasṛṇāṃ tathāgatadharmakāyaguṇapāramitānāmadhigamāyānāsravadhātusthitānāmapyarhatāṃ pratyekabuddhānāṃ vaśitāprāptānāṃ ca bodhisattvānāmime catvāraḥ paripanthā bhavanti/ tadyathā pratyayalakṣaṇaṃ hetulakṣaṇaṃ saṃbhavalakṣaṇaṃ vibhavalakṣaṇamiti/ tatra pratyayalakṣaṇamavidyāvāsabhūmiravidyeva saṃskārāṇām/ hetulakṣaṇamavidyāvāsabhūmipratyayameva saṃskāravadanāsravaṃ karma/ saṃbhavalakṣaṇamavidyāvāsabhūmipratyayānāsravakarmahetukī ca trividhā manomayātmabhāvanirvṛttiścaturupādānapratyayā sāsravakarmahetukīva tribhavābhinirvṛttiḥ/ vibhavalakṣaṇaṃ trividhamanomayātmabhāvanirvṛttipratyayā jātipratyayamiva jarāmaraṇamacintyā pāriṇāmikī cyutiriti/ tatra sarvopakleśasaṃniśrayabhūtāyā avidyāvāsabhūmeraprahīṇātvādarhantaḥ pratyekabuddhā vaśitāprāptāśca bodhisattvāḥ sarvakleśamaladaurgandhyavāsanāpakarṣaparyantaśubhapāramitāṃ nādhigacchanti/ tāmeva cāvi dyāvāsabhūmiṃ pratītya sūkṣmanimittaprapañcasamudācārayogādatyantamanabhisaṃskāramātmapāramitāṃ nādhigacchanti/ tāṃ cāvidyāvāsabhūmimavidyāvāsabhūmipratyayaṃ ca sūkṣmanimittaprapañcasamudācārasamutthāpitamanāsravaṃ karma pratītya manomayaskandhasamudayāt tannirodhamatyantasukhapāramitāṃ nādhigacchanti/ yāvacca nirayaśeṣakleśakarmajanmasaṃkleśanirodhasamudbhūtaṃ tathāgatadhātuṃ na sākṣātkurvanti tāvadacintyapāriṇāmikyāścyu teravigamādatyantānanyathābhāvāṃ nityapāramitāṃ nādhigacchanti/ tatra kleśasaṃkleśavadavidyāvāsabhūmiḥ/ karmasaṃkleśavadanāsravakarmābhisaṃskāraḥ/ janmasaṃkleśavat trividhā manomayātmabhāvanirvṛttiracintyapāriṇāmikī ca cyutiriti/ eṣa ca grantho vistareṇa yathāsūtramanugantavyaḥ/ syādyathāpi nāma bhagavannupādānapratyayāḥ sāsravakarmahetukāstrayo bhavāḥ saṃbhavanti/ evameva bhagavannavidyāvāsabhūmipratyayā anāsravakarmahetukā arhatāṃ pratyekabuddhānāṃ vaśitāprāptānāṃ ca bodhisattvānāṃ manomayāstrayaḥ kāyāḥ saṃbhavanti/ āsu bhagavan tisṛṣu bhūmipveṣāṃ trayāṇāṃ manomayānāṃ kāyānāṃ saṃbhavāyānāsravasya ca karmaṇo'bhinirvṛttaye pratyayobhavatyavidyāvāsabhūmiriti vistaraḥ/ yata eteṣu triṣu manomayeṣvarhatpratyekabuddhabodhisattvakāyeṣu subhātmasukhanityatvaguṇapāramitā na saṃvidyante tasmāt tathāgatadharmakāya eva nityapāramitā sukhapāramitātmapāramitā śubhapāramitetyukatam/
Texts/Ratnagotravibhāga Mahāyānottaratantraśāstra/Sanskrit Romanized#RGV I.35 I.36
sa hi prakṛtiśuddhatvādvāsanāpagamācchuciḥ paramātmātmanairātmyaprapañcakṣayaśāntitaḥ//37// sukho manomayaskandhataddhetuvinivṛttitaḥ/ nityaḥ saṃsāranirvāṇasamatāprativedhataḥ//38// samasato dvābhyāṃ kāraṇābhyāṃ tathāgatadharmakāye śubhapāramitā veditavyā/ prakṛtipariśuddhyā sāmānyalakṣaṇena/ vaimalyapariśuddhyā viśeṣalakṣaṇena/ dvābhyāṃ kāraṇābhyāmātmapāramitā veditavyā/ tīrthikāntavivarjanatayā cātmaprapañcavigamācchrāvakāntavivarjanatayā ca nairātmyaprapañcavigamāt/ dvābhyāṃ kāraṇābhyāṃ sukhapāramitāṃ veditavyā/ sarvākāraduḥkhasamudayaprahāṇataśca vāsanānusaṃdhisamudghātāt sarvākāraduḥkhanirodhasākṣātkaraṇataśca manomayaskandhanirodhasākṣātkāraṇāt/ dvābhyāṃ kāraṇābhyāṃ nityapāramitā veditavyā/ anityasaṃsārānapakarṣaṇāta ścocchedāntā patanān nityanirvāṇasamāropaṇataśca śāśvatāntāpatanāt/ yathoktam/ anītyāḥ saṃskārā iti ced bhagavan paśyeta sāsya syāducchedadṛṣṭiḥ/ sāsya syānna samyagdṛṣṭiḥ/ nityaṃ nirvāṇamiti ced bhagavan paśyeta sāsya syācchāśvatadṛṣṭiḥ/ sāsya syānna samyagdṛṣṭiriti/ tadanena dharmadhātunayamukhena paramārthataḥ saṃsāra eva nirvāṇamityuktam/ ubhayathāvikalpanāpratiṣṭhitanirvāṇasākṣātkaraṇataḥ/ api khalu dvābhyāṃ kāraṇābhyāmaviśeṣeṇa sarvasattvānāmāsannadūrībhāvavigamādapratiṣṭhitapadaprāptimātraparidīpanā bhavati/ katamābhyāṃ dvābhyām/ iha bodhisattvo'viśeṣeṇa sarvasattvānāṃ nāsannībhavati prajñayāśeṣatṛṣṇānuśayaprahāṇāt/ na dūrībhavati mahākaruṇayā tadaparityāgāditi/ ayamupāyo'pratiṣṭhitasvabhāvāyāḥ samyaksaṃbodheranuprāptaye/ prajñayā hi bodhisattvo'śeṣatṛṣṇānuśayaprahāṇādātmahitāya nirvāṇagatādhyāśayaḥ saṃsāre na pratiṣṭhate'parinirvāṇagotravat/ mahākaruṇayā duḥkhitasattvāparityāgāt parihītāya saṃsāragataprayogo nirvāṇe na pratiṣṭhate śamaikayānagotravat/
Texts/Ratnagotravibhāga Mahāyānottaratantraśāstra/Sanskrit Romanized#RGV I.37 I.38
evamidaṃ dharmadvayamanuttarāyā bodhermūlaṃ pratiṣṭhānamiti/ chittvā snehaṃ prajñayātmanyaśeṣaṃ sattvasnehān naiti śāntiṃ kṛpāvān/ niḥśrityaivaṃ dhīkṛpe bodhyupāyau nopaityāryaḥ saṃvṛtiṃ nirvṛtiṃ vā//39//
Texts/Ratnagotravibhāga Mahāyānottaratantraśāstra/Sanskrit Romanized#RGV I.39
tatra purvādhikṛtaṃ karmārthamārabhya pareṇa ślokārdhena kiṃ darśitam/ buddhadhātuḥ sacenna syānnirvidduḥkhe'pi no bhavet/ necchā na prārthanā nāpi prāṇidhirnivṛtau bhavet//40// tathā coktam/ tathāgatagarbhaścedbhagavanna syānna syādduḥkhe'pi nirvinna nirvāṇa icchā vā prārthanā vā praṇidhirveti/ tatra samāsato buddhadhātuviśuddhigotraṃ mithyātvaniyatānāmapi sattvānāṃ dvividhakāryapratyupasthāpanaṃ bhavati/ saṃsāre ca duḥkhadoṣadarśananiḥśrayeṇa nirvidamutpādayati/ nirvāṇe sukhanuśaṃsadarśananiḥśrayeṇa cchandaṃ janayati/ icchāṃ prārthanāṃ praṇidhimiti/ icchābhilaṣitārthaprāptāvasaṃkocaḥ/ prārthanābhilaṣitārthaprāptyupāyaparimārgaṇā/ praṇidhiryābhilaṣitārthe cetanā cittābhisaṃskāraḥ/
Texts/Ratnagotravibhāga Mahāyānottaratantraśāstra/Sanskrit Romanized#RGV I.40
bhavanirvāṇatadduḥkhasukhadoṣaguṇekṣaṇam/ gotre sati bhavatyetadagotrāṇāṃ na vidyate//41// yadapi tat saṃsāre ca duḥkhadoṣadarśanaṃ bhavati nirvāṇe ca sukhānuśaṃsadarśanametadapi śuklāṃśasya pudgalasya gotre sati bhavati nāhetukaṃ nāpratyayamiti/ yadi hi tadgotramantareṇa syādahetukamapratyayaṃ pāpasamucchedayogena tadicchāntikānāmapyaparinirvāṇagotrāṇāṃ syāt/ na ca bhavati tāvadyāvadāgantukamalaviśuddhigotraṃ trayāṇāmanyatamadharmādhimuktiṃ na sa mudānayati satpuruṣasaṃsargādicatuḥśuklasamavadhānayogena/ yatra hyāha/ tatra paścādantaśo mithyātvaniyatasaṃtānānāmapi sattvānāṃ kāyeṣu tathāgatasūryamaṇḍalaraśmayo nipatanti anāgatahetusaṃjananatayā saṃvardhayanti ca kuśalairdharmeriti/ yatpunaridamuktamicchantiko'tyantamaparinirvāṇadharmeti tan mahāyānadharmapratigha icchantikatve heturiti mahāyānadharmapratighanivartanārthamuktaṃ kālāntarābhiprāyeṇa/ na khalu kaścitprakṛtiviśuddhagotrasaṃbhavādatyantāviśuddhidharmā bhavitumarhasi/ yasmādaviśeṣeṇa punarbhagavatā sarvasattveṣu viśuddhibhavyatāṃ saṃdhāyoktam/ anādibhūto'pi hi cāvasānikaḥ svabhāvaśuddho dhruvadharmasaṃhitaḥ/ anādikośairbahirvṛto na dṛśyate suvarṇabimbaṃ paricchāditaṃ yathā//
Texts/Ratnagotravibhāga Mahāyānottaratantraśāstra/Sanskrit Romanized#RGV I.41
tatra yogārthamārabhya ślokaḥ/ mahodadhirivāmeyaguṇaratnākṣayākaraḥ/ pradīpavadanirbhāgaguṇayuktasvabhāvataḥ//42//
Texts/Ratnagotravibhāga Mahāyānottaratantraśāstra/Sanskrit Romanized#RGV I.42
tatra pūrveṇa ślokārthena ki darśitam/ dharmakāyajinajñānakaruṇādhātusaṃgrahāt/ pātraratnāmbubhiḥ sāmyamudherasya darśitam//43// trayāṇāṃ sthānānāṃ yathāsaṃkhyameva trividhena mahāsamudrasādharmyeṇa tathāgatadhātorhetusamanvāgamamadhikṛtya yogārtho veditavyaḥ/ katamāni trīṇi sthānāni/ tadyathā dharmakāyaviśuddhihetuḥ/ buddhajñānasamudāgamahetuḥ/ tathāgatamahākaruṇāvṛttiheturiti/ tatra dharmakāyaviśuddhiheturmahāyānādhimuktibhāvanā draṣṭavyā/ buddhajñānasamudāgamahetuḥ prajñāsamādhimukhabhavanā/ tathāgatamahākaruṇāpravṛttiheturbodhisattvakaruṇābhāvaneti/ tatra mahāyānādhimuktibhāvanāyā bhājanasādharmyaṃ tasyāmaparimeyākṣayaprajñāsamādhiratnakaruṇāvārisamavasaraṇāt/ prajñāsamādhimukhabhāvanāyā ratnāsādharmyaṃ tasya nirvikalpatvādacintyaprabhāvaguṇayogācca/ bodhisattvakaruṇābhāvanāyā vārisādharmyaṃ tasyāḥ sarvajagati paramasnigdhabhāvaikarasalakṣaṇaprayogāditi/ eṣāṃ trayāṇāṃ dharmāṇāmanena trividhena hetunā tatsaṃbaddhaḥsamanvāgamo yoga ityucyate/
Texts/Ratnagotravibhāga Mahāyānottaratantraśāstra/Sanskrit Romanized#RGV I.43
tatrāpareṇa ślokārdhena kiṃ darśayati/ abhijñājñānavaimalyatathatāvyatirekataḥ/ dīpālokoṣṇavarṇasya sādharmyaṃ vimalāśraye//44// trayāṇāṃ sthānānāṃ yathāsaṃkhyameva trividhena dīpasādharmyeṇa tathāgatadhātoḥ phalasamanvāgamamadhikṛtya yogārtho veditavyaḥ/ katamani trīṇi sthānāni/ tadyathā/ abhijñā āsravakṣayajñānamāsravakṣayaśceti/ tatra pañcānāmabhijñānāṃ jvālāsādharmyaṃ tāsāmarthānubhavajñānavipakṣāndhakāravidhamanapratyupasthānalakṣaṇatvāt/ āsravakṣayajñānasyoṣṇasādharmya tasya niravaśeṣakarmakleśendhanadahanapratyupasthānalakṣaṇatvāt/ āśrayaparivṛtterāsravakṣayasya varṇasādharmya tasyātyantavimalaviśuddhaprabhāsvaralakṣaṇatvāt/ tatra vimalaḥ kleśāvaraṇaprahāṇāt/ viśuddho jñeyāvaraṇaprahāṇāt/ prabhāsvarastadubhayāgantukatāprakṛtitaḥ/ ityeṣāṃ samāsataḥ saptānāmabhijñājñānaprahāṇasaṃgṛhītānāmaśaikṣasāntānikānāṃ dharmāṇāmanāsravadhātāvanyonyamavinirbhagatvamapṛthagbhāvo dharmadhātusamanvāgamo yoga ityucyate/ eṣa ca yogārthamārabhya pradīpadṛṣṭānto vistareṇa yathāsūtramanugantavyaḥ/ tadyathā śāriputra pradīpaḥ/ avinirbhagadharmā/ avinirmuktaguṇaḥ/ yaduta ālokoṣṇavarṇatābhiḥ/ maṇirvālokavarṇasaṃsthānaiḥ/ evameva śāriputra tathagatanirdiṣṭo dharmakāyo'vinirbhāgadharmāvinirmuktajñānaguṇo yaduta gaṅgānadīvālikāvyativṛttaistathāgatadharmairiti/
Texts/Ratnagotravibhāga Mahāyānottaratantraśāstra/Sanskrit Romanized#RGV I.44
tatra vṛttyarthamārabhya ślokaḥ/ pṛthagjanāryasaṃbuddhatathatāvyatirekataḥ/ sattveṣu jigarbho'yaṃ deśitastattvadarśibhiḥ//45// anena kiṃ darśitam/ pṛthagjanā viparyastā dṛṣṭasatyā viparyayāt/ yathāvadaviparyastā niṣprapañcāstathāgatāḥ//46// yadidaṃ tathāgatadhātoḥ sarvadharmatathatāviśuddhisāmānyalakṣaṇamupadiṣṭaṃ prajñāpāramitādiṣu nirvikalpajñānamukhāvavādamārabhya bodhisattvānāmasmin samāsatastrayāṇāṃ pudgalānāṃ pṛthagjanasyātattvadarśina āryasya tattvadarśino viśuddhiniṣṭhāgatasya tathāgatasya tridhā bhinnā pravṛttirveditavyā/ yaduta viparyastāviparyastā samyagaviparyastā niṣprapañcā ca yathākramam/ tatra viparyastā saṃjñācittadṛṣṭiviparyāsād vālānām/ aviparyastā viparyayeṇa tatprahāṇādāryāṇām/ samyagaviparyastā niṣprapañcā ca savāsanakleśajñeyāvaraṇasamudghātāt samyaksambuddhānām/ ataḥ parametameva vṛttyarthamārabhya tadanye catvāro'rthāḥ prabhedanirdeśādeva veditavyāḥ/
Texts/Ratnagotravibhāga Mahāyānottaratantraśāstra/Sanskrit Romanized#RGV I.45 I.46
tatraiṣāṃ trayāṇāṃ pudgalānāmavasthāprabhedārthamārabhya ślokaḥ/ aśuddho'śuddhaśuddho'tha suviśuddho yathākramam/ sattvadhāturiti prokto bodhisattvastathāgataḥ//47//
Texts/Ratnagotravibhāga Mahāyānottaratantraśāstra/Sanskrit Romanized#RGV I.47
anena kiṃ darśitam/ svabhāvādibhirityebhiḥ ṣaḍbhirartheḥ samāsataḥ/ dhātustisṛṣvavasthāsu vidito nāmabhistribhiḥ//48// iti ye kecidanāsravadhātunirdeśā nānādharmaparyāyamukheṣu bhagavatā vistareṇa nirdiṣṭāḥ sarveta ebhireva samāsataḥ ṣaḍbhiḥ svabhāvahetuphalakarmayogavṛttyarthaḥ saṃgṛhītāstisṛṣvavasthāsu yathākramaṃ trināmanirdeśato nirdiṣṭā veditavyāḥ/ yadutāśuddhāvasthāyāṃ sattvadhāturiti/ aśuddhaśuddhāvasthāyāṃ bodhisattva iti/ suviśuddhāvasthāyāṃ tathāgata iti/ yathoktaṃ bhagavatā/ ayameva śāriputra dharmakāyo'paryantakleśakośakoṭigūḍhaḥ/ saṃsārastrotasā uhmamāno'navarāgrasaṃsāragaticyutyupapattiṣu saṃcaran sattvadhāturityucyate/ sa eva śāriputra dharmakāyaḥ saṃsārastrotoduḥkhanirviṣṇo viraktaḥ sarvakāmaviṣayebhyo daśapāramitāntargataiścaturaśītyā dharmaskandhasahasrairbodhāya caryā caran bodhisattva ityucyate/ sa eva punaḥ śāriputra dharmakāyaḥ sarvakleśakośaparimuktaḥ sarvaduḥkhatikrāntaḥ sarvopakleśamalāpagataḥ śuddho viśuddhaḥ paramapariśuddhadharmatāyāṃ sthitaḥ sarvasattvālokanīyāṃ bhūmimārūḍhaḥ sarvasyāṃ jñeyabhūmāvadvitīyaṃ pauruṣaṃ sthāma prāpto'nāvaraṇadharmāpratihatasarvadharmaiśvaryabalatāmadhigatastathāgato'rhan samyaksaṃbuddha ityucyate/
Texts/Ratnagotravibhāga Mahāyānottaratantraśāstra/Sanskrit Romanized#RGV I.48
tāsteva tisṛṣvavasthāsu tathāgatadhātoḥ sarvatragārthamārabhya ślokaḥ/ sarvatrānugataṃ yadvannirvikalpātmakaṃ nabhaḥ/ cittaprakṛtivaimalyadhātuḥ sarvatragastathā//49//
Texts/Ratnagotravibhāga Mahāyānottaratantraśāstra/Sanskrit Romanized#RGV I.49
anena kiṃ darśitam/ taddoṣaguṇaniṣṭhāsu vyāpi sāmānyalakṣaṇam/ hīnamadhyaviśiṣṭeṣu vyoma rūpagateṣviva//50// yāsau pṛthagjanāryasaṃbuddhānāmavikalpacittaprakṛtiḥ sā tisṛṣvavasthāsu yathākramaṃ doṣeṣvapi guṇeṣvapi guṇaviśuddhiniṣṭhāyāmapi sāmānyalakṣaṇatvādākāśamiva mṛdrajatasuvarṇabhājaneṣvanugatānupraviṣṭā samā nirviśiṣṭā prāptā sarvakālam/ ata evāvasthānirdeśānantaramāha/ tasmācchāriputra nānyaḥ sattvadhāturnānyo dharmakāyaḥ/ sattvadhātureva dharmakāyaḥ/ dharmakāya eva sattvadhātuḥ/ advayametadarthena/ vyañjanamātrabheda iti
Texts/Ratnagotravibhāga Mahāyānottaratantraśāstra/Sanskrit Romanized#RGV I.50
etāsteva tisṛṣvavasthāsu tathāgatadhātoḥ sarvatragasyāpi tatsaṃkleśavyavadānābhyāmavikārārthamārabhya caturdaśa ślokāḥ/ ayaṃ ca teṣāṃ piṇḍārtho veditavyaḥ/ doṣāgantukatāyogād guṇaprakṛtiyogataḥ/ yathā pūrvaṃ tathā paścādavikāritvadharmatā//51// dvādaśabhirekena ca ślokena yathākramamaśuddhāvasthāyāmaśuddhaśuddhāvasthāyāṃ ca kleśopakleśadoṣayorāgantukayogāṃccaturdaśamena ślokena suviśuddhāvasthāyāṃ gaṅgānadīvālukāvyativṛttairavinirbhāgairamuktaśiracintyairbuddhaguṇaiḥ prakṛtiyogādākāśadhātoriva paurvāparyeṇa tathāgatadhātoratyantāvikāradharmatā paridīpitā/
Texts/Ratnagotravibhāga Mahāyānottaratantraśāstra/Sanskrit Romanized#RGV I.51
tatrāśuddhāvasthāyāmavikārārthamārabhya katame dvādaśa ślokāḥ yathā-sarvagataṃ saukṣmyādākāśaṃ nopalipyate/ sarvatrāvasthitaḥ sattve tathāyaṃ nopalipyate//52// yathā sarvatra lokānāmākāśa ubayavyayaḥ/ tathaivāsaṃskṛte dhātāvindriyāṇāṃ vyayodayaḥ//53// yathā nāgnibhirākāśaṃ dagdhapūrvaṃ kadācana/ tathā na pradahatyenaṃ mṛtyuvyādhijarāgnayaḥ//54// pṛthivyambau jalaṃ vāyau vāyurvyomni pratiṣṭhitaḥ/ apratiṣṭhitamākāśaṃ vāyvambukṣitidhātuṣu//55// skandhadhātvindriyaṃ tadvatkarmakleśapratiṣṭhitam/ karmakleśāḥ sadāyonimanaskārapratiṣṭhitāḥ//56// ayoniśomanaskāraścittaśuddhipratiṣṭhitaḥ/ sarvadharmeṣu cittasya prakṛtistvapratiṣṭhitā//57// pṛthivīdhātuvajjñeyāḥ skandhāyatanadhātavaḥ/ abdhātusadṛśā jñeyāḥ karmakleśāḥ śarīriṇām//58// ayoniśomanaskāro vijñeyo vāyudhātuvat/ tadamūlāpratiṣṭhānā prakṛtirvyomadhātuvat//59// cittaprakṛtimālīnāyoniśo manasaḥ kṛtiḥ/ ayoniśomanaskāraprabhave kleśakarmaṇī//60// karmakleśāmbusaṃbhūtāḥ skandhāyatanadhātavaḥ/ utpadyante nirudhyante tatsaṃvartavivartavat//61// na hetuḥ pratyayo nāpi na sāmagrī na codayaḥ/ na vyayo na sthitiścittaprakṛtervyomadhātuvat//62// cittasya yāsau prakṛtiḥ prabhāsvarā na jātu sā dyauriva yāti vikriyām/ āgantukai rāgamalādibhistvasā- vupaiti saṃkleśamabhūtakalpajaiḥ//63//
Texts/Ratnagotravibhāga Mahāyānottaratantraśāstra/Sanskrit Romanized#RGV I.52 I.53 I.54 I.55 I.56 I.57 I.58 I.59 I.60 I.61 I.62 I.63
kathamanenākāśadṛṣṭāntena tathāgatadhātoraśuddhāvasthāyāmavikāradharmatā paridīpitā/ taducyate/ nābhinirvartayatyenaṃ karmakleśāmbusaṃcayaḥ na nirdahatyudīrṇo'pi mṛtyuvyādhijarānalaḥ//64// yadvadayoniśomanaskāravātamaṇḍalasaṃbhūta karmakleśodakarāśiṃ pratītya skandhadhātvāyatanalokanirvṛttyā cittaprakṛtivyomadhātorvivarto na bhavati/ tadvadayoniśomanaskārakarmakleśavāyvapskandhapratiṣṭhitasya skandhadhātvāyatanalokasyāstaṃgamāya mṛtyuvyādhijarāgniskandhasamudayādapi tadasaṃvarto veditavyaḥ/ ityevamaśuddhāvasthāyāṃ bhājanalokavadaśeṣakleśakarmajanmasaṃkleśasamudayāstagamaṃ'pyākāśavadasaṃskṛtasya tathāgatadhātoranutpādānirodhādatyantamavikāradharmatā paridīpitā/ eṣa ca prakṛtiviśuddhimukhaṃ dharmālokamukhamārabhyākāśadṛṣṭānto vistareṇa yathāsūtramanugantavyaḥ/ kavirmārṣā kleśāḥ/ āloko viśuddhiḥ/ durbalāḥ kleśāḥ/ balavatī vipaśyanā/ āgantukāḥ kleśāḥ/ mūlaviśuddhā prakṛtiḥ/ parikalpāḥ kleśāḥ/ aparikalpā prakṛtiḥ/ tadyathā mārṣā iyaṃ mahāpṛthivyapsu pratiṣṭhitā/ āpo vāyau pratiṣṭhitāḥ/ vāyurākāśe pratiṣṭhitaḥ/ apratiṣṭhitaṃ cākāśama/ evameṣāṃ caturṇā dhātūnāṃ pṛthivīdhātorabdhātorvāyudhātorākāśadhātureva balī yo dṛḍho'calo'nupacayo 'napacayo'nutpanno'niruddhaḥ sthitaḥ svarasayogena/ tatra ya ete trayo dhātavasta utpādabhaṅgayuktā anavasthitā acirasthāyinaḥ/ dṛśyata eṣāṃ vikāro na punarākāśadhātoḥ kaścidvikāraḥ/ evameva skandhadhātvāyatanāni karmakleśapratiṣṭhitāni/ karmakleśā ayoniśomanaskārapratiṣṭhitāḥ/ ayoniśomanaskāraḥ prakṛtipariśuddhipratiṣṭhitaḥ/ tata ucyate prakṛtiprabhāsvaraṃ cittamāgantukairupakleśairupakliśyata iti/ tatra paścādyo'yoniśomanaskāro ye ca karmakleśā yāni ca skandhadhātvāyatanāni sarva ete dharmā hetupratyayasaṃgṛhītā utpadyante hetupratyayavisāmagrayā nirudhyante/ yā punaḥ sā prakṛtistasyā na heturna pratyayo na sāmagrī notpādo na nirodhaḥ/ tatra yathākāśadhātustathā prakṛtiḥ/ yathā vāyudhātustathāyoniśomanasikāraḥ/ yathābdhātustathā karmakleśāḥ/ yathā pṛthivīdhātustathā skandhadhātvāyatanāni/ tata ucyante sarvadharmā asāramūlā apratiṣṭhānamūlāḥ śuddhamūlā amūlamūlā iti/ uktamaśuddhāvasthāyāmavikāralakṣaṇamārabhya prakṛterākāśadhātusādharmya tadāśritasyāyoniśomanasikārasya karmakleśānāṃ ca hetulakṣaṇamārabhya vāyudhātusādharmyamabdhātusādharmya ca tatprabhavasya skandhadhātvāyatanasya vipākalakṣaṇamārabhya pṛthivīdhātusādharmyam/
Texts/Ratnagotravibhāga Mahāyānottaratantraśāstra/Sanskrit Romanized#RGV I.64
tadvibhavakāraṇasya tu mṛtyuvyādhijarāgnerupasargalakṣaṇamārabhya tejodhātusādharmya noktamiti taducyate/ trayo'gnayo yugānte'gnirnārakaḥ prākṛtaḥ kramāt/ trayastra upamā teyā mṛtyuvyādhijarāgnayaḥ//65// tribhiḥ kāraṇairyathākramaṃ mṛtyuvyādhijarāṇāmagnisādharmya veditavyam/ ṣaḍāyatananirmamīkaraṇato vicitrakāraṇānubhavanataḥ saṃskāraparipākopanayanataḥ/ ebhirapi mṛtyuvyādhijarāgnibhiravikāratvamārabhya tathāgatadhātoraśuddhāvasthāyāmidamuktam/ lokavyavahāra epa bhagavan mṛta iti vā jāta iti vā/ mṛta iti bhagavannindriyoparodha eṣaḥ/ jāta iti bhagavan navānāmindriyāṇāṃ prādurbhāva eṣa/ na kṣunarbhagavaṃstathāgatagarbho jāyate vā jīryati vā mriyate vā cyavate votpadyate vā ! tatkasmāddheto/ saṃskṛtalakṣaṇaviṣayavyativṛtto bhagavaṃstathāgatagarbho nityo dhruvaḥ śivaḥ śāśvata iti/
Texts/Ratnagotravibhāga Mahāyānottaratantraśāstra/Sanskrit Romanized#RGV I.65
tatrāśuddhaśuddhāvasthāyāmavikārārthamārabhya ślokaḥ/ nirvṛttivyuparamarugjarāvimuktā asyaiva prakṛtimananyathāvagamya/ janmādivyasanamṛte'pi tannidānaṃ dhīmanto jagati kṛpodayādbhajante//66//
Texts/Ratnagotravibhāga Mahāyānottaratantraśāstra/Sanskrit Romanized#RGV I.66
anena kiṃ darśayati/ mṛtyuvyādhijarāduḥkhamūlamāryairapoddhṛtam/ karmakleśavaśājjātistadabhāvānna teṣu tat//67// asya khalu mṛtyuvyādhijarāduḥkhavahreraśuddhāvasthāyāmayoniśomanasikārakarmakleśapūrvikā jātirindhanamivopādānaṃ bhavati/ yasya manomayātmabhāvapratilabdheṣu bodhisattveṣu śuddhāśuddhāvasthāyāmatyantamanābhāsagamanāditarasyātyantamanujjvalanaṃ prajñāyate/
Texts/Ratnagotravibhāga Mahāyānottaratantraśāstra/Sanskrit Romanized#RGV I.67
janmamṛtyujarāvyādhīn darśayanti kṛpātmakāḥ/ jātyādivi nivṛttāśca yathābhūtasya darśanāt//68// kuśalamūlasaṃyojanāddhi bodhisattvoḥ saṃcintyopapattivaśitāsaṃniḥśrayeṇa karuṇayā traidhātuke saṃśliṣyante/ jātimapyupadarśayanti jarāmapi vyādhimapi maraṇamapyupadarśayanti/ na ca teṣāmime jātyādayo dharmāḥ saṃvidyante/ yathāpi tadasyaiva dhātoryathābhūtamajātyanutpattidarśanāt/ sā punariyaṃ bodhisattvavasthā vistareṇa yathāsūtramanugantavyā/ yadāha/ katame ca te saṃsārapravartakāḥ kuśalamūlasaṃprayuktāḥ kleśāḥ/ yaduta puṇyasaṃbhāraparyeṣṭyatṛptatā/ saṃcintyabhavopapattiparigrahaḥ/ buddhasamavadhānaprārthanā/ sattvaparipākāparikhedaḥ/ saddharmaparigrahodyogaḥ/ sattvakiṃkaraṇīyotsukatā/ dharmarāgānuśayānutsargaḥ/ pāramitāsaṃyojanānāmaparityāgaḥ/ ityete sāgaramate kuśalamūlasaṃprayuktāḥ kleśā yairbodhisattvāḥ saṃśliṣyante/ na khalu kleśadoṣairlipyante/ āha punaḥ/ yadā bhagavan kuśalamūlāni tatkena kāraṇena kleśā ityucyante/ āha/ tathā hi sāgaramate ebhirevaṃrūpaiḥ kleśairbodhisattvāstraidhātuke śliṣyante/ kleśasaṃbhūtaṃ ca traidhātukam/ tatra bodhisattvā upāyakauśalena ca kuśalamūlavalānvādhānena ca saṃcintya traidhātuke śliṣyante/ tenocyante kuśalamūlasaṃprayuktāḥ kleśā iti/ yāvadeva traidhātuke śleṣatayā na punaścittopakleśatayā/ syādyathāpi nāma sāgaramate śreṣṭhino gṛhapatereka putraka iṣṭaḥ kāntaḥ priyo manāpo'prakṛtikūlo darśanena sa ca dārako bālabhāvena nṛtyanneva mīḍhakūpe prapateta/ atha te tasya dārakasya mātṛjñātayaḥ paśyeyustaṃ dārakaṃ mīḍhakūpe prapatitam/ dṛṣṭvā ca gambhīraṃ niśvaseyuḥ śoceyuḥ parideveran/ na punastaṃ mīḍhakūpamavaruhya taṃ dārakamadhyālamberan/ atha tasya dārakasya pitā taṃ pradeśamāgacchet/ sa paśyetaikaputrakaṃ mīḍhakūpe prapatitaṃ dṛṣṭvā ca śīghraśīghraṃ tvaramāṇarūpa ekaputrakādhyāśayapremānunoto'jugupsamānastaṃ mīḍhakūpamavaruhyaikaputrakamabhyutkṣipet/ iti hi sāgaramate upamaiṣā kṛtā yāvadevārthasya vijñaptaye/ kaḥ prabandho draṣṭavyaḥ/ mīḍhakūpa iti sāgaramate traidhātukasyaitadadhivacanam/ ekaputraka iti sattvānāmetadadhivacanam/ sarvasattveṣu hi bodhisattvasyaikaputrasaṃjñā pratyupasthitā bhavati/ mātṛjñātaya iti śrāvakapratyekabuddhayānīyānāṃ pudgalānāmetadadhivacanaṃ ye saṃsāraprapatitān sattvān dṛṣṭvā śocanti paridevante na punaḥ śamarthā bhavantyabhyutkṣeptum/ śreṣṭhī gṛhapatiriti bodhisattvasyaitadadhivacanaṃ yaḥ śucirvimalo nirmalacitto'saṃskṛtadharmapratyakṣagataḥ saṃcintya traidhātuke pratisaṃdadhāti sattvaparipākārtham/ seyaṃ sāgaramate bodhisattvasya mahākaruṇā yadatyantaparimuktaḥ sarvabandhanebhyaḥ punareva bhavopapattimupādadāti/ upāyakauśalyaprajñāparigṛhītaśca saṃkleśairna lipyate/ sarva kleśabandhaprahāṇāya ca sattvebhyo dharma deśayatīti/ tadanena sūtrapadanirdeśena parahītakriyārtha vaśino bodhisattvasya saṃcintyabhavopapattau kuśalamūlakaruṇāvalābhyāmupaśleṣādupāyaprajñābalābhyāṃ ca tadasaṃkleśādaśuddhaśuddhāvasthā paridīpitā/ tatra yadā bodhisattvo yathābhūtājātyanutpattidarśanamāgamya tathāgatadhatorimāṃ bodhisattvadharmatāmanuprāpnoti tathā vistareṇa yathāsūtramanugantavyam/ yadāha/ paśya sāgaramate dharmāṇāmasāratāmakārakatāṃ nirātmatāṃ niḥsattvatāṃ nirjīvatāṃ niḥpudgalatāmasvāmikatām/ yatra hi nāma yatheṣyante tathā viṭhapyante viṭhapitāśca samānā na cetayanti na prakalpayanti/ imāṃ sāgaramate dharmaviṭhapanāmadhimucya bodhisattvo na kasmiṃściddharme parikhedamutpādayati/ tasyaiva jñānadarśanaṃ śuci śuddhaṃ bhavati/ nātra kaścidupakāro vāpakāro vā kriyata iti/ evaṃ ca dharmāṇāṃ dharmatāṃ yathābhūtaṃ prajānāti/ evaṃ ca mahākaruṇāsaṃnāhaṃ na tyajati/ syādyathāpi nāma sāgaramata'nargha viḍūryamaṇiratnaṃ svavadāpitaṃ supariśuddhaṃ suvimalaṃ kardamaparikṣiptaṃ varṣasahasramavatiṣṭheta/ tadvarṣasahasrātyayena tataḥ kardamādabhyutkṣipya loḍyeta payavadāyeta/ tatsudhautaṃ pariśodhitaṃ paryavadāpitaṃ samānaṃ tameva śuddhavimalamaṇiratnasvabhāvaṃ na jahyāt/ evameva sāgaramate bodhisattvaḥ sattvānāṃ prakṛtiprabhāsvaratāṃ cittasya prajānāti/ tāṃ punarāgantuko pakleśopakliṣṭāṃ paśyati/ tatra bodhisattvasyaivaṃ bhavati/ naite kleśāḥ sattvānāṃ cittaprakṛtiprabhāsvaratāyāṃ praviṣṭāḥ/ āgantukā ete kleśā abhūtaparikalpasamutthitāḥ/ śaknuyāmahaṃ punareṣāṃ sattvānāmāgantukleśāpanayanāya dharma deśayitumiti/ evamasya nāvalīyanācittamutpadyate/ tasya bhūyasyā mātrayā sarvasattvānāmantike pramokṣacittotpāda utpadyate/ evaṃ cāsya bhavati/ naiteṣāṃ kleśānāṃ kiṃcidvalaṃ sthāma vā/ abalā durbalā ete kleśāḥ/ naiteṣāṃ kiṃcidbhūtapratiṣṭhānam/ abhūtaparikalpita ete kleśāḥ/ te yathābhūtayoniśomanasikāranirīkṣitā na kupyanti/ te'smābhistathā pratyavekṣitavyā yathā na bhūyaḥ śliṣyeyuḥ/ aśleṣo hi kleśānāṃ sādhurna punaḥ śleṣaḥ/ yadyahaṃ kleśānāṃ ślipyeya tatkathaṃ kleśabandhanabaddhānāṃ sattvānāṃ kleśabandhanaprahāṇaya dharma deśayeyam/ hanta vayaṃ kleśānāṃ ca na śliṣyāmahe kleśabandhanaprahāṇāya ca sattvebhyo dharma śayiṣyāmaḥ/ ye punaste saṃsāraprabandhakāḥ kuśalanasaṃprayuktāḥ kleśāsteṣvasmābhiḥ sattvaparipākāya śleṣṭavyamiti/ saṃsāraḥ punariha traidhātukapratibimbakamanāsravadhātau manomayaṃ kāyatrayamabhipretam/ taddhyanāsravakuśalamūlābhisaṃskṛtatvāt saṃsāraḥ/ sāsravakarmakleśānabhisaṃskṛtatvānnirvāṇamapi tat/ yadadhikṛtyāha/ tasmādbhagavannasti saṃskṛto'pyasaṃskṛto'pi saṃsāraḥ/ asti saṃskṛtamapyasaṃskṛtamapi nirvāṇamiti/ tatra saṃskṛtā saṃskṛtasaṃsṛṣṭacittacaitasikasamudācārayogādiyamaśuddhaśuddhāvasthetyucyate/ sā punarāsravakṣayābhijñābhimukhyasaṅgaprajñāpāramitabhāvanayā mahākaruṇābhāvanayā ca sarvasattvadhātuparitrāṇāya tadasākṣātkaraṇādābhimukhyāṃ bodhisattvabhūmau prādhānyena vyavasthāpyate/ yathoktamātravakṣayajñānamārabhya nagarodāharaṇam/ evameva kulaputra bodhisattvo manatā yatnena mahata vīryeṇa dṛḍhayādhyāśayapratipattyā pañcābhijñā utpādayati/ tasya dhyānābhijñaparikarmakṛtacittasyāsravakṣayo'bhimukhībhavati/ sa mahākaruṇācittotpādena sarvasattvaparitrāṇāyāsravakṣayajñāne parijayaṃ kṛtvā punarapi suparikarmakṛtacetāḥ ṣaṣṭhyāmasaṅgaprajñotpādādāsravakṣaye'bhimukhībhavati/ evamasyāmābhimukhyāṃ bodhisattvabhūmāvāsravakṣayasākṣātkaraṇavaśitvalābhino bodhisattvasya viśuddhāvasthā/ paridīpitā/ tasyaivamātmanā samyakpratipannasya parānapi cāsyāmeva samyakpratipattau sthāpayiṣyāmīti mahākaruṇayā vipratipannasattvaparitrāṇābhiprāyasya śamasukhānāsvādanatayā tadupāyakṛtaparijayasya saṃsārābhimukhasattvāpekṣayā nirvāṇavimukhasya bodhyaṅgaparipūraṇāya dhyānairvihṛtya punaḥ kāmadhātau saṃcintyopapattiparigrahaṇato yāvadāśu sattvānāmarthaṃ kartukāmasya vicitratiryagyonigatajātakaprabhedena pṛthagjanātmabhāvasaṃdarśanavibhutvalābhino'viśuddhāvasthā paridīpitā/
Texts/Ratnagotravibhāga Mahāyānottaratantraśāstra/Sanskrit Romanized#RGV I.68
aparaḥ ślokārthaḥ dharmatāṃ prativicyemāmavikārāṃ jinātmajaḥ/ dṛśyate yadavidyāndhairjātyādiṣu tadadbhūtam//69// ata eva jagadvandhorupāyakaruṇe pare/ yadāryagocaraprāpto dṛśyate bālagocare//70// sarvalokavyatīto'sau na ca lokādviniḥsṛtaḥ/ loke carati lokārthamalipto laukikairmalaiḥ//71// yathaiva nāmbhasā padmaṃ lipyate jātamambhasi/ tathā loke'pi jāto'sau lokadharmairna lipyate//72// nityojjvalitabuddhiśca kṛtyasaṃpādane'gnivat/ śāntadhyānasamāpattipratipannaśca sarvadā//73// pūrvāvedhavaśāt sarvavikalpāpagamācca saḥ/ na punaḥ kurute yatnaṃ paripākāya dehinām//74// yo yathā yena vaineyo manyate'sau tathaiva tat/ deśanyā rūpakāyābhyāṃ caryayeryāpathena vā//75// anābhogena tasyaivamavyāhatadhiyaḥ sadā/ jagatyākāśaparyante sattvārthaḥ saṃpravartate//76// etāṃ gatimanuprāpto bodhisattvastathāgataiḥ/ samatāmeti lokeṣu sattvasaṃtāraṇaṃ prati//77// atha cāṇoḥ pṛthivyāśca gospadasyodadheśca yat/ antaraṃ bodhisattvānāṃ buddhasya ca tadantaram//78// eṣāṃ daśānāṃ ślokānāṃ yathākramaṃ navabhiḥ ślokaiḥ pramuditāyā bodhisattvabhūmeradhaśca saṃkleśaparamatāṃ daśamena ślokena dharmameghāyā bodhisattvabhūmerūrdhvaṃ viśuddhiparamatāmupanidhāya samāsataścaturṇāṃ bodhisattvānāṃ daśasu bodhisattvabhūmiṣu viśuddhiraviśuddhiśca parīdīpitā/ catvāro bodhisattvāḥ prathamacittotpādikaḥ/ caryāpratipannaḥ/ avaivartikaḥ/ ekajātipratibaddha iti/ tatra prathamadvitīyābhyāṃ ślokābhyāmanādikālikamadṛṣṭapūrvaprathamalokottaradharmatāprativedhāta pramuditāyāṃ bhūmau prathamacittotpādikabodhisattvagaṇaviśuddhi lakṣaṇaṃ paridīpitam/ tritīyacaturthābhyāṃ ślokābhyāmanupaliptacaryācaraṇādvimalāṃ bhūmimupādāya yāvadadūraṃgamāyāṃ bhūmau caryāpratipannabodhisattvaguṇaviśuddhilakṣaṇaṃ paridīpitam/ pañcamena ślokena nirantaramahabodhisamudāgamaprayogasamādhiṣu vyavasthitatvādacalāyāṃ bhūmāvavaivartikabodhisattvaguṇaviśuddhilakṣaṇaṃ paridīpitam/ ṣaṣṭhena saptamenāṣṭamena ca ślokena sakalasvaparārthasaṃpādanopāyaniṣṭhāgatasya buddhabhūmyekacaramajanmapratibaddhatvādanuttaraparamābhisaṃbodhiprāpterdharmameghāyāṃ bodhisattvabhūmāvekajātipratibaddhabodhisattvaguṇaviśuddhilakṣaṇaṃ paridīpitam/ navamena daśamena ca ślokena parārthamātmārtha cārabhya niṣṭhāgatabodhisattvatathāgatayorguṇaviśuddheraviśeṣo viśeṣaśca paridīpitaḥ/
Texts/Ratnagotravibhāga Mahāyānottaratantraśāstra/Sanskrit Romanized#RGV I.69 I.70 I.71 I.72 I.73 I.74 I.75 I.76 I.77 I.78
tatra suviśuddhā vasthāyāmavikārārthamārabhya ślokaḥ/ ananyathātmākṣayadharmayogato jagaccharaṇyo'naparāntakoṭitaḥ/ sadādvayo'sāvavikalpakatvato 'vināśadharmāpyakṛtasvabhāvataḥ//79//
Texts/Ratnagotravibhāga Mahāyānottaratantraśāstra/Sanskrit Romanized#RGV I.79
anena kiṃ darśayati/ na jāyate na mriyate bodhyate no na jīryate/ sa nityatvāddhruvatvācca śivatvācchāśvatatvataḥ//80// na jāyate sa nityatvādātmabhāvairmanomayaiḥ/ acintyapariṇāmena dhruvatvān mriyate na saḥ//81// vāsanāvyādhibhiḥ sūkṣmairbādhyate na śivatvataḥ/ anāsravābhisaṃskāraiḥ śāśvatatvānna jīryate//82// sakha lveṣa tathāgatathāturbuddhabhūmāvatyantavimalaviśuddhaprabhāsvaratāyāṃ svaprakṛtau sthitaḥ pūrvāntamupādāya nityatvānna punarjāyate manomayairātmabhāvaiḥ/ aparāntamupādāya dhruvatvānna punarmriyate'cintyapāriṇāmikyā cyutyā/ pūrvāparāntamupādāya śivatvānna punarvādhyate'vidyāvāsabhūmiparigraheṇa/ yaścaivamanarthāpatitaḥ sa śāśvatatvānna punarjīryatyanāsravakarmaphalapariṇāmena/
Texts/Ratnagotravibhāga Mahāyānottaratantraśāstra/Sanskrit Romanized#RGV I.80 I.81 I.82
tatra dvābhyāmatha dvābhyāṃ dvābhyāṃ dvābhyāṃ yathākramam/ padābhyāṃ nityatādyartho vijñeyo'saṃskṛte pade//83// tadeṣāmasaṃskṛtadhātau caturṇā nityadhruvaśivaśāśvapadānāṃ yathākramamekaikasya padasya dvābhyāṃ dvābhyāmuddeśanirdeśapadābhyāmarthapravibhāgo yathāsūtramanugantavyaḥ/ yadāha/ nityo'yaṃ śāriputra dharmakāyo'nanyatvadharmākṣayadharmatayā/ dhruvo'yaṃ śāriputradharmakāyo dhruvaśaraṇo'parāntakoṭīsamatayā/ śivo'yaṃ śāriputra dharmakāyo'dvayadharmāvikalpadharmatayā/ śāśvato'yaṃ śāriputra dharmakāyo'vināśadharmākṛtrimadharmatayeti/
Texts/Ratnagotravibhāga Mahāyānottaratantraśāstra/Sanskrit Romanized#RGV I.83
asyāmeva viśuddhāvasthāyāmatyantavyavadā naniṣṭhāgamanalakṣaṇasya tathāgatagarbhasyā saṃbhedārthamārabhya ślokaḥ/ sa dharmakāyaḥ sa tathāgato yata- stadāryasatyaṃ paramārthanirvṛtiḥ/ ato na buddhatvamṛte'rkaraśmivad guṇāvinirbhāgatayāsti nirvṛtiḥ//84//
Texts/Ratnagotravibhāga Mahāyānottaratantraśāstra/Sanskrit Romanized#RGV I.84
tatra pūrvaślokārdhena ki darśayati/ dharmakāyādiparyāyā veditavyāḥ samāsataḥ/ catvāro'nāsrave dhātau caturarthaprabhedataḥ//85// samāsato'nāsrave dhātau tathāgatagarbhe caturo'rthānadhikṛtya catvāro nāmaparyāyā veditavyāḥ/
Texts/Ratnagotravibhāga Mahāyānottaratantraśāstra/Sanskrit Romanized#RGV I.85
catvāro'rthāḥ katame/ buddhadharmāvinirbhāgastadgotrasya tathāgamaḥ/ amṛṣāmoṣadharmitvamādiprakṛtiśāntatā//86// buddhadharmāvinirbhāgārthaḥ/ yamadhikṛtyoktam/ aśūnyo bhagavaṃstathāgatagarbho gaṅgāanadīvālukāvyativṛttairavinirbhāgairamuktajñairacintyairbuddhadharmairiti/ tadgotrasya prakṛteracintyaprakārasamudāgamārthaḥ/ yamadhikṛtyoktam/ ṣaḍāyatanaviśeṣaḥ sa tādṛśaḥ paraṃparāgato'nādikāliko dharmatāpratilabdha iti/ amṛṣāmopārthaḥ/ yamadhikṛtyoktam/ tatra paramārthasatyaṃ yadidamamoṣadharmi nirvāṇam/ tatkasmāddhetoḥ/ nityaṃ tadgotraṃ samadharmatayeti/ atyantopaśamārthaḥ/ yamadhikṛtyoktam/ ādiparinirvṛta eva tathāgato'rhan samyaksaṃbuddho'nutpanno'niruddha iti/ eṣu caturṣvartheṣu yathāsaṃkhyāmima catvāro nāmaparyāyā bhavanti/ tadyathā dharmakāyastathāgata paramārthasatyaṃ nirvāṇamiti/ yata evamāha/ tathāgatagarbha iti śāriputra dharmakāyasyaitadadhivacanamiti/ nānyo bhagavaṃstathāgato'nyo dharmakāyaḥ/ dharmakāya eva bhagavaṃstathāgata iti/ duḥkhanirodhanāmnā bhagavannevaṃguṇasamanvāgatastathāgatadharmakāyo deśita iti/ nirvāṇadhāturiti bhagavaṃstathāgatadharmakāyasyaitadadhivacanamiti/
Texts/Ratnagotravibhāga Mahāyānottaratantraśāstra/Sanskrit Romanized#RGV I.86
tatrāpareṇa ślokārdhena kiṃ darśayati/ sarvākārābhisaṃbodhiḥ savāsanamalloddhṛtiḥ/ buddhatvamatha nirvāṇamadvayaṃ paramārthataḥ//87// yata ete catvāro'nāsravadhātuparyāyāstathāgatadhātāvekasminnabhinne'rthe samavasaranti/ ata eṣāmekārthatvādadvayadharmanayamukhena yacca sarvākārasarvadharmābhisaṃbodhādruddhatvamityuktaṃ yacca mahābhisaṃbodhāt savāsanamalaprahāṇānnirvāṇamityuktametadubhayamanāsrave dhātāvadvayamiti draṣṭavyamabhinnamacchinnam/ sarvākārairasaṃkhyeyairacintyairamalairguṇaiḥ/ abhinnalakṣaṇo mokṣo yo mokṣaḥ sa tathāgata iti// yaduktamarhatpratyekabuddhaparinirvāṇamadhikṛtya/ nirvāṇamiti bhagavannupāya eṣa tathā gatānāmiti/ anena dīrghādhvapariśrāntānāmaṭavīmadhye nagaranirmāṇavadavivartanopāya eṣa dharmaparameśvarāṇāṃ samyaksaṃbuddhānāmiti paridīpitam/ nirvāṇādhigamād bhagavaṃstathāgatā bhavantyarhantaḥ samyaksaṃbuddhāḥ sarvāprameyācintyaviśuddhiniṣṭhāgataguṇasamanvāgatā iti/ anena caturākāraguṇaniṣpatsvasaṃbhinnalakṣaṇaṃ nirvāṇamadhigamya tadātmakāḥ samyaksaṃbuddhā bhavantīti/ buddhatvanirvāṇayoravinirbhāgaguṇayogāduddhatvamantareṇa kasyacinnirvāṇādhigamo nāstīti paridīpitam/
Texts/Ratnagotravibhāga Mahāyānottaratantraśāstra/Sanskrit Romanized#RGV I.87
tatra tathāgatānāmanāsrave dhātau sarvākāravaropetaśūnyatābhinirhārataścitrakaradṛṣṭāntena guṇasarvatā veditavyā/ anyonyakuśalā yadvadbhaveyuścitralekhakāḥ/ yo yadaṅgaṃ prajānīyāttadanyo nāvadhārayet//88// athe tebhyaḥ prabhū rājā prayacchedduṣyamājñayā/ sarvairevātra yuṣmābhiḥ kāryā pratikṛtirmama//89// tatastasya pratiśrutya yuñjeraṃścitrakarmaṇi/ tatraiko vyabhiyuktānāmanyadeśagato bhavet//90// deśāntaragate tasmin pratimā tadviyogataḥ/ na sā sarvāṅgasaṃpūrṇā bhavedityupamā kṛtā//91// lekhakā ye tadākārā dānaśīlakṣamādayaḥ/ sarvākāravaropetā śūnyatā pratimocyate//92// tatraiṣāmeva dānādīnāmekaikasya buddhaviṣayāparyantaprakārabhedabhinnatvādaparimitatvaṃ veditavyam/ saṃkhyāprabhāvābhyāmacintyatvam/ mātsaryādivipakṣamalavāsanāpakarṣitatvādviśuddhiparamatvamiti/ tatra sarvākāravaropetaśūnyatāsamādhimukhabhāvanayānutpattikadharmalābhādacalāyāṃ bodhisattvabhūmāvavikalpāniśchidranirantarasvarasavāhimārgajñānasaṃniśrayeṇa tathāgatānāmanāsrave dhātau guṇasarvatā samudāgacchati/ sādhumatyāṃ bodhisattvabhūmāvasaṃkhyeyasamādhidhāraṇīmukhasamudrairaparimāṇabuddhadharmaparigrahajñānasaniśrayeṇa guṇāprameyatā samudāgacchati/ dharmameghāyāṃ bodhisattvabhūmau sarvatathāgatagṛhyasthānāviparokṣajñānasaṃniśrayeṇa guṇācintyatā samudāgacchati/ tadanantaraṃ buddhabhūbhyadhigamāya sarvasavāsanakleśajñeyāvaraṇavimokṣajñānasaṃniśrayeṇa guṇaviśuddhiparamatā samudāgacchati/ yat eṣu caturṣu bhūmijñānasaṃniśrayeṣvarhatpratyekabuddhā na saṃdṛśyante tasmātte dūrībhavanti caturākāraguṇapariniṣpattyasaṃbhinnalakṣaṇān nirvāṇadhātorityuktam/
Texts/Ratnagotravibhāga Mahāyānottaratantraśāstra/Sanskrit Romanized#RGV I.88 I.89 I.90 I.91 I.92
prajñājñānavimuktīnāṃ dīptispharaṇaśuddhitaḥ/ abhedataśca sādharmyaṃ prabhāraśmyarkamaṇḍalaiḥ//93// yayā prajñayā yena jñānena yayā vimuktyā sa caturākāraguṇaniṣpattyasaṃbhinnalakṣaṇo nirvāṇadhātuḥ sūcyate tāsāṃ yathākramaṃ tribhirekena ca kāraṇena caturvidhamādityasādharmya paridīpitam/ tatra buddhasāntānikyā lokottaranirvikalpāyāḥ paramajñeyatattvāndhakāravidhamanapratyupasthānatayā prajñāyā dīptisādharmyam/ tatpṛṣṭhalabdhasya sarvajñajñānasya sarvākāraniravaśeṣajñeyavastupravṛttatayā raśmijālaspharaṇasādharmyam/ tadubhayāśrayasya cittaprakṛtivimukteratyantavimalaprabhāsvaratayārkamaṇḍalaviśuddhisādharmyam/ tisṛṇāmapi dharmadhātvasaṃbhedesvabhāvatayā tattrayāvinirbhāgasādharmyamiti/
Texts/Ratnagotravibhāga Mahāyānottaratantraśāstra/Sanskrit Romanized#RGV I.93
ato'nāgamya buddhatvaṃ nirvāṇaṃ nādhigamyate// na hi śakyaḥ prabhāraśmī nirvṛjya prekṣituṃ raviḥ//94// yata evamanādi sāṃnidhyasvabhāvaśubhadharmopahite dhātau tathāgatānāmavinirbhāgaguṇadharmatvamato na tathāgatatvamasaṅgāpratihataprajñājñānadarśanamanāgamya sarvāvaraṇavimuktilakṣaṇasya nirvāṇadhātoradhigamaḥ sākṣātkaraṇamupapadyate prabhāraśmyadarśina iva sūryamaṇḍaladarśanam/ ata evamāha/ na hi bhagavan hīnapraṇītadharmāṇāṃ nirvāṇādhigamaḥ/ samadharmāṇāṃ bhagavan nirvāṇādhigamaḥ/ samajñānānāṃ samavimuktīnāṃ samavimuktijñānadarśanānāṃ bhagavan nirvāṇādhigamaḥ/ tasmādbhagavan nirvāṇadhāturekarasaḥ samarasa ityucyate/ yaduta vidyāvimuktiraseneti/
Texts/Ratnagotravibhāga Mahāyānottaratantraśāstra/Sanskrit Romanized#RGV I.94
jinagarbhavyasthānamityevaṃ daśaṃdhoditam/ tatkleśakośagarbhatvaṃ punarjñeyaṃ nidarśanaiḥ//95// ityetadaparāntakoṭisamadhruvadharmatāsaṃvidyamānatāmadhikṛtya daśavidhenārthena tathāgata garbhavyavasthānamuktam/
Texts/Ratnagotravibhāga Mahāyānottaratantraśāstra/Sanskrit Romanized#RGV I.95
punaranādisāṃnidhyāsaṃbaddha svabhāvakleśakośatāmanādisāṃnidhyasaṃbaddha svabhāvaśubhadharmatāṃ cādhikṛtya navabhirudāharaṇairaparyantakleśakośakoṭīgūḍhastathāgatagarbha iti yathāsūtramanugantavyam/ navodāharaṇāni katamāni/ buddhaḥ kupadme madhu makṣikāsu tuṣesu sārāṇya śucau suvarṇam/ nidhiḥ kṣitāvalpaphale'ṅkurādi praklinnavastreṣu jinātmabhāvaḥ//96// jaghanyanārījaṭhare nṛpatvaṃ yathā bhavenmṛtsu ca ratnabimbam/ āgantukakleśamalāvṛteṣu sattveṣu tadvat sthita eṣa dhātuḥ//97// padmaprāṇituṣāśu cikṣitiphalatvakpūtivastrāvara- strīduḥkhajvalanābhitaptapṛthivīdhātuprakāśā malāḥ/ buddhakṣaudrasusārakāñcananidhinyagrodharatnākṛti- dvipāgrādhiparatnabimbavimalaprakhyaḥ sa dhātuḥ paraḥ//98//
Texts/Ratnagotravibhāga Mahāyānottaratantraśāstra/Sanskrit Romanized#RGV I.96 I.97 I.98
kutsitapadmakośasadṛśāḥ kleśāḥ/ buddhavattathāgatadhāturiti/ yathā vivarṇāmbujagarbhaveṣṭitaṃ tathāgataṃ dīptasahasralakṣaṇam/ naraḥ samīkṣyāmaladivyalocano vimocayedambujapattrakośataḥ//99// vilokya tadvat sugataḥ svadharmatā- mavīcisaṃstheṣvapi buddhacakṣuṣā/ vimocayatyāvaraṇādanāvṛto 'parāntakoṭīsthitakaḥ kṛpātmakaḥ//100 yadvat syādvijugupsitaṃ jalaruhaṃ saṃmiñji taṃ divyadṛk tadgarbhasthitamabhyudīkṣya sugataṃ patrāṇi saṃchedayet/ rāgadveṣamalādikośanivṛtaṃ saṃbuddhagarbhaṃ jagat kāruṇyādavalokya tannivaraṇaṃ nirhanti tadvanmuniḥ//101//
Texts/Ratnagotravibhāga Mahāyānottaratantraśāstra/Sanskrit Romanized#RGV I.99 I.100 I.101
kṣudraprāṇākasadṛśāḥ kleśāḥ/ kṣaudravattathāgatadhāturiti/ yathā madhu prāṇigaṇopagūḍhaṃ vilokya vidvān puruṣastadarthī/ samantataḥ prāṇigaṇasya tasmā- dupāyato'pakramaṇaṃ prakuryāt//102// sarvajñacakṣurviditaṃ maharṣi- rmadhūpamaṃ dhātumimaṃ vilokya/ tadāvṛtīnāṃ bhramaropamānā- maśleṣamātyantikamādadhāti//103// yadvat prāṇisahasrakoṭīniyutairmadhvāvṛtaṃ syānnaro madhvarthī vinihatya tānmadhukarānmadhvā yathākāmataḥ/ kuryātkāryamanāsravaṃ madhunibhaṃ jñānaṃ tathā dehiṣu kleśāḥ kṣudranibhā jinaḥ puruṣavat tadghātane kovidaḥ//104//
Texts/Ratnagotravibhāga Mahāyānottaratantraśāstra/Sanskrit Romanized#RGV I.102 I.103 I.104
bahistuṣasadṛśāḥ kleśāḥ/ antaḥsāravattathā gatadhāturiti/ dhānyeṣu sāraṃ tuṣasaṃprayuktaṃ nṛṇāṃ na ya[dva]tparibhogameti/ bhavanti ye'nnādibhirarthinastu te tattuṣebhyaḥ parimocayanti//105// sattveṣvapi kleśamalopasṛṣṭa- mevaṃ na tāvatkurute jinatvam/ saṃbuddhakāryaṃ tribhave na yāva- dvimucyate kleśamalopasargāt//106 // yadvat kaṅgukaśālikodravayavavrīhiṣvamuktaṃ tuṣāt sāraṃ khāḍyasusaṃskṛtaṃ na bhavati svādūpabhojyaṃ nṛṇām// tadvat kleśatuṣādaniḥsṛtavapuḥ sattveṣu dharmeśvaro dharmaprītirasaprado na bhavati kleśakṣudhārte jane//107//
Texts/Ratnagotravibhāga Mahāyānottaratantraśāstra/Sanskrit Romanized#RGV I.105 I.106 I.107
aśucisaṃkāradhānasadṛśāḥ kleśāḥ/ suvarṇavattathāgatadhāturiti/ yathā suvarṇaṃ vrajato narasya cyutaṃ bhavetsaṃkarapūtidhāne/ bahūni tadvarṣaśatāni tasmin tathaiva tiṣṭhedavināśadharmi//108// taddevatā divyaviśuddhacakṣu- rvilokya tatra pravadennarasya/ suvarṇamasminnavamagraratnaṃ viśodhya ratnena kuruṣva kāryam//109// dṛṣṭvā muniḥ sattvaguṇaṃ tathaiva kleśeṣvamekṣyapratimeṣu magnam/ tatkleśapaṅkavyavadānaheto- rdharmāmbuvarṣaṃ vyasṛjat prajāsu//110// yadvat saṃkarapūtidhānapatitaṃ cāmīkaraṃ devatā dṛṣṭvā dṛśyatamaṃ nṛṇāmupadiśet saṃśodhanārthaṃ malāt/ tadvat kleśamahāśuciprapatitaṃ saṃbuddharatnaṃ jinaḥ sattveṣu vyavalokya dharmamadiśa[tta]cchuddhaye dehinām//111//
Texts/Ratnagotravibhāga Mahāyānottaratantraśāstra/Sanskrit Romanized#RGV I.108 I.109 I.110 I.111
pṛthivītalasadṛśāḥ kleśāḥ/ ratnanidhāna vattathāgatadhāturiti/ yathā daridrasya narasya veśma- nyantaḥ pṛthivyāṃ nidhirakṣayaḥ syāt/ vidyānna cainaṃ sa naro na cāsmi- nneṣo'hamasmīti vadennidhistam//112// tadvanmano'ntargatamapya cintya- makṣayyadharmāmalaratnakośam/ abudhyamānānubhavatyajasraṃ dāridrayaduḥkhaṃ bahudhā prajeyam//113// yadvadratnanidhirdaridrabhavanābhyantargataḥ syānnaraṃ na brūyādahamasmi ratnanidhirityevaṃ na vidyānnaraḥ/ tadvaddharmanidhirmanogṛhagataḥ sattvā daridropamā- steṣāṃ tatpratilambhakāraṇamṛṣirloke samutpadyate//114//
Texts/Ratnagotravibhāga Mahāyānottaratantraśāstra/Sanskrit Romanized#RGV I.112 I.113 I.114
tvakkośasadṛśāḥ kleśāḥ/ bījāṅkuravattathāgatadhāturiti/ yathāmratālādiphale drumāṇāṃ bījāṅkuraḥ sannavināśadharmī/ uptaḥ pṛthivyāṃ salilādiyogāt kramādupaiti drumarājabhāvam//115// sattveṣvavidyā diphalatvagantaḥ- kośāvanaddhaḥ śubhadharmadhātuḥ/ upaiti tattatkuśalaṃ pratītya krameṇa tadvanmunirājabhāva//116// ambvādityāgabhastivāyupṛthivīkālāmbarapratyayai- ryadvat tālaphalāmrakośavivarādutpadyate pādapaḥ/ sattvakleśaphalatvagantaragataḥ saṃbuddhabījāṅkura- stadvadvṛddhimupaiti dharmaviṭapastaistaiḥ śubhapratyayaiḥ//117//
Texts/Ratnagotravibhāga Mahāyānottaratantraśāstra/Sanskrit Romanized#RGV I.115 I.116 I.117
pūtivastrasadṛśaḥ kleśāḥ/ ratnavigrahavattathāgatadhāturiti/ bimbaṃ yathā ratnamayaṃ jinasya durgandhapūtyambarasaṃniruddham/ dṛṣṭvavojjhitaṃ vartmani devatāsya muktyai vadedadhvagametamartham//118// nānāvidhakleśamalopagūḍha- masaṅgacakṣuḥ sugatātmabhāvam/ vilokya tiryakṣvapi advimuktiṃ pratyabhyupāyaṃ vidadhāti tadvat//119// yadvadratnamayaṃ tathāgatavapurdurgandhavastrāvṛtaṃ vartmanyujjñitamekṣya divyanayano muktyai nṛṇāṃ darśayet/ tadvat kleśavipūtivastranivṛtaṃ saṃsāravartmojjñitaṃ tiryakṣu vyavalokya dhātumavadaddharmaṃ vimuktyai jinaḥ//120//
Texts/Ratnagotravibhāga Mahāyānottaratantraśāstra/Sanskrit Romanized#RGV I.118 I.119 I.120
āpannasattvanārisadṛśāḥ kleśāḥ/ kalalamahābhūtagatacakravartivattathāgatadhāturiti/ nārī yathā kācidanāthabhūtā vasedanāthāvasathe virūpā/ garbheṇa rājaśriyamudvahantī na sāvabudhyeta nṛpaṃ svakukṣau//121// anāthaśāleva bhavopapatti- rantarvatīstrīvadaśuddhasattvāḥ/ tadgarbhavatteṣvamalaḥ sa dhātu- rbhavanti yasminsati te sanāthāḥ//122// yadvat strī malināmvarāvṛtatanurbībhatsarūpānvitā vindedduḥkhamanāthaveśmani paraṃ garbhāntarasthe nṛpe/ tadvat kleśavaśādaśāntamanaso duḥkhālayasthā janāḥ sannātheṣu ca satsvanāthamatayaḥ svātmāntarastheṣvapi//123//
Texts/Ratnagotravibhāga Mahāyānottaratantraśāstra/Sanskrit Romanized#RGV I.121 I.122 I.123
mṛtpaṅkalepasadṛśāḥ kleśāḥ/ kanakabimbavattathāgatadhāturiti/ hemno yathāntaḥkvathitasya pūrṇaṃ bimbaṃ bahirmṛnmayamekṣya śāntam/ antarviśuddhyai kanakasya tajjñaḥ saṃcodayedāvaraṇaṃ bahirdhā//124// prabhāsvaratvaṃ prakṛtermalānā- māgantukatvaṃ ca sadāvalokya/ ratnākarābhaṃ jagadagrabodhi- rviśodhayatyāvaraṇebhya evam//125// yadvannirmaladīptakāñcanamayaṃ bimbaṃ mṛdantargataṃ syācchānta tadavetya ratnakuśalaḥ saṃcodayenmṛttikām/ tadvacchāntamavetya śuddhakanakaprakhyaṃ manaḥ sarvavi- ddharmākhyānanayaprahāravidhitaḥ saṃcodayatyāvṛtim//126//
Texts/Ratnagotravibhāga Mahāyānottaratantraśāstra/Sanskrit Romanized#RGV I.124 I.125 I.126
udāharaṇānāṃ piṇḍārthaḥ/ ambujabhramaraprāṇituṣoccārakṣitiṣvatha/ phalatvakpūtivastrastrīgarbhamṛtkośakeṣvapi//127// buddhavanmadhuvatsārasuvarṇanidhivṛkṣavat/ ratnavigrahavaccakravartivaddhemabimba vat//128// sattvadhātorasaṃbaddhaṃ kleśakośeṣvanādiṣu/ cittaprakṛtivaimalyamanādimadudāhṛtam//129// samāsato'nena tathāgatagarbhasūtrodāharaṇanirdeśena kṛtsnasya sattvadhātoranādicittasaṃkleśadharmāgantukatvamanādicittavyavadānadharmasahajāvinirbhāgatā ca paridīpitā/ tata ucyate/ cittasaṃkleśāt sattvāḥ saṃkliṣyante cittavyavadānādviśudhyanta iti/
Texts/Ratnagotravibhāga Mahāyānottaratantraśāstra/Sanskrit Romanized#RGV I.127 I.128 I.129
tatra katamaścittasaṃkleśo yamadhikṛtya navadhā padmakośādidṛṣṭāntadeśanā/ rāgadviḍ mohatattīvraparyavasthāna vāsanāḥ/ dṛṅmārgabhāvanāśuddhaśuddhabhūmigatā malāḥ//130// padmakośādidṛṣṭāntairnavadhā saṃprakāśitāḥ/ aparyantopasaṃkleśakośakoṭyastu bhedataḥ//131// samāsata ime na va kleśāḥ prakṛtipariśuddhe'pi tathāgatadhātau padmakośādaya iva buddhabimbādiṣu sadāgantukatayā saṃvidyante/ katame nava/ tadyathā rāgānuśayalakṣaṇaḥ kleśaḥ/ dveṣānuśayalakṣaṇaḥ/ mohānuśayalakṣaṇaḥ/ tīvrarāgadveṣamohaparyavasthānalakṣaṇaḥ/ avidyāvāsabhūmisaṃgṛhītaḥ/ darśanaprahātavyaḥ/ bhāvanāprahātavyaḥ/ aśuddhabhūmigataḥ/ śuddhabhūmigataśca/ tatra ye laukikavītarāgasāntānikāḥ kleśā āniñjyasaṃskāropacayahetavo rūpārūpyadhātunirvartakā lokottarajñānavadhyāsta ucyante rāgadveṣamohānuśayalakṣaṇā iti/ ye rāgādicaritasattvasāntānikāḥ puṇyāpuṇyasaṃskāropacayahetavaḥ kevalakāmadhātunirvartakā aśubhādibhāvajñānavadhyāsta ucyante tīvrarāgadveṣamohaparyavasthānalakṣaṇā iti/ ye'rhatsāntānikā anāsravakarmapravṛttihetavo vimalamanomayātmabhāvanirvartakāstathāgatabodhijñānavadhyāsta ucyante'vidyāvāsabhūmisaṃgṛhītā iti/ dvividhaḥ śaikṣaḥ pṛthagjana āryaśca/ tatra ye pṛthagjanaśaikṣasāṃtānikāḥ prathamalokottaradharmadarśanajñānavadhyāsta ucyante darśanaprahātavyā iti/ ya āryapudgalaśaikṣasāntānikā yathādṛṣṭalokottaradharmabhāvanājñānavadhyāsta ucyante bhāvanāprahātavyā iti/ ye'niṣṭhāgatabodhisattvasāntānikāḥ saptavidhajñānabhūmivipakṣā aṣṭāmyādibhūmitrayabhāvanājñānavadhyāsta ucyante'śuddhabhūmigatā iti/ ye niṣṭhāgatabodhisattvasāntānikā aṣṭamyādibhūmitrayabhāvanājñānavipakṣā vajropamasamādhijñānavadhyāsta ucyante śuddhabhūmigatā iti/ ete
Texts/Ratnagotravibhāga Mahāyānottaratantraśāstra/Sanskrit Romanized#RGV I.130 I.131
nava rāgādayaḥ kleśāḥ saṃkṣepeṇa yathākramam/ navabhiḥ padmakośādidṛṣṭāntaiḥ saṃprakāśitāḥ//132// vistareṇa punareta eva caturaśītisahasraprakārabhedena tathāgatajñānavadaparyantā bhavanti yairaparyantakleśakośakoṭigūḍhastathāgatagarbha ucyate/
Texts/Ratnagotravibhāga Mahāyānottaratantraśāstra/Sanskrit Romanized#RGV I.132
bālānāmarhatāmebhiḥ śaikṣāṇāṃ dhīmatāṃ kramāt/ malaiścaturbhirekena dvābhyāṃ dvābhyāmaśuddhatā//133// yaduktaṃ bhagavatā/ sarvasattvāstathāgatagarbha iti/ tatra sarvasattvāḥ saṃkṣepeṇocyante caturvidhāstadyathā pṛthagjanā arhantaḥ śaikṣā bodhisattvāśceti/ tatraiṣāmanāsrave dhātau yathākramaṃ caturbhirekena dvābhyāṃ dvābhyāṃ ca kleśamalābhyāmaśuddhiḥ paridīpitā/
Texts/Ratnagotravibhāga Mahāyānottaratantraśāstra/Sanskrit Romanized#RGV I.133
kathaṃ punarime nava rāgādayaḥ kleśāḥ padmakośādisadṛśā veditavyāḥ/ kathaṃ ca tathāgatadhātorbuddhabimbādisādharmyamanugantavyamiti/ tatpadmaṃ mṛdi saṃbhūtaṃ purā bhūtvā manoramam/ aramyamabhavat paścādyathā rāgaratistathā//134// bhramarāḥ prāṇīno yadvaddaśanti kupitā bhṛśam/ duḥkha janayati dveṣo jāyamānastathā hṛdi//135// śālyādīnāṃ yathā sāramavacchannaṃ bahistuṣaiḥ/ mohāṇḍakośasaṃchannamevaṃ sārārthadarśanam//136// pratikūlaṃ yathāmedhyamevaṃ kāmā virāgiṇām/ kāmasevānimittatvāt paryutthānānyamedhyavat//137// vasudhāntaritaṃ yadvadajñānānnāpnuyurnidhim/ svayaṃbhūtvaṃ tathāvidyāvāsabhūmyāvṛtā janāḥ//138// yathā bījatvagucchittiraṅkurādikramodayāt/ tathā darśanaheyānāṃ vyāvṛttistattvadarśanāt//139// hatasatkāyasārāṇāmāryamārgānuṣaṅgataḥ/ bhāvanājñānaheyānāṃ pūtivastranidarśanam//140// garbhakośamalaprakhyāḥ saptabhūmigatā malā/ vikośagarbhavajjñānamavikalpaṃ vipākavat//141// mṛtpaṅkalepavajjñeyāstribhūmyanugatā malāḥ/ vajropamasamādhānajñānavadhyā mahātmanām//142// evaṃ padmādibhistulyā nava rāgādayo malāḥ/ dhātorbuddhādisādharmyaṃ svabhāvatrayasaṃgrahāt//143// trividhaṃ svabhāvamadhikṛtya cittavyavadānahetostathāgatagarbhasya navadhā buddhābimbādisādharmyamanugantavyam/
Texts/Ratnagotravibhāga Mahāyānottaratantraśāstra/Sanskrit Romanized#RGV I.134 I.135 I.136 I.137 I.138 I.139 I.140 I.141 I.142 I.143
trividhaḥ svabhāvaḥ katamaḥ/ svabhāvo dharmakāyo'sya tathatā gotramityapi/ tribhirekena sa jñeyaḥ pañcabhiśca nidarśanaiḥ//144// tribhirbuddhabimbamadhusāradṛṣṭāntairdharmakāyasvabhāvaḥ sa dhāturavagantavyaḥ/ ekena suvarṇadṛṣṭāntena tathatāsvabhāvaḥ/ pañcabhirnidhitarutnavigrahacakravartikanakabimbadṛṣṭāntaistrividhabuddhakāyotpattigotrasvabhāva iti/
Texts/Ratnagotravibhāga Mahāyānottaratantraśāstra/Sanskrit Romanized#RGV I.144
tatra dharma kāyaḥ katamaḥ/ dharmakāyo dvidhā jñeyo dharmadhātuḥ sunirmalaḥ/ tanniṣyandaśca gāmbhīryavaicitryanayadeśanā//145// dvividho buddhānāṃ dharmakāyo'nugantavyaḥ/ suviśuddhśca dharmadhātoravikalpajñānagocaraviṣayaḥ/ sa ca tathāgatānāṃ pratyātmamadhigamadharmamadhikṛtya veditavyaḥ/ tatprāptihetuśca suviśuddhadharmadhātuniṣyando yathāvainayikaparasattveṣu vijñaptiprabhavaḥ/ sa ca deśanādharmamadhikṛtya veditavyaḥ/ deśanā punardvividhā sūkṣmaudārikadharmavyavasthānanayabhedāt/ yaduta gambhīrabodhisattvapiṭakadharmavyavasthāna nayadeśanā ca paramārthasatyamadhikṛtya vicitrasūtrageyavyākaraṇagāthodānanidānādivividhadharmavyavasthānanayadeśanā ca saṃvṛtisatyamadhikṛtya/
Texts/Ratnagotravibhāga Mahāyānottaratantraśāstra/Sanskrit Romanized#RGV I.145
lokottaratvālloke'sya dṛṣṭāntānupalabdhitaḥ/ dhātostathāgatenaiva sādṛśyamupapapāditam//146// madhvekarasavat sūkṣmagambhīranayadeśanā/ nānāṇḍasāravajjñeyā vicitranayadeśanā//147// ityevamebhistribhirbuddhabimbamadhusāradṛṣṭāntaistathāgatadharmakāyena niravaśeṣasattvadhātuparispharaṇārthamadhikṛtya tathāgatasyeme garbhāḥ sarvasattvā itiparidīpitam/ na hi sa kaścitsattvaḥ sattvadhātau saīvidyate yastathāgatadharmakāyādvahirākāśadhātoriva rūpam/ evaṃ hyāha/ yathāmbaraṃ sarvagataṃ sada mataṃ tathaiva tatsarvagataṃ sadā matam/ yathāmbaraṃ rūpagateṣu sarvagaṃ tathaiva tatsattvagaṇeṣu sarvagamiti//
Texts/Ratnagotravibhāga Mahāyānottaratantraśāstra/Sanskrit Romanized#RGV I.146 I.147
prakṛteravikāritvāt kalyāṇatvādviśuddhitaḥ/ hemamaṇḍalakaupamyaṃ tathatāyāmudāhṛtam//148// yaccittamaparyantakleśaduḥkhadharmānugatamapi prakṛtiprabhāsvaratayā vikārānudāhṛterataḥ kalyāṇasuvarṇavadananyathābhāvārthena tathatetyucyate/ sa ca sarveṣāmapi mithyātvaniyatasaṃtānānāṃ sattvānāṃ prakṛtinirviśiṣṭānāṃ sarvāgantukamalaviśuddhimāgatastathāgata iti saṃkhyāṃ gacchati/ evamekena suvarṇadṛṣṭāntena tathatāvyatibhedārthamadhikṛtya tathāgatastathataiṣāṃ garbhaḥ sarvasattvānāmiti paridīpitam/ cittaprakṛtiviśuddhyadvayadharmatāmupādāya yathoktaṃ bhagavatā/ tatramañjuśrīstathāgata ātmopādānamūlaparijñātāvī/ ātmaṃviśuddhyā sarvasattvaviśuddhimanugataḥ/ yā cātmaviśuddhiryā ca sattvaviśuddhiradvayaiṣādvaidhikāro ti/ evaṃ hyāha/ sarveṣāmaviśiṣṭāpi tathatā śuddhimāgatā/ tathāgatatvaṃ tasmācca tadgarbhāḥ sarvadehina iti//
Texts/Ratnagotravibhāga Mahāyānottaratantraśāstra/Sanskrit Romanized#RGV I.148
gotraṃ tad dvividhaṃ jñeyaṃ nidhānaphalavṛkṣavat/ anādiprakṛtisthaṃ ca samudānītamuttaram//149// buddhakāyatrayāvāptirasmādgotradvayānmatā/ prathamātprathamaḥ kāyo dvitī yāddvau tu paścimau//150// ratnavigrahavajjñeyaḥ kāyaḥ svābhāvikaḥ śubhaḥ/ akṛtrimatvāt prakṛterguṇaratnāśrayatvataḥ//151// mahādharmādhirājatvāt sāmbhogaścakravartivat/ pratibimbasvabhāvatvānnirmāṇaṃ hemabimbavat//152// ityevamebhiravaśiṣṭaiḥ pañcabhirnidhitaruratnavigrahacakravartikanakabimbadṛṣṭāntaistri vidhabuddhakāyotpattigotrasvabhāvārthamadhikṛtya tathāgatadhātureṣāṃ garbhaḥ sarvasattvānāmiti paridīpitam/ trividhabuddhakāyaprabhāvitatvaṃ hi tathāgatatvam/ atastatprāptaye hetustathāgatadhāturiti/ hetvartho'tra dhātvarthaḥ/ yata āha/ tatra ca sattve sattve tathāgatadhāturutpanno garbhagataḥ saṃvidyate na ca te sattvā budhyante iti/ evaṃ hyāha/ anādikāliko dhātuḥ sarvadharmasamāśrayaḥ/ tasmin sati gatiḥ sarvā nirvāṇādhigamo'pi ca// tatra kathamanādikālikaḥ/ yattathāgatagarbhamevādhikṛtya bhagavatā pūrva koṭirna prajñāyata iti deśitaṃ prajñaptam/ dhāturiti/ yadāha/ yo'yaṃ bhagavaṃstathāgatagarbho lokottaragarbhaḥ prakṛtipariśuddhagarbha iti/ sarvadharmasamāśraya iti/ yadāha/ tasmādbhagavaṃstathāgatagarbho niśraya ādhāraḥ pratiṣṭhāsaṃbaddhānāmavinirbhāgānāmamuktajñānānāmasaṃskṛtānāṃ dharmāṇām/ asaṃbaddhānāmapi bhagavan vinirbhāgadharmāṇāṃ muktajñānānāṃ saṃskṛtānāṃ dharmāṇāṃ niśraya ādhāraḥ pratiṣṭhā tathāgatagarbha iti/ tasmin sati gatiḥ sarveti/ yadāha/ sati bhagavaṃstathāgarbhe saṃsāra iti parikalpamasya vacanāyeti/ nirvāṇādhigamo'pi ceti/ yadāha/ tathāgatagarbhaśced bhagavanna syānna syādduḥkhe'pi nirvinna nirvāṇecchā prārthanā praṇidhirveti vistaraḥ/ sa khalveṣa tathāgatagarbho dharmakāyāṃvipralambhastathatāsaṃbhinnalakṣaṇo niyatagotrasvabhāvaḥ sarvadā ca sarvatra ca niravaśeṣayogena sattvadhātāviti draṣṭavyaṃ dharmatāṃ pramāṇīkṛtya/ yathoktam/ eṣā kulaputra dharmāṇāṃ dharmatā/ utpādādvā tathāgatānāmanutpādādvā sadaivaite sattvāstathāgatagarbhā iti/ yaiva cāsau dharmatā saivātra yuktiryoga upāyaḥ paryāyaḥ/ evameva tatsyāt/ anyathā naiva tatsyāditi/ sarvatra dharmataiva pratiśaraṇam/ dharmataiva yuktiścittanidhyāpanāya cittasaṃjñāpanāya/ sā na cintayitavyā na vikalpayitavyādhimoktavyeti/
Texts/Ratnagotravibhāga Mahāyānottaratantraśāstra/Sanskrit Romanized#RGV I.149 I.150 I.151 I.152
śraddhayaivānugantavyaṃ paramārthe svayaṃbhuvām/ na hyacakṣuḥ prabhādīptamīkṣate sūryamaṇḍalam//153// samāsata ime catvāraḥ pudgalāstathāgatagarbhadarśanaṃ pratyacakṣuṣmanto vyavasthitāḥ/ katame catvāraḥ/ yaduta pṛthagjanaḥ śrāvakaḥ pratyekabuddho navayānasaṃprasthitaśca bodhisattvaḥ/ yathoktam/ agocaro'yaṃ bhagavaṃstathāgatagarbhaḥ satkāyadṛṣṭipatitānāṃ viparyāsābhiratānāṃ śūnyatāvikṣiptacittānāmiti/ tatra satkāyadṛṣṭipatitā ucyante bālapṛthagjanāḥ/ tathā hi te'tyantasāsravaskandhādīndharmānātmata ātmīyataścopagamyāhakāramamakārābhiniviṣṭāḥ satkāyanirodhamanāsravadhātumadhimoktumapi nālam/ kutaḥ punaḥ sarvajñaviṣayaṃ tathāgatagarbhamavabhotsyanta iti/ nedaṃ sthānaṃ vidyate/ tatra viparyāsābhiratā ucyante śrāvakapratyekabuddhāḥ/ tatkasmāt/ te'pi hi nitye tathāgatagarbhe satyuttaribhāvayitavye tannityasaṃjñābhāvanāviparyayeṇānityasaṃjñābhāvanābhiratāḥ/ sukhe tathāgatagarbhe satyuttaribhāvayitavye tatsukhasaṃjñābhāvanāviparyayeṇa duḥkhasaṃjñābhāvanābhiratāḥ/ ātmani tathāgatagarbhe satyuttaribhāvayitavye tadātmasaṃjñābhāvanāviparyayeṇānātmasaṃjñābhāvanābhiratāḥ/ śubhe tathāgatagarbheḥ satyuttaribhāvayitavye tacchubhasaṃjñābhāvanāviparyayeṇāśubhasaṃjñābhāvanā bhiratāḥ/ evamanena paryāyeṇa sarvaśrāvakapratyekabuddhānāmapi dharmakāyaprāptividhuramārgābhiratatvādagocaraḥ sa paramanityasukhātmaśubhalakṣaṇo dhāturityuktam/ yathā ca sa vipayāsābhiratānāmanityaduḥkhānātmāśubhasaṃjñānāmagocarastathā vistareṇa mahāparinirvāṇasūtre bhagavatā vāpītoyamaṇidṛṣṭāntena prasādhitaḥ/ tadyathāpi nāma bhikṣavo grīṣmakāle vartamāne salilabandhanaṃ baddhvā svaiḥ svairmaṇḍanakoparbhogairjanāḥ salile krīḍeyuḥ/ atha tatraiko jātyaṃ vaiḍūryamaṇimantarudake sthāpayet/ tatastasya vaiḍūryasyārthe sarve te maṇḍanakāni tyaktvā nimajjeyuḥ/ atha yattatrāsti śarkaraṃ kaṭhalyaṃ vā tatte maṇiriti manyamānā gṛhītvā mayā labdho maṇirityutsṛjyotsṛjya vāpītire sthitvā nāyaṃ maṇiriti saṃjñāṃ pravarteyuḥ/ tacca vāpyudakaṃ maṇiprabhāvena tatprabheva bhrājeta/ evaṃ teṣāṃ tadudakaṃ bhrājamānaṃ dṛṣṭvāho maṇiriti guṇasaṃjñā pravarteta/ atha tatraika upāyakuśalo medhāvī maṇiṃ tattvataḥ pratilabheta/ evameva bhikṣavo yuṣmābhiḥ sarvamanityaṃ sarva duḥkhaṃ sarvamanātmakaṃ sarvamaśubha miti sarvagrahaṇena bhāvitabhāvitaṃ bahulīkṛtabahulīkṛtaṃ dharmatattvama jānadbhistatsarva ghaṭitaṃ nirarthakam/ tasmād bhikṣavo vāpīśarkarakaṭhalyavyavasthitā iva mā bhūtā upāyakuśalā yūyaṃ bhavata/ yadyad bhikṣavo yuṣmābhiḥ sarvamanityaṃ sarva duḥkhaṃ sarvamanātmakaṃ sarvamaśubhamiti sarvagrahaṇena bhāvitabhāvitaṃ bahulīkṛtabahulīkṛtaṃ tatra tatraiva nityasukhaśabhātmakāni santīti vistareṇa paramadharmatattvavyavasthānamārabhya viparyāsabhūtanirdeśo yathāsūtramanugantavyaḥ/
Texts/Ratnagotravibhāga Mahāyānottaratantraśāstra/Sanskrit Romanized#RGV I.153
tatra śūnyatāvikṣiptacittā ucyante navayāna saṃprasthitā bodhisattvastathāgatagarbhaśūnyatārthanayavipranaṣṭāḥ/ ye bhāvavināśāya śūnyatāvimokṣamukhamicchanti sata eva dharmasyottarakālamucchedo vināśaḥ parinirvāṇamiti/ ye vā punaḥ śūnyatopalambhena śūnyatāṃ pratisaranti śūnyatā nāma rūpādivyatirekeṇa kaścidbhā vo'sti yamadhigamiṣyāmo bhāvayiṣyāma iti/ tatra katamaḥ sa tathāgatagarbhaśūnyatārthanaya ucyate/ nāpaneyamataḥ kiṃcidupaneyaṃ na kiṃcana/ draṣṭavyaṃ bhūtato bhūtaṃ bhūtadarśī vimucyate//154// śūnya āgantukairdhātuḥ savinirbhāgalakṣaṇaiḥ/ aśūnyo'nuttarairdharmairavinirbhāgalakṣaṇaiḥ//155// kimanena paridīpitam/ yato na kiṃcidapaneyamastyataḥ prakṛtipariśuddhāt tathāgatadhātoḥ saṃkleśanimittamāgantukamalaśūnyatāprakṛtitvādasya/ nāpyatrakiṃcidupaneyamasti vyavadānanimittamavinirbhāgaśuddhadharmaprakṛtitvāt/ tata ucyate/ śūnyastathāgatagarbho vinirbhāgairmuktajñaiḥ sarvakleśakośaiḥ/ aśūnyo gaṅgānadīvālikāvyativṛttairavinirbhāgairamuktajñairacintyairbuddhadharmairiti/ evaṃ yadyatra nāsti tattena śūnyamiti samanupaśyati/ yatpunaratrāvaśiṣṭaṃ bhavati tatsadihāstīti yathābhūtaṃ prajānāti/ samāropāpavādāntaparivarjanādaparyantaṃ śūnyatālakṣaṇamanena ślokadvayena paridīpitam/ tatra yeṣāmitaḥ śūnyatārthanayādvahiścittaṃ vikṣipyate visarati na samādhīyate naikāgrībhavati tena te śūnyatāvikṣiptacittā ucyante/ na hi paramārthaśūnyatājñānamukhamantareṇa śakyate'vikalpo dhāturadhigantuṃ sākṣātkartum/ idaṃ ca saṃdhāyoktam/ tathāgatagarbhajñānameva tathāgatānāṃ śūnyatājñānam/ tathāgatagarbhaśca sarvaśrāvakapratyekabuddhairadṛṣṭapūrvo'nadhigatapūrva iti vistaraḥ/ sa khalveṣa tathāgatagarbho yathā dharmadhātugarbhastathā satkāyadṛṣṭipatitānāmagocara ityuktaṃ dṛṣṭipratipakṣatvāddharmadhātoḥ/ yathā dharmakāyo lokottaradharma garbhastathā viparyāsābhiratānāmagocara ityuktamanityādilokadharmapratipakṣeṇa lokottaradharmaparidīpanāt/ yathā prakṛtipariśuddhadharmagarbhastatha śūnyatāvikṣiptānāmagocara ityuktamāgantukamalaśūnyatāprakṛtitvādviśuddhiguṇadharmāṇāmavinirbhāgalokottaradharmakāyaprabhāvitānāmiti/ tatra yadekanayadharmadhātvasaṃbhedajñānamukhamāgamya lokottaradharmakāyaprakṛtipariśuddhivyavalokanamidamatra yathābhūtajñānadarśanamabhipretaṃ yena daśabhūmisthitā bodhisattvāstathāgatagarbhamīṣatpaśyantītyuktam/ evaṃ hyāha/ chidrābhre nabhasīva bhāskara iha tvaṃ śuddhabuddhīkṣaṇai- rāryerapyavalokyase na sakalaḥ prādeśikībuddhibhiḥ/ jñeyānantanabhastalapravisṛtaṃ te dharmakāyaṃ tu te sākalyena vilokayanti bhagavan yeṣāmanantā matiriti//
Texts/Ratnagotravibhāga Mahāyānottaratantraśāstra/Sanskrit Romanized#RGV I.54 I.155
yadyevamasaṅganiṣṭhābhūmipratiṣṭhitānāmapi paramāryāṇāmasarvaviṣaya eṣa durdṛśo dhātuḥ/ tatkimanena bālapṛthagjanamārabhya deśiteneti/ deśanāprayojanasaṃgrahe ślokau/ ekena praśno dvitīyena vyākaraṇam/ śūnyaṃ sarvaṃ sarvathā tatra tatra jñeyaṃ meghasvapnamāyākṛtābham/ ityuktvaivaṃ buddhadhātuḥ punaḥ kiṃ sattve sattve'stīti buddhairihoktam//156// līnaṃ cittaṃ hīnasattveṣvavajñā- bhūtagrāho bhūtadharmāpavādaḥ/ ātmasnehaścādhikaḥ pañca doṣā yeṣāṃ teṣāṃ tatprahāṇārthamuktam//157//
Texts/Ratnagotravibhāga Mahāyānottaratantraśāstra/Sanskrit Romanized#RGV I.156 I.157
asya khalu ślokadvayasyārthaḥ samāsena daśabhiḥ ślokairveditavyaḥ/ viviktaṃ saṃskṛtaṃ sarvaprakāraṃ bhūtakoṭiṣu/ kleśakarmavipākārthaṃ meghādivadudāhṛtam//158// kleśā meghopamāḥ kṛtyakriyā svapnopabhogavat/ māyānirmitavat skandhā vipākāḥ kleśakarmaṇām//159// pūrvamevaṃ vyavasthāpya tantre punarihottare/ pañcadoṣaprahāṇāya dhātvastitvaṃ prakāśitam//160// tathā hyaśravaṇādasya bodhau cittaṃ na jāyate/ keṣāṃcinnīcacittānāmātmāvajñānadoṣataḥ//161// bodhicittodaye'pyasya śreyānasmīti manyataḥ bodhyanutpannacitteṣu hīnasaṃjñā pravartate//162// tasyaivaṃmatinaḥ samyagjñānaṃ notpadyate tataḥ/ abhūtaṃ parigṛhṇāti bhūtamarthaṃ na vindate//163// abhūtaṃ sattvadoṣāste kṛtrimāgantukatvataḥ/ bhūtaṃ taddoṣanairātmyaṃ śuddhiprakṛtayo guṇāḥ//164// gṛhṇan doṣānasadbhūtān bhūtānapavadanu guṇān/ maitrīṃ na labhate dhīmān sattvātmasamadarśikām//165// tacchravājjāyate tvasya protsāhaḥ śāstṛgauravam/ prajñā jñānaṃ mahāmaitrī pañcadharmodayāttataḥ//166// niravajñaḥ samaprekṣī nirdoṣo guṇavānasau/ ātmasattvasamasnehaḥ kṣipramāpnoti buddhatām//167//
Texts/Ratnagotravibhāga Mahāyānottaratantraśāstra/Sanskrit Romanized#RGV I.158 I.159 I.160 I.161 I.162 I.163 I.164 I.165 I.166 I.167
uktā samalā tathatā/ nirmalā tathatedānīṃ vaktavyā/ tatra katamā nirmalā tathatā yāsau buddhānāṃ bhagavatāmanāsravadhātau sarvākāramalavigamādāśrayaparivṛttirvyavasthāpyate/ sā punaraṣṭau padārthānadhikṛtya samāsato veditavyā/ aṣṭau padārthāḥ katame/ śuddhiḥ prāptirvisaṃyogaḥ svaparārthastadāśrayaḥ/ gambhīryaudāryamāhātmyaṃ yāvatkālaṃ yathā ca tat//1// ityete'ṣṭau padārthā yathāsaṃkhyamanena ślokena paridīpitāḥ/ tadyathā svabhāvārtho hetvarthaḥ phalārthaḥ karmārtho yogārtho vṛttyartho nityārtho'cintyārthaḥ/ tatra yo'sau dhāturavinirmuktakleśakośastathāgatagarbha ityukto bhagavatā/ tadviśuddhirāśrayaparivṛtteḥ svabhāvo veditavyaḥ/ yata āha/ yo bhagavan sarvakleśakośakoṭigūḍhe tathāgatagarbhe niṣkāṅkṣaḥ sarvakleśakośavinirmuktestathāgatadharmakāye'pi sa niṣkāṅkṣa iti/ dvividhaṃ jñānaṃ lokottaramavikalpaṃ tatpṛṣṭhalabdhaṃ ca/ laukikalokottarajñānamāśrayaparivṛttihetuḥ prāptiśabdena paridīpitaḥ/ prāpyate'neneti prāptiḥ/ tatphalaṃ dvividham/ dvividho visaṃyogaḥ kleśāvaraṇavisaṃyogo jñeyāvaraṇavisaṃyogaśca/ yathākramaṃ svaparārthasaṃpādanaṃ karma/ tadadhiṣṭhānasamanvāgamo yogaḥ/ tribhirgāmbhīryaudāryamāhātmyaprabhavitairbuddhakāyairnityamā bhavagateracintyena prakāreṇa vartanaṃ vṛttiriti/
Texts/Ratnagotravibhāga Mahāyānottaratantraśāstra/Sanskrit Romanized#RGV II.1
uddānam/ svabhāvahetuphalataḥ karmayogapravṛttitaḥ/ tannityācintyataścaiva buddhabhūmiṣvavasthitiḥ//2//
Texts/Ratnagotravibhāga Mahāyānottaratantraśāstra/Sanskrit Romanized#RGV II.2
tatra svabhāvārthe hetvarthe cārabhya buddhatve tatprāptyupāye ca ślokaḥ/ buddhatvaṃ prakṛtiprabhāsvaramiti proktaṃ yadāgantuka- kleśajñeyaghanābhrajālapaṭalacchannaṃ ravivyomavat/ sarvairbuddhaguṇairupetamamalairnityaṃ dhruvaṃ śāśvataṃ dharmāṇāṃ tadakalpanapravicayajñānāśrayādāpyate//3//
Texts/Ratnagotravibhāga Mahāyānottaratantraśāstra/Sanskrit Romanized#RGV II.3
asya ślokasyārthaḥ samāsena caturbhiḥ ślokairveditavyaḥ/ buddhatvamavinirbhāgaśukladharmaprabhāvitam/ ādityākāśavajjñānaprahāṇadvayalakṣaṇam//4// gaṅgātīrarajo'tītairbuddhadharmaiḥ prabhāsvaraiḥ/ sarvairakṛtakairyuktamavinirbhāgavṛtibhiḥ//5// svabhāvāpariniṣpattivyāpitvāgantukatvataḥ/ kleśajñeyāvṛtistasmānmeghavat samudāhṛtā//6// dvayāvaraṇaviśleṣaheturjñānadvayaṃ punaḥ/ nirvikalpa ca tatpṛṣṭhalabdhaṃ tajjñānamiṣyate//7// yaduktamāśrayaparivṛtteḥ svabhāvo viśuddhiriti tatra viśuddhiḥ samāsato dvividhā/ prakṛtiviśuddhirvaimalyaviśuddhiśca/ tatra prakṛtiviśuddhiryā vimuktirna ca visaṃyogaḥ prabhāsvarāyāścittaprakṛterāgantukamalāvisaṃyogāt/ vaimalyaviśuddhirvimuktirvisaṃyogaśca vāryādīnāmiva rajojalādibhyaḥ prabhāsvarāyāścittaprakṛteranavaśeṣamāgantukamalebhyo visaṃyogāt/
Texts/Ratnagotravibhāga Mahāyānottaratantraśāstra/Sanskrit Romanized#RGV II.4 II.5 II.6 II.7
tatra vaimalyaviśuddhau phalārthamārabhya dvau ślokau/ hrada iva vimalāmbuḥ phullapadmakramāḍhyaḥ/ sakala eva śaśāṅko rāhuvaktrādvimuktaḥ/ raviriva jaladādikleśanirmuktaraśmi- rvimalaguṇayutatvādbhāti muktaṃ tadeva//8// munivṛṣamadhusārahemaratna- pravaranidhānamahāphaladrumābham/ sugatavimalaratnavigrahāgra- kṣitipatikāñcanabimbavajjinatvam//9//
Texts/Ratnagotravibhāga Mahāyānottaratantraśāstra/Sanskrit Romanized#RGV II.8 II.9
asya khalu ślokadvayasyārthaḥ samāsato'ṣṭābhiḥ ślokairveditavyaḥ/ rāgādyāgantukakleśaśuddhirambuhradādivat/ jñānasya nirvikalpasya phalamuktaṃ samāsataḥ//10// sarvākāravaropetabuddhabhāvanidarśanam/ phalaṃ tatpṛṣṭhalabdhasya jñānasya paridīpitam//11// svacchāmbuhradavadrāgarajaḥkāluṣyahānitaḥ/ vineyāmburuhadhyānavāryabhiṣyandanācca tat//12// dveṣarāhupramuktatvā nmahāmaitrīkṛpāṃśubhiḥ/ jagatspharaṇataḥ pūrṇavimalendūpamaṃ ca tat//13// mohābhrajālanirmokṣājjagati jñānaraśmibhiḥ/ tamovidhamanāttacca buddhatvamamalārkavat//14// atulyatulyadharmatvāt saddharmarasadānataḥ/ phalguvyapagamāttacca sugatakṣaudrasāravat//15// pavitratvādguṇadravyadāridrayavinivartanāt/ vimuktiphaladānācca suvarṇanidhivṛkṣavat//16// dharmaratnātmabhāvatvād dvipadāgrādhipatyataḥ/ rūparatnākṛtitvācca tadratnanṛpa bimbavat//17//
Texts/Ratnagotravibhāga Mahāyānottaratantraśāstra/Sanskrit Romanized#RGV II.10 II.11 II.12 II.13 II.14 II.15 II.16 II.17
yattu dvividhaṃ lokottaramavikalpaṃ tatpṛṣṭhalabdhaṃ ca jñānamāśrayaparivṛtterheturvisaṃyogaphalasaṃjñitāyāḥ/ tatkarma svaparārthasaṃpādanamityuktam/ tatra katamā svaparārthasaṃpat/ yā savāsanakleśajñeyāvaraṇavimokṣādanāvaraṇadharmakāyaprāptiriyamucyate svārthasaṃpattiḥ/ yā tadūrdhvamā lokādanābhogataḥ kāyadvayena saṃdarśanadeśanāvibhutvadvayapravṛttiriyamucyate parārthasaṃpattirit/ tasyāṃ svaparārthasaṃpattau karmārthamārabhya trayaḥ ślokāḥ/ anāsravaṃ vyāpyavināśadharmi ca dhruvaṃ śivaṃ śāśvatamacyutaṃ padam/ tathāgatatvaṃ gaganopamaṃ satām ṣaḍindiyārthānubhaveṣu kāraṇam//18// vibhūtirūpārthavidarśane sadā nimittabhūtaṃ sukathāśuciśrave/ tathāgatānāṃ śuciśīlajighraṇe mahāryasaddharmarasāgravindane//19// samādhisaṃsparśasukhānubhūtiṣu svabhāvagāmbhīryanayāvabodhane/ susūkṣmacintāparamārthagavharaṃ tathāgatavyoma nimittavarjitam//20//
Texts/Ratnagotravibhāga Mahāyānottaratantraśāstra/Sanskrit Romanized#RGV II.18 II.19 II.20
asya khalu ślokatrayasyārthaḥ samāsato'ṣṭabhiḥ ślokairveditavyaḥ/ karma jñānadvayasyatadveditavyaṃ samāsataḥ/ pūraṇaṃ muktikāyasya dharmakāyasya śodhanam//21// vimuktidharmakāyau ca veditavyau dvirekadhā/ anāsravatvādvyāpitvādasaṃskṛtapadatvataḥ//22// anāsravatvaṃ kleśānāṃ savāsanani rodhataḥ/ asaṅgāpratighātatvājjñānasya vyāpitā matā//23// asaṃskṛtatvamatyantamavināśasvabhāvataḥ/ avināśitvamuddeśastannirdeśo dhruvādibhiḥ//24// nāśaścaturvidho jñeyo dhruvatvādiviparyayāt/ pūrtirvikṛtirucchittiracintyanamanacyutiḥ//25// tadabhāvāddhruvaṃ jñeyaṃ śivaṃ śāśvatamacyutam/ padaṃ tadamalajñānaṃ śukladharmāspadatvataḥ//26// yathānimittamākāśaṃ nimittaṃ rūpadarśane/ śabdagandharaspṛśyadharmāṇāṃ ca śravādiṣu//27// indriyārtheṣu dhīrāṇāmanāsravaguṇodaye/ hetuḥ kāyadvayaṃ tadvadanāvaraṇayogataḥ//28// yaduktamākāśalakṣaṇo buddha iti tatpāramārthikamāveṇikaṃ tathāgatānāṃ buddhalakṣaṇamabhisaṃdhāyoktam/ evaṃ hyāha/ saṃceddvātriṃśanmahāpuruṣalakṣaṇaistathāgato draṣṭavyo'bhaviṣyattadrājāpi cakravartī tathāgato'bhaviṣyaditi/
Texts/Ratnagotravibhāga Mahāyānottaratantraśāstra/Sanskrit Romanized#RGV II.21 II.22 II.23 II.24 II.25 11.26 II.27 II.28
tatra paramārthalakṣaṇe yogārthamārabhya ślokaḥ/ acintyaṃ nityaṃ ca dhruvamatha śivaṃ śāśvatamatha praśāntaṃ ca vyāpi vyapagatavikalpaṃ gaganavat/ asaktaṃ sarvatrāparatighaparuṣasparśavigataṃ na dṛśyaṃ na grāhyaṃ śubhamapi ca buddhatvamamalam//29//
Texts/Ratnagotravibhāga Mahāyānottaratantraśāstra/Sanskrit Romanized#RGV II.29
atha khalvasya ślokasyārthaḥ samāsato'ṣṭābhiḥ ślokairveditavyaḥ/ vimuktidharmakāyābhyāṃ svaparārtho nidarśitaḥ/ svaparārthāśraye tasmin yogo'cintyādibhirguṇaiḥ//30// acintyamanugantavyaṃ trijñānāviṣayatvataḥ/ sarvajñajñānaviṣayaṃ buddhatvaṃ jñānadehibhiḥ//31// śrutasyāviṣayaḥ saukṣmyāccintāyāḥ paramārthataḥ/ laukyādibhāvanāyāśca dharmatāgavharatvataḥ//32// dṛṣṭapūrvaṃ na tadyasmādvālairjātyandhakāyavat/ āryaiśca sūtikāmadhyasthita bālārkabimbavat//33// utpādavigamānnityaṃ nirodhavigamāddhruvam/ śivametaddvayābhāvācchāśvataṃ dharmatāsthiteḥ//34// śāntaṃ nirodhasatyatvādvyāpi sarvāvabodhataḥ/ akalpamapratiṣṭhānādasaktaṃ kleśahānitaḥ//35// sarvatrāpratighaṃ sarvajñeyāvaraṇaśuddhitaḥ/ paruṣasparśanirmuktaṃ mṛdukarmaṇyabhāvataḥ//36// adṛśyaṃ tadarūpitvādagrāhyamanimittataḥ/ śubhaṃ prakṛtiśuddhatvādamalaṃ malahānitaḥ//37//
Texts/Ratnagotravibhāga Mahāyānottaratantraśāstra/Sanskrit Romanized#RGV II.30 II.31 II.32 II.33 II.34 II.35 II.36 II.37
yatpunaretadākāśavadasaṃskṛtaguṇāvinirbhāgavṛttyāpi tathāgatatvāmā bhavagateracintyamahopāyakruṇājñānaparikarmaviśeṣeṇa jagaddhitasukhādhānanimittamamalai stribhiḥ svabhāvikasāṃbhogikanairmāṇikaiḥ kāyairanuparatamanucchinnamanābhogena pravartata iti draṣṭavyamāveṇīkadharmayutatvāditi/ tatra vṛttyarthamārabhya buddhakāyavibhāge catvāraḥ ślokāḥ/ anādimadhyāntamabhinnamadvayaṃ tridhā vimuktaṃ vimalāvikalpakam/ samāhitā yoginastatprayatnāḥ paśyanti yaṃ dharmadhātusvabhāvam//38// ameyagaṅgāsikatātivṛttai- rguṇairacintyairasamairupetaḥ/ savāsanonmūlitasarvadoṣa- stathāgatānāmamalaḥ sa dhātuḥ//39// vicitrasaddharmamayūkhavigrahai- rjagadvimokṣārthasamāhṛtodyamaḥ/ kriyāsu cintāmaṇirājaratnava- dvicitrabhāvo na ca tatsvabhavavān//40// lokeṣu yacchāntipathāvatāra- prapācanāvyākaraṇe nidānam/ bimbaṃ tadapyatra sadāvaruddha- mākāśadhātāviva rūpadhātuḥ//41//
Texts/Ratnagotravibhāga Mahāyānottaratantraśāstra/Sanskrit Romanized#RGV II.38 II.39 II.40 II.41
eṣāṃ khalu caturṇāṃ ślokānāṃ piṇḍārtho viṃśatiślokairveditavyaḥ/ yattadbuddhatvamityuktaṃ sarvajñatvaṃ svayaṃbhuvām/ nirvṛtiḥ paramācintyaprāptiḥ pratyātmaveditā//42// tatprabhedastribhiḥ kāyairvṛttiḥ svābhāvikādibhiḥ/ gāmbhīryaidāryamāhātmyaguṇadharmaprabhāvitaiḥ//43// tatra svabhāvikaḥ kāyo buddhānāṃ pañcalakṣaṇaḥ/ pañcākāraguṇopeto veditavyaḥ samāsataḥ//44// asaṃskṛtamasaṃbhinnamantadvayavivarjitam/ kleśajñeyasamāpattitrayāvaraṇaniḥsṛtam//45// vaimalyādavikalpatvādyogināṃ gocaratvataḥ/ prabhāsvaraṃ viśuddhaṃ ca dharmadhātoḥ svabhāvataḥ//46// aprameyairasaṃkhyeyairacintyairasamairguṇaiḥ/ viśuddhipāramīprāptairyuktaṃ svābhāvikaṃ vapuḥ//47// udāratvādagaṇyatvāt tarkasyāgocaratvataḥ/ kaivalyādvāsanocchitteraprameyādayaḥ kramāt//48// vicitradharmasaṃbhogarūpadharmāvabhāsataḥ/ karuṇāśuddhiniṣyandasattvārthāsraṃsanatvataḥ//49// nirvikalpaṃ nirābhogaṃ yathābhiprāyapūritaḥ/ cintāmaṇiprabhāvarddheḥ sāṃbhogasya vyavasthitiḥ//50// deśane darśane kṛtyāsraṃsane'nabhisaṃskṛtau/ atatsvabhāvākhyāne ca citratoktā ca pañcadhā//51// raṅgapratyayavaicitryādatadbhāvo yathā maṇeḥ/ sattvapratyayavaicitryādatadbhāvastathā vibhoḥ//52// mahākaruṇayā kṛtsnaṃ lokamālokya lokavit/ dharmakāyādaviralaṃ nirmāṇaiścitrarūpibhiḥ//53// jātakānyupapattiṃ ca tuṣiteṣu cyutiṃ tataḥ/ garbhā[va]kramaṇaṃ janma śilpasthānāni kauśalam//54// antaḥpuraratikrīḍāṃ naiṣkramyaṃ duḥkhacārikām/ bodhimaṇḍopasaṃkrāntiṃ mārasainyapramardanam//55// saṃbodhiṃ dharmacakraṃ ca nirvāṇādhigamakriyām/ kṣetreṣvapariśuddheṣu darśayatyā bhavasthite//56// anityaduḥkhanairātmyaśāntiśabdairupāyavit/ udvejya tribhavāt sattvān pratārayati nirvṛttau//57// śāntimārgāvatīrṇāśca prāpyanirvāṇasaṃjñinaḥ/ saddharmapuṇḍarīkādidharmatattvaprakāśanaiḥ//58// pūrvagrahānnivartyaitān prajñopāyaparigrahāt/ paripācyottame yāne vyākarotyagrabodhaye//59// saukṣmyāt prabhāvasaṃpatterbālasārthātivāhanāt/ gāmbhīryau dāryamāhatmyameṣu jñeyaṃ yathākramam//60// prathamo dharmakāyo'tra rūpakāyau tu paścimau/ vyomni rūpagatasyeva prathame'ntyasya vartanam//61//
Texts/Ratnagotravibhāga Mahāyānottaratantraśāstra/Sanskrit Romanized#RGV II.42 II.43 II.44 II.45 II.46 II.47 II.48 II.49 II.50 II.51 II.52 II.53 II.54 II.55 II.56 II.57 II.58 II.59 II.60 II.61
tasyaiva kāyatrayasya jagaddhitasukhādhānavṛttau nityārthamārabhya ślokaḥ/ hetvānantyāt sattvadhātvakṣayatvāt kāruṇyaddhirjñānasaṃpattiyogāt/ dharmaiśvaryānmṛtyumārāvabhaṅgān naiḥsvā bhāvyācchāśvato lokanāthaḥ//62//
Texts/Ratnagotravibhāga Mahāyānottaratantraśāstra/Sanskrit Romanized#RGV II.62
asya piṇḍārthaḥ ṣaḍbhiḥ ślokairveditavyaḥ/ kāyajīvitabhogānāṃ tyāgaiḥ saddharmasaṃgrahāt/ sarvasattvahitāyādipratijñottaraṇatvataḥ//63// buddhatve suviśuddhāyāḥ karuṇāyāḥ pravṛttitaḥ/ ṛddhipādaprakāśācca tairavasthānaśaktitaḥ//64// jñānena bhavanirvāṇadvayagrahavimuktitaḥ/ sadācintyasamādhānasukhasaṃpattiyogataḥ//65// loke vicarato lokadharmairanupalepataḥ/ śamāmṛtapadaprāptau mṛtyumārāpracārataḥ//66// asaṃskṛtasvabhāvasya munerādipraśāntitaḥ/ nityamaśaraṇānāṃ ca śaraṇābhyupapattitaḥ//67// saptabhiḥ kāraṇairādyairnityatā rūpakāyataḥ/ paścimaiśca tribhiḥ śāsturnityatā dharmakāyataḥ//68//
Texts/Ratnagotravibhāga Mahāyānottaratantraśāstra/Sanskrit Romanized#RGV II.63 II.64 II.65 II.66 II.67 II.68
sa cāyamāśrayaparivṛttiprabhāvitastathāgatānāṃ prāptinayo'cintyanayenānugantavya iti/ acintyārthamārabhya ślokaḥ/ avākyavattvāt paramārthasaṃgrahā- datarkabhūmerupamanivṛttitaḥ/ niruttaratvādbhavaśāntyanudgrahā- dacintya āryairapi buddhagocaraḥ//69//
Texts/Ratnagotravibhāga Mahāyānottaratantraśāstra/Sanskrit Romanized#RGV II.69
asya piṇḍārthaścaturbhiḥ ślokairveditavyaḥ/ acintyo'nabhilāpyatvādalāpyaḥ paramārthataḥ/ paramārtho'pratavaryatvādatarkyo vyanumeyataḥ//70// vyanumeyo'nuttaratvādānuttaryamanudgrahāt/ anudgraho'pratiṣṭhānādaguṇadoṣāvikalpanāt//71// pañcabhiḥ kāraṇaiḥ saukṣmyādicintyo dharmakāyataḥ/ ṣaṣṭhenātattvabhāvitvādacintyo rūpakāyataḥ//72// anuttarajñānamahākṛpādibhi- rguṇairacintyā guṇapāragā jināḥ/ ataḥ kramo'ntyo'yamapi svayaṃbhuvo 'bhiṣekalabdhā na maharṣayo viduriti//73//
Texts/Ratnagotravibhāga Mahāyānottaratantraśāstra/Sanskrit Romanized#RGV II.70 II.71 II.72 II.73
uktā nirmalā tathatā/ ye tadāśritā maṇiprabhāvarṇasaṃsthānavadabhinnaprakṛtayo'śāntarnimalā guṇāsta idānīṃ vaktavyā iti/ anantaraṃ buddhaguṇavibhāgamārabhya ślokaḥ/ svārthaḥ parārthaḥ paramārthakāya- stadāśritā saṃvṛtikāyatā ca/ phalaṃ visaṃyogavipākabhāvā- detaccatuḥ ṣaṣṭiguṇaprabhedam//1//
Texts/Ratnagotravibhāga Mahāyānottaratantraśāstra/Sanskrit Romanized#RGV III.1
kimuktaṃ bhavati/ ātmasaṃpattyadhiṣṭhānaṃ śarīraṃ pāramārthikam/ parasaṃpattyadhiṣṭhānamṛṣeḥ sāṃketikaṃ vapuḥ//2// visaṃyogaguṇaryuktaṃ vapurādyaṃ balādibhiḥ/ vaipākikairdvitīyaṃ tu mahāpuruṣalakṣaṇaiḥ//3//
Texts/Ratnagotravibhāga Mahāyānottaratantraśāstra/Sanskrit Romanized#RGV III.2 III.3
ataḥ paraṃ ye ca balādayo yathā cānugantavyāstathatāmadhikṛtya granthaḥ/ balatvamajñānavṛteṣu vajrava- dviśāradatvaṃ pariṣatsu siṃhavat/ tathāgatāveṇikatāntarīkṣavan munerdvidhādarśanamambucandravat//4//
Texts/Ratnagotravibhāga Mahāyānottaratantraśāstra/Sanskrit Romanized#RGV III.4
balānvita iti/ sthānāsthāne vipāke ca karmaṇāmindriyeṣu ca/ dhātuṣvapyadhimuktau ca mārge sarvatragāmini//5// dhyānādikleśavaimalye nivāsānusmṛtāvapi/ divye cakṣuṣi śāntau ca jñānaṃ daśavidhaṃ balam//6//
Texts/Ratnagotravibhāga Mahāyānottaratantraśāstra/Sanskrit Romanized#RGV III.5 III.6
vajravaditi/ sthānāsthānavipākadhātuṣu jagannānādhumuktau naye saṃkleśavyavadāna indriyagaṇe pūrve nivāsasmṛtau/ divye cakṣuṣi cāsravakṣayavidhāvajñānavarmācala- prākāradrumabhedanaprakiraṇacchedādvalaṃ vajravat//7//
Texts/Ratnagotravibhāga Mahāyānottaratantraśāstra/Sanskrit Romanized#RGV III.7
caturveśāradyaprāpta iti/ sarvadharmābhisaṃbodhe vivandhapratiṣedhane/ mārgākhyāne nirodhāptau vaiśāradyaṃ caturvidham//8// jñeye vastuni sarvathātmaparayorjñānāt svayaṃjñāpanā- ddheye vastuni hānikāraṇakṛteḥ sevye vidhau sevanāt/ prāptavye ca niruttare'tivimale prāpteḥ paraprāpaṇā- dāryāṇāṃ svaparārthasatyakathanādastambhitatvaṃ kvacit//9//
Texts/Ratnagotravibhāga Mahāyānottaratantraśāstra/Sanskrit Romanized#RGV III.8 III.9
siṃhavaditi/ nityaṃ vanānteṣu yathā mṛgendro nirbhīranuttastagatirmṛgebhyaḥ/ munīndrasiṃho'pi tathā gaṇeṣu svastho nirāsthaḥ sthiravikramasthaḥ//10//
Texts/Ratnagotravibhāga Mahāyānottaratantraśāstra/Sanskrit Romanized#RGV III.10
aṣṭadaśāveṇikabuddhadharmasamanvāgata iti/ skhalitaṃ ravitaṃ nāsti śāsturna muṣitā smṛtiḥ/ na cāsamāhitaṃ cittaṃ nāpi nānatvasaṃjñitā//11// nopekṣāpratisaṃkhyāya hānirna cchandavīryataḥ/ smṛtiprajñāvimuktibhyo vimuktijñānadarśanāt//12// jñānapūrvaṃgamaṃ karma tryadhvajñānamanāvṛtam/ ityete'ṣṭādaśānye ca gurorāveṇikā guṇāḥ//13// nāsti praskhalitaṃ ravo muṣitatā citte na saṃbhedataḥ saṃjñā na svarasādhyupekṣaṇamṛṣerhānirna ca cchandataḥ/ vīryācca smṛtito viśuddhavimalaprajñāvimukteḥ sadā mukti jñānanirdaśanācca nikhilajñeyārthasaṃdarśanāt//14// sarvajñānupurojavānuparivartyartheṣu karmatrayaṃ triṣvadhvasvaparāhata suvipulajñānapravṛttirdhruvam/ ityeṣā jinatā mahākaruṇayā yuktāvabuddhā jinai- ryadbodhājjagati pravṛttamabhayadaṃ saddharmacakraṃ mahat//15//
Texts/Ratnagotravibhāga Mahāyānottaratantraśāstra/Sanskrit Romanized#RGV III.11 III.12 III.13 III.14 III.15
ākāśavaditi/ yā kṣityādiṣu dharmatā na nabhasaḥ sā dharmatā vidyate ye cānāvaraṇādilakṣaṇaguṇā vyomno na te rūpiṣu/ kṣityambujvalanānilāmbarasamā lokeṣu sādhāraṇā buddhāveṇikatā na cāśvapi punarlokeṣu sādhāraṇā//16//
Texts/Ratnagotravibhāga Mahāyānottaratantraśāstra/Sanskrit Romanized#RGV III.16
dvātriṃśanmahāpuruṣalakṣaṇarūpadhārīti/ supratiṣṭhitacakrāṅkavyāyatotsaṅgapādatā/ dīrghāṅgulikatā jālapāṇipādāvanaddhatā//17// tvaṅ mṛduśrītaruṇatā saptotsadaśarīratā/ eṇeyajaṅghatā nāgakośavadvastiguhyata//18// siṃhapūrvārdhakāyatvaṃ nirantaracitāṃśatā/ saṃvṛttaskandhatā vṛttaślakṣṇānunnāmabāhutā//19// pralambabāhutā śuddhaprabhāmaṇḍalagātratā/ kambugrīvatvamamalaṃ mṛgendrahanutā samā//20// catvāriṃśaddaśanatā svacchāviraladantatā/ viśuddhasamadantatvaṃ śuklapravaradaṃṣṭratā//21// prabhūtajivhatānantācintyarasarasāgratā/ kalaviṅkarutaṃ brahmasvaratā ca svayaṃbhuvaḥ//22// nīlotpalaśrīvṛṣapakṣmanetra- sitāmalorṇoditacāruvaktraḥ/ uṣṇīṣaśīrṣavyavadātasūkṣma- suvarṇavarṇacchaviragrasattvaḥ//23// ekaikaviśliṣṭamṛdūrdhvadeha- pradakṣiṇāvartasusūkṣmaromā/ mahendranīlāmalaratnakeśo nyagrodhapūrṇadrumamaṇḍalābhaḥ//24// nārāyaṇasthāmadṛḍhātmabhāvaḥ samantabhadro'pratimo maharṣiḥ/ dvātriṃśadetānyamitadyutīni narendracinhāni vadanti śāstuḥ//25//
Texts/Ratnagotravibhāga Mahāyānottaratantraśāstra/Sanskrit Romanized#RGV III.17 III.18 III.19 III.20 III.21 III.22 III.23 III.24 III.25
dakacandravaditi/ vyabhre yathā nabhasi candramaso vibhūtiṃ paśyanti nīlaśaradambumahāhrade ca/ saṃbuddhamaṇḍalataleṣu vibhorvibhūtiṃ tadvijjinātmajagaṇā vyavalokayanti//26//
Texts/Ratnagotravibhāga Mahāyānottaratantraśāstra/Sanskrit Romanized#RGV III.26
itīmāni daśa tathāgatabalāni catvāri vaiśāradyānyaṣṭādaśāveṇikā buddhadharmā dvātriṃśacca mahāpuruṣalakṣaṇānyakenābhisaṃkṣipya catuḥṣaṣṭirbhavanti/ guṇāścaite catuḥṣaṣṭiḥ sanidānāḥ pṛthak pṛthak/ veditavyā yathāsaṃkhyaṃ ratnasūtrānusārataḥ//27// eṣāṃ khalu yathoddiṣṭānāmeva catuḥṣaṣṭestathāgataguṇānāmapi yathānupūrvyā vistaravibhāge nirdeśo ratnadārikāsūtrānusāreṇa veditavyaḥ/
Texts/Ratnagotravibhāga Mahāyānottaratantraśāstra/Sanskrit Romanized#RGV III.27
yatpunareṣu sthāneṣu caturvidhameva yathākramaṃ vajrasiṃhāmvaradakacandrodāharaṇamudāhṛtamasyāpi piṇḍārtho dvādaśabhiḥ ślokairveditavyaḥ/ nirvedhikatvanirdainyaniṣkaivalyanirīhataḥ/ vajrasiṃhāmbarasvacchadakacandranidarśanam//28// balādiṣu balaiḥ ṣaḍbhistribhirekena ca kramāt/ sarvajñeyasamāpattisavāsanamaloddhṛteḥ//29// bhedādvikaraṇācchedādvarmaprākāravṛkṣavat/ gurusāradṛḍhābhedyaṃ vajraprakhyamṛṣerbalam//30// guru kasmādyataḥ sāraṃ sāraṃ kasmādyato dṛḍham/ dṛḍhaṃ kasmādyato'bhedyamabhedyatvācca vajravat//31// nirbhayatvānnirāsthatvātsthairyādvikramasaṃpadaḥ/ parṣadgaṇeṣvaśāradyaṃ munisiṃhasya siṃhavat//32// sarvābhijñatayā svastho viharatyakutobhayaḥ/ nirāsthaḥ śuddhasattvebhyo'pyātmano'samadarśanāt//33// sthiro nityasamādhānāt sarvadharmeṣu cetasaḥ/ vikrāntaḥ paramāvidyāvāsabhūmivyatikramāt//34// laukikaśrāvakaikāntacāridhīmatsvayaṃbhuvām/ uttarottaradhīsaukṣmyāt pañcadhā tu nidarśanam//35// sarvalokopajīvyatvādbhūmyambvagnyanilopamāḥ/ laukyalokottarātītalakṣaṇatvānnabhonibhāḥ//36// guṇā dvātriṃśadityete dharmakāyaprabhāvitāḥ/ maṇiratnaprabhāvarṇasaṃsthānavadabhedataḥ//37// dvātriṃśallakṣaṇāḥ kāye darśanāhlādakā guṇāḥ/ nirmāṇadharmasaṃbhogarūpakāyadvayāśritāḥ//38// śuddherdurāntikasthānāṃ loke'tha jinamaṇḍale/ dvidhā taddarśanaṃ śuddhaṃ vārivyomendubimbavat//39//
Texts/Ratnagotravibhāga Mahāyānottaratantraśāstra/Sanskrit Romanized#RGV III.28 III.29 III.30 III.31 III.32 III.33 III.34 III.35 III.36 III.37 III.38 III.39
uktā vimalā buddhaguṇāḥ/ tatkarma jinakriyedānīṃ vaktavyā/ sā punaranābhogataścāpraśrabdhitaśca samāsato dvābhyāmākarābhyā pravartata iti/ anantaramanābhogāpraśrabdha buddhakāryamārabhya dvau ślokau/ vineyadhātau vinayābhyupāye vineyadhātorvinayakriyāyām/ taddeśakāle gamane ca nityaṃ vibhoranābhogata eva vṛttiḥ//1// kṛtsnaṃ niṣpādya yānaṃ pravaraguṇagaṇajñānaratnasvagarbhaṃ puṇyajñānārkaraśmipravisutavipulānantamadhyāmbarābham/ buddhatvaṃ sarvasattve vimalaguṇanidhiṃ nirviśiṣṭaṃ vilokya kleśajñeyābhrajālaṃ vidhamati karuṇā vāyubhūtā jinānām//2//
Texts/Ratnagotravibhāga Mahāyānottaratantraśāstra/Sanskrit Romanized#RGV IV.1 IV.2
etayoryathākramaṃ dvābhyāmaṣṭābhiśca ślokaiḥ piṇḍārtho veditavyaḥ/ yasya yena ca yāvacca yadā ca vinayakriyā/ tadvikalpodayābhāvādanābhogaḥ sadā muneḥ//3// yasya dhātorvineyasya yenopāyena bhūriṇā/ yā vinītikriyā yatra yadā taddeśakālayoḥ//4// niryāṇe tadupastambhe tatphale tatparigrahe/ tadāvṛttau taducchittipratyaye cāvikalpataḥ//5// bhūmayo daśa niryāṇaṃ taddhetuḥ saṃbhṛtidvayam/ tatphalaṃ paramā bodhirbodheḥ sattvaḥ parigrahaḥ//6// tadāvṛtiraparyantakleśopakleśavāsanāḥ/ karuṇā tatsamudghātapratyayaḥ sārvakālikaḥ//7// sthānāni veditavyāni ṣaḍetāni yathākramam/ mahodadhiravivyomanidhānāmbudavāyuvat//8// jñānāmbuguṇaratnatvādagrayānaṃ samudravat/ sarvasattvopajīvyatvāt saṃbhāradvayamarkavat//9// vipulānantamadhyatvādbodhirākāśadhatuvat/ samyaksaṃbuddhadharmatvāt sattvadhāturnidhānavat//10// āgantuvyāptyaniṣpa ttestatsaṃkleśo'bhrarāśivat/ tatkṣiṃptipratyupasthānāt karuṇodvṛttavāyuvat//11// parādhikāraniryāṇāt sattvātmasamadarśanāt/ kṛtyāparisamāpteśca kriyāpraśrabdhirā bhavāt//12//
Texts/Ratnagotravibhāga Mahāyānottaratantraśāstra/Sanskrit Romanized#RGV IV.3 IV.4 IV.5 IV.6 IV.7 IV.8 IV.9 IV.10 IV.11 IV.12
yadanutpādānirodhaprabhāvitaṃ buddhatvamityuktaṃ tatkathamihāsaṃskṛtādapravṛttilakṣaṇādbuddhatvādanābhogāpratipraśrabdhamā lokādavikalpaṃ buddhakārya pravartata iti/ buddhamāhātmyadharmatāmārabhya vimatisaṃdehajātānāmacintyabuddhaviṣayādhimuktisaṃjananārtha tasya māhātmye ślokaḥ/ śakradundubhivan meghabrahmārkamaṇiratnavat/ pratiśrutirivākāśapṛthivīvat tathāgataḥ//13// asya khalu sūtrasthānīyasya ślokasya yathākramaṃ pariśiṣṭena granthena vistaravibhāganirdeśo veditavyaḥ/
Texts/Ratnagotravibhāga Mahāyānottaratantraśāstra/Sanskrit Romanized#RGV IV.13
śakrapratibhāsatvāditi/ viśuddhavaiḍūryamayaṃ yathedaṃ syānmahītalam/ svacchatvāttatra dṛśyeta devendraḥ sāpsarogaṇaḥ//14// prāsādo vaijayantaśca tadanye ca divaukasaḥ/ tadvimānāni citrāṇi tāśca divyā vibhūtayaḥ//15// atha nārīnaragaṇā mahītalanivāsinaḥ/ pratibhāsaṃ tamālokya praṇidhiṃ kuryurīdṛśam//16// adyaiva na cirādevaṃ bhavemastridaśeśvarāḥ/ kuśalaṃ ca samādāya varteraṃstadavāptaye//17// pratibhāso'yamityevamavijñāyāpi te bhuvaḥ/ cyutvā divyupapadyeraṃstena śuklena karmaṇā//18// pratibhāsaḥ sa cātyantamavikalpo nirīhakaḥ/ evaṃ ca mahatārthena bhuvi syātpratyupasthitaḥ//19// tathā śraddhādivimale śraddhādiguṇabhāvite/ sattvāḥ paśyanti saṃbuddhaṃ pratibhāsa svacetasi//20// lakṣaṇavyañjanopetaṃ vicitreryāpathakriyam/ caṅkramyamāṇaṃ tiṣṭhantaṃ niṣaṇṇaṃ śayanasthitam//21// bhāṣamāṇaṃ śivaṃ dharma tūṣṇīṃbhūtaṃ samāhitam/ citrāṇi prātihāryāṇi darśayantaṃ mahādyutim//22// taṃ ca dṛṣṭvābhiyujyante buddhatvāya spṛhānvitāḥ/ taddhetuṃ ca samādāya prāpnuvantīpsitaṃ padam//23// pratibhāsaḥ sa cātyantamavikalpo nirīhakaḥ/ evaṃ ca mahatārthena lokeṣu pratyupasthitaḥ//24// svacittapratibhāso'yamiti naivaṃ pṛthagjanāḥ/ jānantyatha ca tatteṣāmavandhyaṃ bimbadarśanam//25// taddhi darśanamāgamya kramādasminnaye sthitāḥ/ saddharmakāyaṃ madhyasthaṃ paśyanti jñānacakṣuṣā//26// bhūryadvatsyāt samantavyapagataviṣamasthānāntaramalā vaiḍūryaspaṣṭaśubhrā vimalamaṇiguṇā śrīmatsamatalā/ śuddhatvāttatra bimbaṃ surapatibhavanaṃ māhendramarutā- mutpadyeta krameṇa kṣitiguṇavigamādastaṃ punariyāt//27// tadbhāvāyopavāsavrataniyamatayā dānādyabhimukhāḥ puṣpādīni kṣipeyuḥ praṇihitamanaso nārīnaragaṇāḥ/ vaiḍūryasvacchabhute manasi munipaticchāyādhigamane citrāṇyutpādayanti pramuditamanasastadvajjinasutāḥ//28// yathaiva vaiḍūryamahītale śucau surendrakāyapratibimbasaṃbhavaḥ/ tathā jagaccittamahītale śucau munīndrakāyapratibimbasaṃbhavaḥ//29// bimbodayavyayamanāvilatāvilasva- cittapravartanavaṃśājjagati pravṛttam/ lokeṣu yadvadavabhāsamupaiti bimbaṃ tadvanna tatsaditi nāsaditi prapaśyet//30//
Texts/Ratnagotravibhāga Mahāyānottaratantraśāstra/Sanskrit Romanized#RGV IV.14 IV.15 IV.16 IV.17 IV.18 IV.19 IV.20 IV.21 IV.22 IV.23 IV.24 IV.25 IV.26 IV.27 IV.28 IV.29 IV.30
devadundubhivaditi/ yathaiva divi devānāṃ pūrvaśuklānubhāvataḥ/ yatnasthānamanorūpavikalparahitā satī//31// anityaduḥkhānairātmyaśāntaśabdaiḥ pramādinaḥ/ codayatyamarān sarvānasakṛddevadundubhiḥ//32// vyāpya buddhasvaraṇaivaṃ vibhurjagadaśeṣataḥ/ dharma diśati bhavyebhyo yatnādirahito'pi san//33// devānāṃ divi divyadundubhiravo yaidvat svakarmodbhavo dharmodāharaṇaṃ munerapi tathā loke svakarmodbhavam/ yatnasthānaśarīracittarahitaḥ śabdaḥ sa śāntyāvaho yadvat tadvadṛte catuṣṭayamayaṃ dharmaḥ sa śāntyāvahaḥ//34// saṃgrāmakleśavṛttāvasurabalajayakrīḍāpraṇudanaṃ dundubhyāḥ śabdahetuprabhavamabhayadaṃ yadvat surapure/ sattveṣu kleśaduḥkhapramathanaśamanaṃ mārgottamavidhau dhyānārūpyādihetuprabhavamapi tathā loke nigaditam//35// kasmād iha dharmadundubhir evādhikṛtā na tadanye divyās tūryaprakārāḥ / te ’pi hi divaukasāṃ pūrvakṛtakuśalakarmavaśād aghaṭṭitā eva divyaśravaṇamanoharaśabdam anuruvanti / tais tathāgataghoṣasya catuḥprakāraguṇavaidharmyāt / tat punaḥ katamat / tad yathā prādeśikatvam ahitatvam asukhatvam anairyāṇikatvam iti / dharmadundubhyāḥ punar aprādeśikatvam aśeṣapramattadevagaṇasaṃcodanatayā ca tatkālānatikramaṇatayā ca paridīpitam / hitatvam asurādiparacakropadravabhayaparitrāṇatayā cāpramādasaṃniyojanatayā ca / sukhatvam asatkāmaratisukhavivecanatayā ca dharmārāmaratisukhopasaṃharaṇatayā ca / nairyāṇikatvam anityaduḥkhaśūnyānātmaśabdoccāraṇatayā ca sarvopadravopāyāsopaśāntikaraṇatayā ca paridīpitam /
Texts/Ratnagotravibhāga Mahāyānottaratantraśāstra/Sanskrit Romanized#RGV IV.31 IV.32 IV.33 IV.34 IV.35
ebhiḥ samāsataś caturbhir ākārair dharmadundubhisādharmyeṇa buddhasvara maṇḍalaṃ viśiṣyata iti / buddhasvaramaṇḍalaviśeṣaṇaślokaḥ / sārvajanyo hitasukhaḥ prātihāryatrayānvitaḥ / muner ghoṣo yato divyatūryebhyo ’to viśiṣyate // 36 //
Texts/Ratnagotravibhāga Mahāyānottaratantraśāstra/Sanskrit Romanized#RGV IV.36
eṣāṃ khalu caturṇām ākārāṇāṃ yathāsaṃkhyam eva caturbhiḥ ślokaiḥ samāsanirdeśo veditavyaḥ / śabdā mahānto divi dundubhīnāṃ kṣitisthiteṣu śravaṇaṃ na yānti / saṃsārapātālagateṣu loke saṃbuddhatūryasya tu yāti śabdaḥ // 37 // bahvyo ’marāṇāṃ divi tūryakoṭyo nadanti kāmajvalanābhivṛddhau / ekas tu ghoṣaḥ karuṇātmakānāṃ duḥkhāgnihetupraśamapravṛttaḥ // 38 // śubhā manojñā divi tūryanisvanā bhavanti cittoddhativṛddhihetavaḥ / tathāgatānāṃ tu rutaṃ mahātmanāṃ samādhicittārpaṇabhāvavācakam // 39 // samāsato yat sukhakāraṇaṃ divi kṣitāv anantāsv api lokadhātuṣu / aśeṣalokaspharaṇāvabhāsanaṃ praghoṣam āgamya tad apy udāhṛtam // 40 // kāyavikurvitena daśadigaśeṣalokadhātuspharaṇam ṛddhiprātihāryam iti sūcitam / cetaḥparyāyajñānena tatparyāpannaṃ sarvasattvacittacaritagahanāvabhāsanam ādeśanāprātihāryam / vāgghoṣodāharaṇena nairyāṇikīṃ pratipadam ārabhya tadavavādānuśāsanam anu śāstiprātihāryam /
Texts/Ratnagotravibhāga Mahāyānottaratantraśāstra/Sanskrit Romanized#RGV IV.37 IV.38 IV.39 IV.40
ity evam avyāhatagater ākāśadhātuvad aparicchinnavartino ’pi buddha svaramaṇḍalasya yan na sarvatra sarvaghoṣopalabdhiḥ prajñāyate na tatra buddhasvaramaṇḍalasyāparādha iti / pratyāyanārtham atatprahitānām ātmāparādhe ślokaḥ / yathā sūkṣmān śabdān anubhavati na śrotravikalo na divyaśrotre ’pi śravaṇapathan āyānti nikhilam / tathā dharmaḥ sūkṣmaḥ paramanipuṇajñānaviṣayaḥ prayāty ekeṣāṃ tu śravaṇapatham avilaṣṭamanasām // 41 //
Texts/Ratnagotravibhāga Mahāyānottaratantraśāstra/Sanskrit Romanized#RGV IV.41
meghavad iti / prāvṛṭkāle yathā meghaḥ pṛthivyām abhivarṣati / vāriskandhaṃ nirābhogo nimittaṃ sasyasaṃpadaḥ // 42 // karuṇāmbudatas tadvat saddharmasalilaṃ jinaḥ / jagatkuśalasasyeṣu nirvikalpaṃ pravarṣati // 43 // loke yathā kuśalakarmapathapravṛtte varṣanti vāyujanitaṃ salilaṃ payodāḥ / tadvat kṛpānilajagatkuśalābhivṛddheḥ saddharmavarṣam abhivarṣati buddhameghaḥ // 44 // bhaveṣu saṃvitkaruṇāvabhṛtkaḥ kṣarākṣarāsaṅganabhastalasthaḥ / samādhidhāraṇyamalāmbugarbho munīndrameghaḥ śubhasasyahetuḥ // 45 //
Texts/Ratnagotravibhāga Mahāyānottaratantraśāstra/Sanskrit Romanized#RGV IV.42 IV.43 IV.44 IV.45
bhājanavimātratāyām / śītaṃ svādu prasannaṃ mṛdu laghu ca payas tat payodād vimuktaṃ kṣārādisthānayogād atibahurasatām eti yadvat pṛthivyām / āryāṣṭāṅgāmbuvarṣaṃ suvipulakaruṇāmeghagarbhād vimuktaṃ santānasthānabhedād bahuvidharasatām eti tadvat prajāsu // 46 //
Texts/Ratnagotravibhāga Mahāyānottaratantraśāstra/Sanskrit Romanized#RGV IV.46
nirapekṣapravṛttau / yānāgre ’bhiprasannānāṃ madhyānāṃ pratighātinām / manuṣyacātakapretasadṛśā rāśayas trayaḥ // 47 // grīṣmānte ’mbudhareṣv asatsu manujā vyomny apracārāḥ khagā varṣāsv apy ativarṣaṇaprapatanāt pretāḥ kṣitau duḥkhitāḥ / aprādurbhāvanodaye ’pi karuṇāmeghābhradharmāmbhaso dharmākāṅkṣiṇi dharmatāpratihate loke ca saivopamā // 48 // sthūlair bindunipātanair aśanibhir vajrāgnisaṃpātanaiḥ sūkṣmaprāṇakaśailadeśagamikān nāpekṣate toyadaḥ / sūkṣmaudārikayuktyupāyavidhibhiḥ prajñākṛpāmbhodharas tadvat kleśagatān dṛṣṭyanuśayān nāpekṣate sarvathā // 49 //
Texts/Ratnagotravibhāga Mahāyānottaratantraśāstra/Sanskrit Romanized#RGV IV.47 IV.48 IV.49
duḥkhāgnipraśamane / saṃsāro ’navarāgrajātimaraṇas tatsaṃsṛtau pañcadhā mārgaḥ pañcavidhe ca vartmani sukhaṃ noccārasaugandhyavat / tad duḥkhaṃ dhruvam agniśastraśiśirakṣārādisaṃsparśajaṃ tacchāntyai ca sṛjan kṛpājaladharaḥ saddharmavarṣaṃ mahat // 50 // deveṣu cyutiduḥkham ity avagamāt paryeṣṭiduḥkhaṃ nṛṣu prājñā nābhilaṣanti devamanujeṣv aiśvaryam apy uttamam / prajñāyāś ca tathāgatapravacanaśraddhānumānyād idaṃ duḥkhaṃ hetur ayaṃ nirodha iti ca jñānena saṃprekṣaṇāt // 51 // vyādhir jñeyo vyādhihetuḥ praheyaḥ svāsthyaṃ prāpyaṃ bheṣajaṃ sevyam evam / duḥkhaṃ hetus tannirodho ’tha mārgo jñeyaṃ heyaḥ sparśitavyo niṣevyaḥ // 52 //
Texts/Ratnagotravibhāga Mahāyānottaratantraśāstra/Sanskrit Romanized#RGV IV.50 IV.51 IV.52
mahābrahmavad iti / sarvatra devabhavane brāhmyād avicalan padāt / pratibhāsaṃ yathā brahmā darśayaty aprayatnataḥ // 53 // tadvan munir anābhogān nirmāṇaiḥ sarvadhātuṣu / dharmakāyād avicalan bhavyānām eti darśanam // 54 // yadvad brahmā vimānān na calati satataṃ kāmadhātupraviṣṭaṃ devāḥ paśyanti cainaṃ viṣayaratiharaṃ darṣanaṃ tac ca teṣām / tadvad saddharmakāyān na calati sugataḥ sarvalokeṣu cainaṃ bhavyāḥ paśyanti śaśvatsakalamalaharaṃ darśanaṃ tac ca teṣām // 55 // svasyaiva pūrvapraṇidhānayogān marudgaṇānāṃ ca śubhānubhāvāt / brahmā yathā bhāsam upaity ayatnān nirmāṇakāyena tathā svayaṃbhūḥ // 56 //
Texts/Ratnagotravibhāga Mahāyānottaratantraśāstra/Sanskrit Romanized#RGV IV.53 IV.54 IV.55 IV.56
anābhāsagamane / cyutiṃ garbhākrāntiṃ jananapitṛveśmapraviśanaṃ ratikrīḍāraṇyapravicaraṇamārapramathanam / mahābodhiprāptiṃ praśamapuramārgapraṇayanaṃ nidarśyādhanyānāṃ nayanapatham abhyeti na muniḥ // 57 //
Texts/Ratnagotravibhāga Mahāyānottaratantraśāstra/Sanskrit Romanized#RGV IV.57
sūryavad iti / sūrye yathā tapati padmagaṇaprabuddhir ekatra kālasamaye kumudaprasuptiḥ / buddhiprasuptiguṇadoṣavidhāvakalpaḥ sūryo ’mbujeṣv atha ca tadvad ihāryasūryaḥ // 58 //
Texts/Ratnagotravibhāga Mahāyānottaratantraśāstra/Sanskrit Romanized#RGV IV.58
dvividhaḥ sattvadhātur avineyo vineyaś ca / tatra yo vineyas tam adhikṛtya padmopamatā svacchajalabhājanopamatā ca / nirvikalpo yathādityaḥ kamalāni svaraṣmibhiḥ / bodhayaty ekamuktābhiḥ pācayaty aparāṇy api // 59 // saddharmakiraṇair evaṃ tathāgatadivākaraḥ / vineyajanapadmeṣu nirvikalpaḥ pravartate // 60 // dharmarūpaśarīrābhyāṃ bodhimaṇḍāmbaroditaḥ / jagat spharati sarvajñadinakṛj jñānaraśmibhiḥ // 61 // yataḥ śucini sarvatra vineyasalilāśaye / ameyasugatādityapratibimbodayaḥ sakṛt // 62 //
Texts/Ratnagotravibhāga Mahāyānottaratantraśāstra/Sanskrit Romanized#RGV IV.59 IV.60 IV.61 IV.62
evam avikalpatve ’pi sati buddhānāṃ trividhe sattvarāśau darśanādeśanāpravṛtti kramam adhikṛtya śailopamatā / sadā sarvatra visṛte dharmadhātunabhastale / buddhasūrye vineyādritannipāto yathārhataḥ // 63 // udita iha samantāl lokam ābhāsya yadvat pratatadaśaśatāṃśuḥ saptasaptiḥ krameṇa / pratapati varamadhyanyūnaśaileṣu tadvat pratapati jinasūryaḥ sattvarāśau krameṇa // 64 //
Texts/Ratnagotravibhāga Mahāyānottaratantraśāstra/Sanskrit Romanized#RGV IV.63 IV.64
prabhāmaṇḍalaviśeṣaṇe / sarvakṣetranabhastalaspharaṇatā bhānor na saṃvidyate nāpy ajñānatamo ’ndhakāragahanajñeyārthasaṃdarśanam / nānāvarṇavikīrṇaraśmivisarair ekaikaromodbhavair bhāsante karuṇātmakā jagati tu jñeyārthasaṃdarśakāḥ // 65 // buddhānāṃ nagarapraveśasamaye cakṣurvihīnā janāḥ paśyanty artham anarthajālavigamaṃ vindanti taddarśanāt / mohāndhāś ca bhavārṇavāntaragatā dṛṣṭyandhakārāvṛtā buddhārkaprabhayāvabhāsitadhiyaḥ paśyanty adṛṣṭaṃ padam // 66 //
Texts/Ratnagotravibhāga Mahāyānottaratantraśāstra/Sanskrit Romanized#RGV IV.65 IV.66
cintāmaṇivad iti / yugapad gocarasthānāṃ sarvābhiprāyapūraṇam / kurute nirvikalpo ’pi pṛthak cintāmaṇir yathā // 67 // buddhacintāmaṇiṃ tadvat sametya pṛthagāśayāḥ / śṛṇvanti dharmatāṃ citrāṃ na kalpayati tāṃś ca saḥ // 68 // yathāvikalpaṃ maṇiratnam īpsitaṃ dhanaṃ parebhyo visṛjaty ayatnataḥ / tathā munir yatnam ṛte yathārhataḥ parārtham ātiṣṭhati nityam ā bhavāt // 69 //
Texts/Ratnagotravibhāga Mahāyānottaratantraśāstra/Sanskrit Romanized#RGV IV.67 IV.68 IV.69
durlabhaprāptabhāvās tathāgatā iti / iha śubhamaṇiprāptir yadvaj jagaty atidurlabhā jalanidhigataṃ pātālasthaṃ yataḥ spṛhayanti tam / an sulabham iti jñeyaṃ tadvaj jagaty atidurbhage manasi vividhakleśagras te tathāgatadarśanam // 70 //
Texts/Ratnagotravibhāga Mahāyānottaratantraśāstra/Sanskrit Romanized#RGV IV.70
pratiśrutkāśabdavad iti / pratiśrutkārutaṃ yadvat paravijñaptisaṃbhavam / nirvikalpam anābhogaṃ nādhyātmaṃ na bahiḥ sthitam // 71 // tathāgatarutaṃ tadvat paravijñaptisaṃbhavam / nirvikalpam anābhogaṃ nādhyātmaṃ na bahiḥ sthitam // 72 //
Texts/Ratnagotravibhāga Mahāyānottaratantraśāstra/Sanskrit Romanized#RGV IV.71 IV.72
ākāśavaditi/ niṣkiṃcane nirābhāse nirālambe nirāśraye/ cakṣuṣpathavyatikrānte'pyarūpiṇyanidarśane//73// yathā nimnonnataṃ vyomni dṛśyate na ca tattathā/ buddheṣvapi tathā sarva dṛśyate na ca tattathā//74//
Texts/Ratnagotravibhāga Mahāyānottaratantraśāstra/Sanskrit Romanized#RGV IV.73 IV.74
pṛthivīvaditi/ sarve mahīruhā yadvadavikalpāṃ vasuṃdharām/ niśritya vṛddhiṃ vairūḍhiṃ vaipulyamupayānti ca//75// saṃbuddhapṛthivīmevamavikalpāmaśeṣataḥ/ jagatkuśalamūlāni vṛddhimāśritya yānti hi//76//
Texts/Ratnagotravibhāga Mahāyānottaratantraśāstra/Sanskrit Romanized#RGV IV.75 IV.76
udāharaṇānāṃ piṇḍārthaḥ/ na prayatnamṛte keściddṛṣṭaḥ kurvan kriyāmataḥ/ vineyasaṃśayacchittyai navadhoktaṃ nidarśanam//77// sūtrasya tasya nāmnaiva dipitaṃ tatprayojanam/ yatraite nava dṛṣṭāntā vistareṇa prakāśitāḥ//78// etacchratamayodārajñānālokādyalaṃkṛtāḥ/ dhīmanto'vatarantyāśu sakalaṃ buddhagocaram//79// ityartha śakravaiḍūryapratibimbādyudāhṛtiḥ/ navadhodāhṛtā tasmintatpiṇḍārtho'vadhāryate//80// darśanādeśanā vyāptirvikṛtirjñānaniḥsṛtiḥ/ manovākkāyaguhyāni prāptiśca karuṇātmanām//81// sarvābhogaparispandapraśāntā nirvikalpikāḥ/ dhiyo vimalavaiḍūryaśakrabimbodayādivat//82// pratijñābhogaśāntatvaṃ heturdhīnirvikalpatā/ dṛṣṭāntaḥ śakrabimbādiḥ prakṛtārthasusiddhaye//83// ayaṃ ca prakṛto'trārtho navadhā darśanādikam/ janmāntardhimṛte śāsturanābhogāt pravartate//84//
Texts/Ratnagotravibhāga Mahāyānottaratantraśāstra/Sanskrit Romanized#RGV IV.77 IV.78 IV.79 IV.80 IV.81 IV.82 IV.83 IV.84
etamevārthamadhikṛtyodāharaṇasaṃgrahe catvāraḥ ślokāḥ/ yaḥ śakravaddundubhivat payodavad brahmārkacintāmaṇirājaratnavat/ pratiśrutivyomamahīvadā bhavāt parārthakṛdyatnamṛte sa yogavit//85// surendraratnapratibhāsadarśanaḥ sudaiśiko dundubhivad vibho rutam/ vibhurmahājñānakṛpābhramaṇḍalaḥ spharatyanantaṃ jagadā bhavāgrataḥ//86// anāsravādbrahmavadacyutaḥ padā- danekadhā darśanameti nirmitaiḥ/ sadārkavajjñānaviniḥsṛtadyuti- rviśuddhacintāmaṇiratnamānasaḥ//87// pratirava iva ghoṣo'nakṣarokto jinānāṃ gaganamiva śarīraṃ vyāpyarūpi dhruvaṃ ca/ kṣitiriva nikhilānāṃ śukladharmauṣadhīnāṃ jagata iha samantādāspa daṃ buddhabhūmiḥ//88//
Texts/Ratnagotravibhāga Mahāyānottaratantraśāstra/Sanskrit Romanized#RGV IV.85 IV.86 IV.87 IV.88
kathaṃ punaranenodāharaṇanirdeśena satatamanutpannā aniruddhāśca buddhā bhagavanta utpadyamānā nirudhyamānāśca saṃdṛśyante sarvajagati caiṣāmanābhogena buddhakāryāpratipraśrabdhieriti paridīpitam/ śubhaṃ vaiḍūryavaccitte buddhadarśanahetukam/ tadviśuddhirasaṃhāryaśraddhendriyavirūḍhitā//89// śubhodayavyayāddhuddhaṃpratibimbodayavyayaḥ/ munirnodeti na vyeti śakravaddharmakāyataḥ//90// ayatnāt kṛtyamityevaṃ darśanādi pravartate/ dharmakāyādanutpādānirodhādā bhavasthiteḥ//91// ayameṣāṃ samāsārtha aupamyānāṃ kramaḥ punaḥ/ pūrvakasyottareṇokto vaidharmyaparihārataḥ//92// buddhatvaṃ pratibimbābhaṃ tadvanna ca na ghoṣavat/ devadundubhivat tadvanna ca no sarvathārthakṛt//93// mahāmeghopamaṃ tadvanna ca no sārthabījavat/ mahābrahmopamaṃ tadvanna ca nātyantapācakam//94// sūryamaṇḍalavat tadvanna nātyanta tamo'paham/ cintāmaṇinibhaṃ tadvanna ca no durlabhodayam//95// pratiśrutkopamaṃ tadvanna ca pratyayasaṃbhavam/ ākāśasadṛśaṃ tadvanna ca śuklāspadaṃ ca tat//96// pṛthivīmaṇḍalaprakhyaṃ tatpratiṣṭhāśrayatvataḥ/ laukyalokottarāśeṣajagatkuśalasaṃpadam//97// buddhānāṃ bodhimāgamya lokottarapathodayāt/ śuklakarmapathadhyānāpramāṇārūpyasaṃbhava iti//98//
Texts/Ratnagotravibhāga Mahāyānottaratantraśāstra/Sanskrit Romanized#RGV IV.89 IV.90 IV.91 IV.92 IV.93 IV.94 IV.95 IV.96 IV.97 IV.98
ataḥ parameṣveva yathāparikīrtiteṣu sthāneṣvadhimuktānāmadhimuktyanuśaṃse ṣaṭ ślokāḥ buddhadhāturbuddhabodhirbuddhadharmā buddhakṛtyam/ gocaro'yaṃ nāyakānāṃ śuddhasattvairapyacintyaḥ//1// iha jinaviṣaye'dhimuktabuddhi- rguṇagaṇabhājanatāmupaiti dhīmān/ abhibhavati sa sarvasattvapuṇya- prasavamacintyaguṇābhilāṣayogāt//2// yo dadyānmaṇisaṃskṛtāni kanakakṣetrāṇi bodhyarthiko buddhakṣetrarajaḥsamānyaharaho dharmeśvarebhyaḥ sadā/ yaścānyaḥ śṛṇuyāditaḥ padamapi śrutvādhimucyedayaṃ tasmāddānamayācchuṃbhādbahutaraṃ puṇyaṃ samāsādayet//3// yaḥ śīlaṃ tanuvāṅmanobhiramalaṃ rakṣedanābhogava- ddhīmān bodhimanuttarāmabhilaṣan kalpānanekānapi/ yaścānyaḥ śṛṇuyāditaḥ padamapi śrutvādhimucyedayaṃ tasmācchīlamayācchubhādbahutaraṃ puṇyaṃ samāsādayet//4// dhyāyeddhyānamapīha yastribhuvanakleśāgninirvāpakaṃ divyabrahma vihārapāramigataḥ saṃbodhyupāyācyutaḥ/ yaścānyaḥ śrṛṇuyāditaḥ padamapi śrutvādhimucyedayaṃ tasmāddhyānamayācchubhādbahutaraṃ puṇyaṃ samāsādayet//5// dānaṃ bhogānāvahatyevaḥ yasmā- cchīlaṃ svargaṃ bhāvanā kleśahānim/ prajñā kleśajñeyasarvaprahāṇaṃ sātaḥ śreṣṭhā heturasyāḥ śravo'yam//6//
Texts/Ratnagotravibhāga Mahāyānottaratantraśāstra/Sanskrit Romanized#RGV V.1 V.2 V.3 V.4 V.5 V.6
eṣā ślokānāṃ piṇḍārtho navabhiḥ ślokairveditavyaḥ/ āśraye tatparāvṛttau tadguṇeṣvarthasādhane/ caturvidhe jinajñānaviṣaye'smin yathodite//7// dhimānastitvaśaktatvaguṇavattvā dhimuktitaḥ/ tathāgatapadaprāptibhavyatāmāśu gacchati//8// astyasau viṣayo'cintyaḥ śakyaḥ prāptuṃ sa mādṛśaiḥ/ prāpta evaṃguṇaścāsāviti śraddhādhimuktitaḥ//9// chandavīryasmṛtidhyānaprajñādiguṇabhājanam/ bodhicittaṃ bhavatyasya satataṃ pratyapasthitam//10// taccittapratyupasthānādavivartyo jinātmajaḥ/ puṇyapāramitāpūripariśuddhiṃ nigacchati//11// puṇyaṃ pāramitāḥ pañca tredhā tadavikalpanāt/ tatpūriḥ pariśuddhistu tad vipakṣaprahāṇataḥ//12// dānaṃ dānamayaṃ puṇyaṃ śīlaṃ śīlamayaṃ smṛtam/ dve bhāvanāmayaṃ kṣāntidhyāne vīryaṃ tu sarvagam//13// trimaṇḍalavikalpo yastajjñeyāvaraṇaṃ matam/ mātsaryādivipakṣo yastat kleśāvaraṇaṃ matam//14// etatprahāṇahetuśca nānyaḥ prajñāmṛte tataḥ/ śreṣṭhā prajñā śrutaṃ cāsya mūlaṃ tasmācchrutaṃ param//15//
Texts/Ratnagotravibhāga Mahāyānottaratantraśāstra/Sanskrit Romanized#RGV V.7 V.8 V.9 V.10 V.11 V.12 V.13 V.14 V.15
itīdamāptāgamayuktisaṃśrayā- dudāhṛtaṃ kevalamātmaśuddhaye/ dhiyādhimuktyā kuśalopasaṃpadā samanvitā ye tadanugrahāya ca//16// pradīpavidyunmaṇicandrabhāskarān pratītya paśyanti yathā sacakṣuṣaḥ/ mahārthadharmapratibhāprabhākaraṃ muniṃ pratītyedamudāhṛtaṃ tathā//17// yadarthavaddharmapadopasaṃhitaṃ tridhātusaṃkleśani barhaṇa vacaḥ/ bhavecca yacchāntyanuśaṃsadarśakaṃ taduktamārṣaṃ viparītamanyathā//18// yatsyādavikṣiptamanobhiruktaṃ śāstāramekaṃ jinamuddiśadbhiḥ/ mokṣā ptisaṃbhārapathānukūlaṃ mūrdhnā tadapyārṣamiva pratīcchet//19//
Texts/Ratnagotravibhāga Mahāyānottaratantraśāstra/Sanskrit Romanized#RGV V.16 V.17 V.18 V.19
yasmānneha jināt supaṇḍitatamo loke'sti kaścitkvacit sarvajñaḥ sakalaṃ sa veda vidhivattattvaṃ paraṃ nāparaḥ/ tasmādyatsvayameva nītamṛṣiṇā sūtraṃ vicālyaṃ na tat saddharmapratibādhanaṃ hi tadapi syānnīti bhedānmuneḥ//20// āryāṃścāpavadanti tannigaditaṃ dharmaṃ ca garhanti yat sarvaḥ so'bhiniveśadarśanakṛtaḥ kleśo vimūḍhātmanām/ tasmānnābhiniveśadṛṣṭimaline tasminniveśyā matiḥ śuddhaṃ vastramupaiti raṅgavikṛtiṃ na snehapaṅkāṅkitam//21//
Texts/Ratnagotravibhāga Mahāyānottaratantraśāstra/Sanskrit Romanized#RGV V.20 V.21
dhīmāndyādadhimuktiśuklavirahān mithyābhimānāśrayāt saddharmavyasanāvṛtātmakatayā neyārthatattvagrahāt/ lobhagredhatayā ca darśanavaśāddharmadvipāṃ sevanā- dārāddharmabhṛtāṃ ca hīnarucayo dharmān kṣipantyarhatām//22//
Texts/Ratnagotravibhāga Mahāyānottaratantraśāstra/Sanskrit Romanized#RGV V.22
nāgnernograviṣādaherna vadhakānnaivāśanibhyastathā bhetavyaṃ viduṣāmatīva tu yathā gambhīradharmakṣateḥ/ kuryurjīvitaviprayogamanalavyālārivajrāgnaya- staddhetorna punarvrajedatibhayāmāvīcikānāṃ gatim//23// yo'bhīkṣṇaṃ pratisevya pāpasuhṛdaḥ syādvuddhaduṣṭāśayo mātāpitrarihadvadhācaraṇakṛt saṃghāgrabhettā naraḥ/ syāttasyāpi tato vimuktiraciraṃ dharmārthanidhyānato dharme yasya tu mānasaṃ pratihataṃ tasmai vimuktiḥ kutaḥ//24//
Texts/Ratnagotravibhāga Mahāyānottaratantraśāstra/Sanskrit Romanized#RGV V.23 V.24
ratnāni vyavadānadhātumamalāṃ bodhiṃ guṇān karma ca vyākṛtyārthapadāni sapta vidhivadyat puṇyamāptaṃ mayā/ teneyaṃ janatāmitāyuṣamṛṣiṃ paśyedanantadyutiṃ dṛṣṭvā cāmaladharmacakṣurudayādbodhiṃ parāmāpnuyāt//25//
Texts/Ratnagotravibhāga Mahāyānottaratantraśāstra/Sanskrit Romanized#RGV V.25
eṣāmapi daśānāṃ ślokānāṃ piṇḍārthastribhiḥ ślokairveditavyaḥ/ yataśca yannimittaṃ ca yathā ca yadudāhṛtam/ yanniṣyandaphalaṃ ślokaiścaturbhiḥ paridīpitam//26// ātmasaṃrakṣaṇopāyo dvābhyāmekena ca kṣateḥ/ hetuḥ phalamatha dvābhyāṃ ślokābhyāṃ paridīpitam//27// saṃsāramaṇḍalakṣāntirbodhiprāptiḥ samāsataḥ/ dvidhā dharmārthavādasya phalamantena darśitam//28//
Texts/Ratnagotravibhāga Mahāyānottaratantraśāstra/Sanskrit Romanized#RGV V.26 V.27 V.28